ועדת החוקה, חוק ומשפט, כנסת 24, פרוטוקול מספר 52, 2021-09-05 10:00

גלעד קריב: בוקר טוב לכולם.

גלעד קריב: שבוע טוב, אפשר לברך את מי שנמצאים איתנו כאן

גלעד קריב: בחדר ואת מי שמשתתפים באמצעות הזום בברכת שנה טובה וכתיבה וחתימה טובה.

גלעד קריב: בפתח הדברים אציין שיש לנו הכבוד, באמצעות הזום, לארח בפתח הישיבה את מנכ"ל משרד הבריאות, פרופ' נחמן אש.

גלעד קריב: אנחנו יודעים שסדר יומו עמוס, במיוחד היום, ומייד נפתח איתו.

גלעד קריב: אנחנו פותחים ישיבה נוספת בנושא תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות של מקום ציבורי או עסקי והוראות נוספות) (תיקון מס' 5), התשפ"א–2021.

גלעד קריב: התקנות נמצאות כמובן בפני חברי הכנסת.

גלעד קריב: ברשותכם, חברים, אני רוצה לפתוח בכמה הערות קצרות.

גלעד קריב: בוקר טוב לחבר הכנסת בגין, לחבר הכנסת דוידסון.

גלעד קריב: תודה שאתם מצטרפים אלינו לדיון.

גלעד קריב: מספר הערות פתיחה.

גלעד קריב: ההערה הראשונה איננה קשורה לנושא הדיון.

גלעד קריב: אני מנצל את הדיון שמתקיים כרגע כדי להביע את שאט הנפש שלי, ואני בטוח שחבריי כאן מצטרפים, מקריאות הגנאי והבוז שהושמעו אתמול כלפי שחקן נבחרת ישראל, דבור, ושאט הנפש קשורה בכך שאחד מחברי הבית הזה לקח את הקרדיט על עידוד הקהל להשמיע את קריאות הבוז בציוץ בטוויטר.

גלעד קריב: והדברים בעיניי הם דברים חמורים, קשים, לא ראויים ובזויים.

גלעד קריב: ראיתי אתמול עם בני את משחק הכדורגל, ולטעמי העמידה של שחקנים יהודים וערבים יחד חבוקים בעת השמעת ההמנון הלאומי, הייתה רגע מכובד וראוי מאוד, והלוואי והבית הזה, על רוב חבריו וחברותיו, ידחה את ההתנהלות שראינו אתמול מצד חלק מהקהל.

גלעד קריב: ההערה השנייה שלי היא המשך ישיר, והיא מקדמת אותנו אל עבר נושא הדיון.

גלעד קריב: הבוקר הזה נמסר בערוצי הרדיו דיווח ששוטרים שעסקו במלאכת האכיפה של הוראות התו הירוק בפסטיבל המדובר באילת זכו גם הם לקריאות גנאי מצד משתתפי הפסטיבל, וגם על הדבר הזה ראוי למחות, ולהדגיש לא רק את הצורך הכללי בכבודם של משרתי הציבור, אלא כמובן גם בהקשר הספציפי של אכיפת הוראות הקורונה.

גלעד קריב: מכאן אני מבקש לומר הערות שנוגעות ממש לנושא הדיון.

גלעד קריב: בפתח הדברים אני מבקש להודות לפרופ' אש ולצוות משרד הבריאות על הדיאלוג שחברי הוועדה קיימו עם הנהגת משרד הבריאות בימים האחרונים, למעשה בשבועיים האחרונים סביב נושא הילדים הנכים.

גלעד קריב: ואני מברך מאוד על ההחלטה של משרד הבריאות, שנתמכה כמובן על ידי פניות חברי הוועדה, לפטור את כלל הילדים שאוחזים בתעודת נכה מן הבדיקות של התו הירוק.

גלעד קריב: בעינינו זה איזון מתבקש ונכון, שמקל מאוד על הילדים ועל המשפחות שלהם.

גלעד קריב: בשיחות שהיו לי עם פרופ' אש, עם שר הבריאות וגם עם חברים בוועדה, עמדתי על כך שלוועדה יש תפקיד, מצד אחד לבצע פיקוח ולאתגר את הרשות המבצעת, אבל יש לנו גם תפקיד לגבות את הממשלה, כאשר היא מציגה סדרי עדיפויות שהם סדרי עדיפויות נכונים מהבחינה הלאומית.

גלעד קריב: ואני רוצה לומר בהקשר הזה, לפחות בראייתי האישית, אנחנו נמצאים כרגע בתקופה שבה בראש סולם העדיפויות של הפעולה המשותפת שלנו בנושא הקורונה ניצבת עדיין פתיחת שנת הלימודים באופן ראוי ותקין.

גלעד קריב: ובעיניי זו המטרה הלאומית החשובה ביותר, לאור הנזקים הכבדים שהסבו הסגרים במערכת החינוך.

גלעד קריב: אני אומר את הדברים מכיוון שאני חושב שאנחנו, כוועדה, צריכים להמשיך בדרישה שלנו לאיזון, לדיוק, לטיוב של הפעולות המקבילות, עסקים, מקומות פנאי וכו', אבל אנחנו צריכים לעשות את זה גם עם אורך נשימה שנועד לגבות את הדגש שמושם כרגע על פתיחה מוצלחת של שנת הלימודים.

גלעד קריב: אנחנו בוודאי נשמע מפרופ' אש בעוד רגע קט התייחסות גם לעניין הזה.

גלעד קריב: היו לי שיחות עם חלק מחברי הוועדה, והדברים מכוונים לזה שהצעתי בהמשך הדיונים תהיה להתחשב בכך שאנחנו עדיין בימים הראשונים של שנת הלימודים בכל מה שנוגע למתן הגיבוי לצעדים שקבינט הקורונה והממשלה אישרו, כן מתוך סימון של סוגיות שאנחנו מצפים שיבואו לפתרון מהיר יחסית בתקופה הקרובה.

גלעד קריב: הדבר בא לידי ביטוי גם במשך התקנות, שהוסכם עם משרד הבריאות ועם הממשלה, ואנחנו כמובן נרד לפרטים בדיון, ואני מקווה שנמצא את נקודת האיזון הנכונה בין מתן הגיבוי למשרד הבריאות לעסוק בעיקר בפתיחה מוצלחת של שנת הלימודים וההתמודדות עם החגים, לבין הציפייה של חברי הוועדה שבמתווה הכללי של התו הירוק נמשיך להכניס דיוקים, שיפורים ואיזונים.

גלעד קריב: שום מתווה הוא לא הלכה למשה מסיני, והתפקיד שלנו לראות איך בדיאלוג, מתוך סדרי העדיפויות הממשלתיים והלאומיים, אנחנו גם מטייבים כל הזמן את התו הירוק בפעולה המשותפת שלנו עם הרשות המבצעת.

גלעד קריב: על מנת לא לעכב את פרופ' אש, חבר הכנסת בגין וחבר הכנסת דוידסון, אני מציע שנפנה ראשית לפרופ' אש.

גלעד קריב: פרופ' אש בוודאי לא יציג את התקנות מטעם משרד הבריאות.

גלעד קריב: תיכף נגיע לזה.

גלעד קריב: ביקשנו את הגעתו כדי לקבל ממנו תמונת מצב כללית סביב נושא התו הירוק וסביב נושא מדיניות משרד הבריאות.

גלעד קריב: הוא יודע את הסוגיות שחברי הוועדה העלו, אני הבאתי אותן גם באוזניו והוא גם שמע אותן דרך נציגי משרד הבריאות.

גלעד קריב: וממך, פרופ' אש, נבקש גם התייחסות למצב הנוכחי, אבל גם קריאת כיוון על המשך השימוש בכלי הזה של התו הירוק בהמשך הדרך.

גלעד קריב: פרופ' אש, תודה על ההצטרפות שלך ביום עמוס.

גלעד קריב: בבקשה, אנחנו מאזינים לך בקשב רב.

נחמן אש: קודם כול, תודה לכם, על ההזמנה, ואני שמח להיות כאן.

נחמן אש: באמת היה צריך לדחוף את זה בלו"ז, אבל אני שמח שזה התאפשר, זה מאוד חשוב.

נחמן אש: בכלל אני מברך על השיח ועל הדברים שלך בפתיחה, כבוד היושב-ראש, כי אני מאוד מאמין בכל מה שאמרת.

נחמן אש: בסופו של דבר אין החוכמה שורה אצל בן אדם אחד או אצל גוף אחד, והשיח בין כל הגופים עוזר לנו לדייק את מה שאנחנו עושים בצורה כזאת שייווצר איזון טוב בין ההתמודדות עם התחלואה והורדת רמת התחלואה לבין המשך הפעילות והחיים שאנחנו צריכים לחיות בתקופה הזאת.

נחמן אש: השיח הזה עוזר לדייק את הדברים, בדיוק כמו שאתה ציינת בפתיח שלך, ונמשיך לעשות כך.

נחמן אש: אנחנו נמצאים בנקודת זמן מורכבת בעיניי, מצד אחד בהחלט יש סימנים טובים לבלימה של הגל הזה.

נחמן אש: אנחנו בגל שבסופו של דבר הגיע לשיאים, מבחינת מספר המאומתים, גבוה יותר מאשר הגלים הקודמים.

נחמן אש: לשמחתנו מבחינת החולים הקשים רמת התחלואה הייתה יותר נמוכה בזכות החיסונים, אבל עדיין הגענו למספרים שמאתגרים את מערכת הבריאות.

נחמן אש: בימים האחרונים אנחנו רואים בלימה של המספר של החולים הקשים, ואני מקווה מאוד שבסוף השבוע אנחנו כבר רואים בלימה יותר משמעותית גם של מספר המאומתים.

נחמן אש: זו בעיניי תוצאה של השילוב, גם של החיסונים קודם כול, אבל גם של ההתנהגות של האוכלוסייה, שהיא כנראה יותר זהירה, והמרכיב של התו הירוק בעניין הזה.

נחמן אש: ככל שהמגמה הזאת תימשך, ואני מקווה שנרד במקדם ההדבקה גם מתחת ל-1% – היום אנחנו ב-1.5%, מאוד מאוד קרוב ל-1%, רוצים לרדת מ-1% – אז מספר המאומתים ירד.

נחמן אש: אמרתי "נקודת זמן רגישה", כי אל מול זה יש את התקופה שהיא פתיחת מערכת החינוך.

נחמן אש: אני שמח מאוד שפתחנו אותה בזמן, כפי שתוכנן, ואנחנו יודעים כמה התלבטויות היו סביב זה, אבל אני חושב שזה ערך חשוב מאוד לפתוח את מערכת החינוך, אבל זה כמובן פוטנציאל להגברת התחלואה.

נחמן אש: עשינו הרבה מאוד צעדים כדי להפחית את התחלואה תוך כדי הלימודים, גם מבצע הבדיקות המהירות, שאני חושב שהיה לו ערך, גם הכללים השונים שקבענו לגבי מקומות שיש בהם יותר תחלואה, אזורים כתומים ואדומים, לגבי ריווח הכיתות, לגבי ביצוע בדיקות של "מגן חינוך" במקומות האלה.

נחמן אש: עשינו מספר צעדים חשובים ואני מקווה מאוד שיעזרו לנו למנוע עלייה בתחלואה, אבל אנחנו צריכים לראות את זה בשבוע-שבועיים הקרובים.

נחמן אש: לצד זה יש את החגים, את המפגשים המשפחתיים, יש את האירועים היותר גדולים, שראינו בסוף השבוע, עם מראות קצת מרגיזים של התכנסויות, שאומנם הן בהתאם לתקנות, לא הייתה פה עבירה, אבל על דבר אחד כן עברו, העניין של המסכות בהתקהלויות כל כך גדולות.

נחמן אש: וכל זה למעשה מייצר תחרות בין החיסונים מצד אחד, לבין כל הגורמים האפשריים לעלייה בתחלואה.

נחמן אש: מאוד חשוב לנו לראות בתקופה הקרובה שהמשך המגמה של הירידה בתחלואה מתקיימת, כדי שנוכל להמשיך להשאיר את מערכת החינוך פתוחה, ואני מצטרף לדבריך, אדוני היושב-ראש, זה הדבר הכי חשוב בעינינו בזמן הזה, ולכן אנחנו רוצים להיות זהירים בדברים אחרים.

נחמן אש: אני מודה לך שערכת את השיחה איתי בעניין ההכנסה או פטור מבדיקות לבעלי תו נכה, כי זה באמת יצר אצלי הבנה נוספת בעניין, ובעקבותיו קיבלנו החלטה לאפשר את הפטור בצורה קצת יותר נרחבת לבעלי תו נכה.

נחמן אש: אני חושב שזה גם מקל עלינו מבחינה ביורוקרטית, אבל גם עשה יותר צדק בעניין הזה.

נחמן אש: כל החלטה כזאת זה עוד סיכון, כי בסופו של דבר אתה מכניס יותר אנשים לאירועי תו ירוק שלא עברו בדיקות, אבל אני חושב שזה מידתי, ותודה לך שהסבת את תשומת ליבי לכך.

נחמן אש: סוגיה נוספת שנמצאת כל הזמן בשיח זה עניין הבריכות.

נחמן אש: ופה הייתי מציע לדחות את ההחלטה ולראות שמגמת ירידת התחלואה נמשכת ולקבל את ההחלטה קצת יותר מאוחר, אולי בפעם הבאה שנתכנס להאריך את התקנות ואולי לפני זה, איך שאתה תחליט.

נחמן אש: אני חושב שזה לא העת הנכונה כעת, גם בגלל האירועים ההמונים האלה וגם בגלל הלימודים, שאנחנו עדיין לא יודעים את האפקט שלהם, ועדיף פה להיות זהירים עוד תקופת זמן קצרה מאשר לקבל החלטה פזיזה שנצטרך לחזור בה בעוד זמן קצר.

נחמן אש: זה מה שהייתי מציע לדיון בוועדה היום.

נחמן אש: אם זה יעלה, ככל שזה יעלה לדיון, ואני מבין שכן.

נחמן אש: בשאר הדברים – אני מבין שהתקדמנו מאוד בהנגשה של הבדיקות המהירות.

נחמן אש: עוד לא הגענו למקום שאנחנו רוצים ודוחפים את השוק הזה, להרחיב את עצמו ולהנגיש את עצמו.

נחמן אש: אנחנו בתהליך שהוא בעיניי מאוד מאוד חשוב להמשך החיים שלנו לצד הקורונה, כך שבדיקות מהירות יהיו זמינות בצורה נרחבת, וגם זה אני מבין שעלה בוועדה בפעמים הקודמות.

נחמן אש: אנחנו השתפרנו, אנחנו צריכים עוד להשתפר, אנחנו דוחפים את זה קדימה בצורה טובה.

נחמן אש: שוב, לסיום דבריי, אני רוצה להודות לכם על הפעילות שלכם, ועל זה שהשיח הזה בסופו של דבר הוא שיח בונה, לאחל לכולם שנה טובה, שנת בריאות.

נחמן אש: נקווה שכל העניין עם הגלים כבר מאחורינו, אבל אנחנו צריכים להיות ערוכים לווריאנטים חדשים ולהתפרצויות חדשות, ואנחנו עושים את המאמצים לעשות את זה תוך כדי זה שהחיים יימשכו.

נחמן אש: תודה רבה.

גלעד קריב: אדוני המנכ"ל, תודה.

גלעד קריב: אם יש מספר דקות אחדות שתוכל להיות איתנו, מייד נאפשר גם לחברי הכנסת, אם ירצו גם לשאול שאלה וגם להשמיע את קולם לך.

גלעד קריב: כמובן את עיקר הדיון נעשה כשנציגי המשרד איתנו ולא אתה.

גלעד קריב: אני רוצה לאסוף שאלות מחברי הכנסת או התייחסויות, ואז אני אבקש ממך להשיב.

גלעד קריב: אני מבקש את התייחסותך לדברים הבאים: ראשית אני אציין, כפי שאמרתי בפתח הדברים, שהצעתי לחברים תהיה לאשר את התקנות, אבל מתוך אמירה ברורה שסוגיית הבריכות, שהיא מבחינתנו הבאה בתור, ויש סוגיה נוספת שהיא סוגיית המרחבים הפתוחים בחוץ של מסעדות – אלה בוודאי דברים שצריכים בימים הקרובים להתברר.

גלעד קריב: כמובן קודם כול בדיאלוג שלכם בממשלה, אבל גם בשיח שלנו אתכם, ואנחנו מסתכלים אל עבר חג הסוכות, שבו בתי הספר סגורים, שאז יש צמצום גדול של חשש להידבקות, וזאת גם תקופה שבה אנשים יוצאים לחופשים, פעילות הבריכות חשובה, גם נושא המסעדות.

גלעד קריב: אני לא מבקש ממך כרגע התייחסות לזה, אבל אני מסמן בהחלט שבימים הקרובים נצטרך להתדיין עם הממשלה על זה.

גלעד קריב: השאלות שאני כן מבקש לשאול אותך הן כן על נושא הגבלת מספרי המתקהלים.

גלעד קריב: ציינת שהפסטיבל באילת, למעט נושא המסכות, אבל עצם קיומו לא חרג מהתקנות, ולהבין היכן אתם עומדים בנושא הזה של יצירת הגבלות על התקהלויות שכוללות אלפים רבים של אנשים, אם לא רבבות.

גלעד קריב: אני אשמח לשמוע ממך, האם יש לכם כבר נתונים או ניתוחים של הצלחת התו הירוק?

גלעד קריב: האם אתם באמת רואים את התו הירוק כחומת הגנה מאוד מאוד משמעותית והדבר מגובה בניתוחים?

גלעד קריב: והדבר השלישי, אני כן אבקש להבין ממך האם משרד הבריאות עדיין אוחז בעמדה שקיים פער דרמטי בסכנת ההדבקה של מחוסנים ושל לא מחוסנים?

גלעד קריב: הנושא הזה הוזכר באחת הישיבות כאן.

גלעד קריב: האם היום הנתונים שנמצאים בידיכם באמת מגבים או עדיין מגבים את העמדה שלכם שקיים פער גדול בסיכון להדבקה שנשקף ממחוסנים ולא מחוסנים?

גלעד קריב: ברשותך, אני אבקש מחבריי, אם רוצים להעלות עוד נקודות, ואז נבקש ממך התייחסות כוללת וניפרד ממך.

גלעד קריב: חבר הכנסת דוידסון, בבקשה.

סימון דוידסון: בוקר טוב, אדוני המנכ"ל.

סימון דוידסון: אני זה עם הדגל של הבריכות כל הזמן והנושא של הספורט.

סימון דוידסון: אני די נודניק בנושא הזה, אבל אני רוצה לומר מספר מילים בגלל שאני מגיע מהעולם הזה.

סימון דוידסון: התוצאה של התו הירוק, של ילדים מגיל שלוש עד 12, גרמה לכך שכל בריכות השחייה בישראל בלי יוצא מן הכלל הגיעו למצב של בין 60% ל-80% פחות אנשים שנכנסים לבריכות השחייה.

סימון דוידסון: לעומת זאת, במקומות אחרים אנחנו רואים תפוסה רגילה פלוס, אם אנחנו מדברים על הקניונים, על המסיבות וכן הלאה וכן הלאה.

סימון דוידסון: כל הזמן אומרים: בואו נדחה את הבריכות, בואו נדחה את הבריכות, זה כבר שלושה שבועות.

סימון דוידסון: אני חייב לציין, א', בנושא של בריכות השחייה, בעיקר במועדונים, שהם מועדונים גדולים, יש פיקוח מלא על מי שנכנס, גם שמית, גם לפי שעה, והמרווחים בין האנשים הם מאוד מאוד גדולים.

סימון דוידסון: בגלגול הקודם של הקורונה - - -

גלעד קריב: אנחנו נמתין לחזרתו.

נחמן אש: אני אתכם.

גלעד קריב: אתה איתנו, המנכ"ל?

גלעד קריב: התמונה נעלמה.

גלעד קריב: אתה שומע אותנו, המנכ"ל?

זאב בנימין בגין: אדוני היושב-ראש, אנחנו בהפסקה עד שהוא חוזר?

זאב בנימין בגין: הוא צריך לשמוע את סימון.

גלעד קריב: חזר אלינו המנכ"ל.

גלעד קריב: בבקשה, חבר הכנסת דוידסון.

סימון דוידסון: פרופ' אש, אני לא יודע כמה שמעת ומתי התנתקת.

נחמן אש: שמעתי על הבריכות.

סימון דוידסון: בגלגול הקודם היה הנושא של התו הסגול בבריכות השחייה, שהיה מוצלח, היה אפילו מאוד מוצלח.

סימון דוידסון: הבריכות היו מוחרגות וממש ברגע האחרון הכניסו את הנושא של הבריכות.

סימון דוידסון: זה לא סתם מושג "בריכות שחייה".

סימון דוידסון: צריך להבין שמדובר פה על הרבה מאוד משפחות שמבטלות את המינויים, שלא מגיעות לבריכות, הנזק מאוד גדול לבעלים ולמפעילים של כל העולם הזה.

סימון דוידסון: מדובר על 3,600 בריכות שחייה.

סימון דוידסון: אנחנו כל פעם מעלים את זה, וזה נדחה ונדחה, ואני די מציק ליושב-ראש הוועדה בנושא הזה כי אני באמת חושב שהנושא הזה הוא נושא פתיר.

סימון דוידסון: הנושא של תו סגול בבריכות השחייה הוא יכול להיות מאוד מוצלח, בלי מקומות גבוהים להדבקה, עם אחוזים נמוכים של הדבקה.

סימון דוידסון: צריך לשבת ולחשוב ולפתור את הנושא הזה, כי הוא לא סתם נושא קטן של בריכות שחייה וזהו, זה באמת עולם שלם של עשרות אלפי אנשים ואלפי בעלי עסקים שנפגעים בנושא הזה.

סימון דוידסון: אני ממש ממש מבקש לשבת ולחשוב בנושא הזה ולראות איך פותרים אותו כדי כן להחזיר את העולם הזה לפעילות נורמטיבית, במיוחד בחגים.

סימון דוידסון: תודה רבה.

גלעד קריב: תודה, חבר הכנסת דוידסון.

גלעד קריב: אני חושב שחברי הוועדה שנמצאים פה, אני יודע גם מדיונים קודמים, אני חושב שבגדול העמדה שלך היא עמדת הוועדה, והדברים האלה מוקרנים גם לשר הבריאות, גם להנהגת משרד הבריאות, גם לאנשי קבינט הקורונה, שלא מגיעים ממשרד הבריאות, ואנחנו נשמע מייד התייחסות של פרופ' אש.

גלעד קריב: חבר הכנסת גינזבורג הצטרף אלינו.

גלעד קריב: תרצה להתייחס?

איתן גינזבורג: בהחלט.

גלעד קריב: בבקשה.

איתן גינזבורג: בוקר טוב לכולם, ותודה על ההזדמנות, אדוני היושב-ראש, וטוב שחזרת אלינו.

גלעד קריב: תודה על מילוי המקום המסור והאיכותי.

איתן גינזבורג: שלום לפרופ' אש, מנכ"ל המשרד, תודה רבה שאתה איתנו.

איתן גינזבורג: ביקשתי את זכות הדיבור, מכיוון שאני חייב לציין בפניך שאני הולך כבר מספר ימים עם תחושות לא נוחות ביחס לתשובות משרד הבריאות, וזה מהטעם שבשבוע שעבר, ביום חמישי, העלינו את עניין השבים מחו"ל והיכולת לצמצם את ימי הבידוד על ידי בדיקה שלישית יומיים אחרי החזרה מחו"ל, והתשובה הייתה באותות ובמופתים ובהסברים שונים שזה בלתי אפשרי, שחייבים להקפיד על שבוע, ואולי אפילו על עשרה ימים, וחייבים להקפיד על זה כי אחרת אין לנו יכולת שליטה.

איתן גינזבורג: והינה, יומיים וחצי אחרי הדיון פה בוועדה, אנחנו מקבלים דיווח שמשרד הבריאות פוטר את כל המחוסנים השבים מחו"ל מבידוד.

איתן גינזבורג: אני אגב מברך על כך, אבל לא יכול להיות שכאשר אנחנו פה בוועדה מעלים סוגיה וחושבים שיש מקום לצמצם את ימי הבידוד עם פתרון, בדיקה שלישית, ואומרים שאי-אפשר, ויומיים אחרי זה פוטרים את כולם.

איתן גינזבורג: התחושה היא – אני אתנסח בזהירות – זה מעורר שאלות רבות ביחס לתשובות שאנחנו מקבלים כאן, וברמת האמון ביחס לתשובות האלה.

נחמן אש: אני אסביר.

איתן גינזבורג: רק שנייה, אדוני, כי אני הולך עם זה טעון כבר כמה ימים.

איתן גינזבורג: אנחנו פה מעלים דברים שהם גם מגיעים מהקומונסנס, לעיתים הם גם נסמכים על נתונים שאתם מפרסמים ומומחים אחרים מפרסמים בצמתים השונים שלכם.

איתן גינזבורג: אנחנו למשל כבר דיברנו על החוזרים מחו"ל, על אלה שעולים על התחבורה הציבורית.

איתן גינזבורג: שלושה דיונים דיברנו על זה לדעתי, ולא קיבלנו עד היום תשובה כיצד מונעים מאלה שחוזרים מחו"ל, שחייבים בבידוד, לעלות לתחבורה ציבורית.

איתן גינזבורג: ומשרד הבריאות מגלגל עיניים למעלה, המשרד לביטחון פנים לא יודע לתת תשובות, כל אחד מגלגל את זה לפתחו של האחר, ואנחנו צריכים כל הזמן לתת אמון בכם, כאנשי מקצוע, כמומחים הגדולים ביותר בתחום הבריאות בישראל, ובכל פעם אנחנו נתקלים במין תשובות חמקמקות כאלה, בנושאים שאנחנו רואים בהם פרצות, ובמקומות אחרים שאנחנו רואים חוסר היגיון, ומסבירים לנו שחייבים להקפיד קלה כחמורה במתווה שהציגו, יומיים אחרי זה מבטלים אותו בלי שום הסבר.

איתן גינזבורג: הייתי חייב, א', להוציא קצת, ו-ב', להעלות בפניך את הדברים הללו, כי זה יושב עליי ברמה של למי להאמין, ולמה להאמין.

איתן גינזבורג: הסיפור פה של המלחמה בקורונה, נשען בעיקר על בסיס האמון שבין הציבור אליכם.

איתן גינזבורג: וכשאנחנו פה מייצגים ציבור, מעלים נושאים, אנחנו מקבלים תשובות ויומיים אחרי זה הדבר משתנה ב-180 מעלות, אדוני המנכ"ל, קטונתי.

איתן גינזבורג: קטונתי.

גלעד קריב: תודה על הדברים החשובים, חבר הכנסת גינזבורג.

גלעד קריב: בבקשה, חבר הכנסת בליאק.

ולדימיר בליאק: תודה רבה, אדוני היושב-ראש, לצערי לא הייתי בתחילת הדיון, אנחנו בדיון אחר בוועדת הכספים, אבל בכל זאת ממש בקצרה.

ולדימיר בליאק: ראשית, אני לגמרי מצטרף לתחושה של חבר הכנסת גינזבורג, זו תחושה מאוד לא נוחה נוכח מה שהיה כאן.

ולדימיר בליאק: אני רוצה לברך את משרד הבריאות על ההיענות בנושא של הילדים הנכים.

ולדימיר בליאק: אני חושב שזאת החלטה נכונה, מידתית, וטוב שהיא התקבלה.

איתן גינזבורג: שגם אותה, יש לומר, רצינו לקבל ביום חמישי והיא נדחתה ליום רביעי.

ולדימיר בליאק: נכון.

ולדימיר בליאק: אבל טוב שבסופו של דבר ההחלטה הזאת תוקנה, כי באמת היה פה עוול שהיינו חייבים לתקן.

ולדימיר בליאק: אני רוצה להתרכז בשלוש שאלות: שאלה ראשונה לגבי הבריכות הפתוחות.

ולדימיר בליאק: אני חושב שהגיע הזמן להחריג אותן, כי הצידוק האפידמיולוגי מאוד מאוד קלוש, ועד עכשיו לא קיבלנו הסברים מספקים בנושא הזה, ולטעמי חבל שאנחנו ממשיכים לפגוע גם בציבור וגם בבעלי העסקים.

ולדימיר בליאק: השאלה השנייה לגבי שטחי הישיבה הפתוחים של מסעדות ובתי קפה.

ולדימיר בליאק: גם כאן מכיוון שלפני שנה הסכמתם למתווה של תו ירוק בפנים ותו סגול בחוץ, אין שום סיבה היום להחיל את התו הירוק על השטחים הפתוחים.

ולדימיר בליאק: השאלה האחרונה.

ולדימיר בליאק: אתמול אני הסתובבתי במודיעין בין מוקדי הבדיקות של ה-PCR ולפחות במוקד אחד ראיתי - - -

גלעד קריב: PCR או בדיקות מהירות?

ולדימיר בליאק: בדיקות PCR.

ולדימיר בליאק: לפחות במוקד אחד ראיתי, במוקד של פיקוד העורף ב"ישפרו" שאנשים חיכו עם ילדים קטנים ברכב שלוש וארבע שעות.

ולדימיר בליאק: אנחנו נמצאים בתקופת החגים והחופשות, ואני חושב שצריך לחשוב על זה, אולי יש מקום, לפחות בשבועות הקרובים, לתגבר את המוקדים, כדי למנוע מהציבור את הסבל המיותר הזה.

ולדימיר בליאק: תודה רבה.

גלעד קריב: תודה.

גלעד קריב: פרופ' אש, אנחנו חוזרים אליך.

גלעד קריב: אם נצטרך, נזכיר את הדברים.

גלעד קריב: ברשותך, אני רק רוצה להוסיף נושא נוסף שהתבקשתי להעלות על ידי חברים וחברות נוספים בבית, וזה הפער הגדול, הדי דרמטי, שלמדנו בימים האחרונים בין עמדת הרשויות או ה-FDA בארצות-הברית בעניין מנת החיסון השלישית לבין העמדה של רשויות הבריאות כאן בישראל.

גלעד קריב: במיוחד לגבי התניית המשך התו הירוק של צעירים במנת חיסון שלישית.

גלעד קריב: הגיעו אליי מספר חברות וחברי כנסת ושאלו מדוע התו הירוק גם לצעירים מותנה בחלוף זמן, אם אני לא טועה, של חמישה או שישה חודשים במנת חיסון שלישית, דבר שהדאיג או מדאיג הורים רבים.

גלעד קריב: ברשותך, אני מניח שחלק מהתשובות אולי גם נשמע בהמשך הדיון, בבקשה, אנחנו חוזרים אליך, פרופ' אש.

גלעד קריב: מייד בוודאי יתחדש הקשר.

סימון דוידסון: יש לו מבט כזה שהוא חושב, מה נעשה עם בריכות השחייה עכשיו.

גלעד קריב: אני מקווה, חבר הכנסת דוידסון, שאנחנו קרובים לפתרון בעניין הבריכות.

גלעד קריב: אינני יודע אם אנחנו - - -

איתן גינזבורג: אני חייב לומר משהו בהקשר הזה, אדוני היושב-ראש.

איתן גינזבורג: כשאנחנו מעלים את הנושאים האלה בזמן מסוים ודוחים את ההחלטה, כמו עם הנכים, בסדר, דחו אותה בחמישה ימים.

איתן גינזבורג: אגב, הם התעכבו ביום-יומיים, אבל נשאיר את זה רגע בצד - - -

גלעד קריב: זה לא נכון.

גלעד קריב: רק לצורך הפרוטוקול צריך לומר, מכיוון שאלה בדיוק הימים שחזרתי לתמונה.

גלעד קריב: משרד הבריאות עמד בטווח הזמנים שהוא התחייב לוועדה בהבאת פתרון לצירוף הילדים הסומטים.

גלעד קריב: ביום שלישי, אותו מועד שקבעה הוועדה, נציגי משרד הבריאות חזרו ואמרו: יש לנו פתרון לילדים הסומטים דרך קופות החולים.

גלעד קריב: אני ביקשתי ממשרד הבריאות לשקול פעם נוספת, האם במקום הפתרון שישלח 23,000 הורים לילדים נכים סומטים לקופות החולים, המשרד כן מוכן ללכת עם העמדה המקורית של הוועדה ולהוסיף עוד 15,000 ילדים נכים שהם לא סומטים ולא עם פטור מתור, והמשרד ביקש 24 שעות לבדיקת העניין.

גלעד קריב: לכן התשובה הגיעה ביום רביעי ולא ביום שלישי שנקבע, ואני שמח שבסוף הלכנו על פתרון יותר מרחיב מפתרון - - -

איתן גינזבורג: כל מה שאני רוצה לומר הוא, אדוני, שאנחנו לא עוסקים פה בניירות.

איתן גינזבורג: אנחנו עוסקים פה באנשים, בחייהם של אנשים.

איתן גינזבורג: ודחייה למשל של חמישה ימים, זו סיטואציה שבה הילדים האלה או צריכים לעבור בדיקות במשך אותם חמישה ימים, או לא ללכת לאותם מקומות.

איתן גינזבורג: זאת המשמעות, להישאר בבית עם ההורים.

איתן גינזבורג: אז עוד 24 שעות, פחות 24 שעות, זה נשמע נורא נורא פשוט, אבל בסוף זה ילדים שחיים עם ההורים שלהם את החיים המורכבים הללו.

איתן גינזבורג: ואני אומר את זה, וזה משליך על כל הסוגיה הזאת, גם של בריכות, גם של חוזרים מחו"ל.

איתן גינזבורג: מי ששהה בבידוד, ואדוני שהה בבידוד, הוא יודע כמה זה קשה, בטח לאנשים שלא חולים, פשוט חזרו מחו"ל, להיות בבית שבעה ימים סתם, כשאפשר לבדוק אותם אחרי שלושה ימים ולהבין שהם שליליים ויכולים לשחרר אותם מזה, ולא סתם להשאיר אנשים עוד ארבעה ימים בבית.

איתן גינזבורג: זה חיים של אנשים.

גלעד קריב: חבר הכנסת גינזבורג, פרופ' אש איתנו, אני רק אומר דבר אחד.

איתן גינזבורג: זה לא עוד יום, פחות יום – נבדוק בשבוע הבא את נושא הבריכות.

גלעד קריב: נושא הבריכות גמרנו בהתחלה.

איתן גינזבורג: הכול ככה.

גלעד קריב: פרופ' אש, כדי לא לעכב אותך, ואתה באזור עם קליטה, אז בבקשה, התייחסות שלך ואחרי זה נמשיך.

נחמן אש: תודה על כל השאלות.

נחמן אש: בראשית הדברים אני מוכרח לומר שיש פה מכלול, בסופו של דבר, של צעדים, כשאנחנו מנסים לעשות את הטוב ביותר מבחינת האיזונים, אבל זה לא מדע מדויק.

נחמן אש: אפשר לדבר על כל הדברים האלה, ובסופו של דבר לקבל את ההחלטות הכי נכונות.

נחמן אש: הן אף פעם לא דבר מוחלט.

נחמן אש: ספציפית לגבי מה שהעליתם.

נחמן אש: התקהלויות – אנחנו חושבים שבעת הזאת ההתקהלויות צריכות להיות מוגבלות.

נחמן אש: העלינו את זה מספר פעמים, אבל במגוון השיקולים השונים בסופו של דבר ההחלטה של הממשלה היא לא להעלות את זה ולא להגביל את ההתקהלויות.

נחמן אש: מושקע הרבה מאוד באכיפה, אבל אכיפה היא לא פתרון מוחלט גם כן, לכן אנחנו רואים את התמונות שאנחנו רואים.

נחמן אש: אנחנו חושבים שהאירועים האלה מסכנים אותנו, או ייתכנו בהם הדבקות, היה מוטב בלעדיהם, אבל אני מבין את השיקולים האחרים, שבסופו של דבר הובילו להחלטה.

נחמן אש: לגבי נתונים על ההצלחה של התו הירוק, אני לא יודע להציג נתונים מוחלטים.

נחמן אש: אני מוכרח לומר שהנתונים שלנו ביחס להדבקות באירועים הם מוגבלים מאוד, זה תוצר אך ורק של החקירות האפידמיולוגיות, שאולי פעם אפשר יהיה להרחיב מה המגבלות שלהן ביחס להסקת הנתונים הכלליים, המערכתיים, אבל אני לא יכול לבוא ולהגיד עכשיו: בזכות התו הירוק הגענו לכך וכך.

נחמן אש: אין לי ספק שהתו הירוק הוא כלי חשוב במניעת הדבקות, והוא אחד הדברים שהובילו לכך שיש ירידה במקדם ההדבקה ומיתון - - - אנחנו עדיין עומדים מאחורי הנתונים שאנשים מחוסנים מידבקים הרבה פחות מאשר לא מחוסנים.

נחמן אש: ראינו את זה בנתונים שדובר עליהם בפגישות הקודמות, ועם החיסון השלישי אנחנו עדיין לא יודעים להגיד במספרים.

נחמן אש: המחקר שאנחנו עושים, אני מקווה שהוא יראה את זה, ואין לי ספק שהוא יראה את זה, כי אנחנו רואים בוודאות ירידה בהדבקות של מחוסנים בחיסון השלישי, אז בוודאי שזה יחול גם על כמה הם מידבקים.

נחמן אש: לגבי השבים מחו"ל, מה שעלה פה כסתירה בין זה שלא הוסכם על קיצור בידוד למי שעושה בדיקה ביום השלישי לבין מה שעשינו לאחר מכן, אני רוצה להבהיר, אנחנו עדיין - - -

איתן גינזבורג: הלכת לאיבוד.

גלעד קריב: פרופ' אש, נקטעת.

גלעד קריב: אנחנו שומעים, בבקשה.

נחמן אש: עדיין לא מסכימים לכך שזה בטוח מספיק למי שחייב בידוד, שהבידוד יתקצר לשלושה ימים.

נחמן אש: אנחנו לא מכירים שבעולם זה נעשה וגם אצלנו.

נחמן אש: מה שכן עשינו, זה משהו אחר, לקחת את אלה, אחרי שבדקנו את הנתונים שוב וראינו שהבעיה שלנו זה עם אלה שהיעילות של החיסון התפוגגה, וברגע שעשינו את זה והבנו את זה, וראינו את זה בנתונים בצורה ברורה, שמי שמביא את התחלואה זה מי שהחיסון שלו התפוגג, אז שינינו את המדיניות.

נחמן אש: שוב כהקלה לאלה שהחיסון שלהם בתוקף או כאלה שהם עד חמישה חודשים מהחיסון השני או כאלה שקיבלו את החיסון השלישי.

נחמן אש: זה לא אותו דבר, ולכן הסתירה הזאת היא לא באמת סתירה.

נחמן אש: זה שני דברים שונים, הלכנו לדרך אחרת כדי להקל.

נחמן אש: ישבנו וחשבנו מה אפשר לעשות.

נחמן אש: זה לא משהו שהוא בניגוד למה שהיה בדיון בוועדה.

נחמן אש: יכול להיות שהיה צריך להעלות בוועדה גם את האפשרות הזאת, שהייתה תוך כדי עבודת מטה, אבל אני חושב שזה היה בשלב שעדיין הנתונים לא היו בפנינו ולא יכולנו לקבל את ההחלטה.

נחמן אש: לגבי הבריכות ומסעדות בחוץ, אני מקבל את ההצעה לשבת ולחשוב על זה שוב, וכפי שציין היושב-ראש, אנחנו נעשה את זה בימים הקרובים, וככל שהתחלואה תרד, אני חושב שאפשר לחשוב על זה בהחלט.

נחמן אש: אני בכלל חושב שהתו הירוק צריך להיות מותאם לרמות התחלואה ואפשר למצוא כל מיני פתרונות כאשר התחלואה יורדת.

נחמן אש: רשמתי את עניין הזמינות של בדיקות PCR, ותקופת החגים בהחלט מאתגרת בעניין הזה, אז אנחנו נבדוק איך להרחיב את הזמינות.

נחמן אש: אנחנו עובדים גם מול קופות החולים וגם מול המתחמים של פיקוד העורף.

נחמן אש: לגבי ה-FDA, ה-FDA הולך לדון בנושא הזה, ולא הייתי נתלה בהצהרה כזאת או אחרת, שאני לא יודע למה היא הוצהרה.

נחמן אש: יש דיון שאמור להיות באמצע החודש ב-FDA, בנושא הזה של המנה השלישית, ואני מניח שהם יקבלו שם את ההחלטה הנכונה ביותר על בסיס הנתונים.

נחמן אש: זו התלבטות קשה, וגם אצלנו הייתה התלבטות קשה, אלא שהיינו במצב של גל מאוד מאוד גבוה, אתם רואים את המספרים, לאן הגענו, וללא החיסונים היינו במצב הרבה יותר גרוע, אין לי שום ספק בכך, גם בהקשרים של תחלואה קשה ותמותה, ולכן היינו צריכים לקבל את ההחלטה בצורה יותר מהירה.

נחמן אש: באשר לצעירים, גם נלמד מההחלטות של ה-FDA לגבי ההמשך, אבל בסופו של דבר אני משוכנע שגם עבור בן אדם צעיר עדיף להיות מחוסן מאשר להידבק.

נחמן אש: אנחנו עוד לא יודעים את שלל התופעות ארוכות הטווח, ואנחנו מבינים גם מעבודה של קופת חולים כללית שפורסמה לא מזמן, למשל בתחום של מיוקרדיטיס, בתחלואה בנגיף עולים הרבה יותר גם בתחלואה הזאת של דלקת בשריר הלב מאשר מהחיסון.

נחמן אש: החיסון – אין לי ספק שהוא יותר בטוח מהמחלה, גם לגבי צעירים, אבל אנחנו נראה גם לגבי ההחלטות של ה-FDA בעניין הזה וגם בהקשר שלנו, אם צריך בעניין הזה - - -

גלעד קריב: פרופ' אש, אני רק אציין, ואז כמובן - - -

נחמן אש: שוב סליחה, אני אסיים רק ואומר שאנחנו כל הזמן שוקלים את הדברים מבחינה מקצועית מה נכון לעשות בהתאם לנתונים באותה עת ונצטרך להמשיך לעשות את זה גם בהמשך.

גלעד קריב: ברור.

גלעד קריב: ראשית, פרופ' אש, אני מבקש להודות לך.

גלעד קריב: אני רק מבקש לציין שני דברים ואז נמשיך כמובן עם נציגי המשרד שנמצאים.

גלעד קריב: לא בכדי העליתי את שאלת ההגבלה של מספר המתקהלים.

גלעד קריב: אנחנו יודעים שיש פה פער בין עמדת משרד הבריאות לבין השיקולים של קבינט הקורונה, אבל חשוב לי לומר ואני חוזר רגע לעניין הבריכות והמסעדות.

גלעד קריב: בראייה שלנו יש פה מקרה מובהק שבקבינט הקורונה אין מי שזועק את הזעקה של שני הסקטורים האלה באותה עוצמה כפי שנזעקת הזעקה של אירועי התרבות בהשתתפות רבבות אנשים - -

סימון דוידסון: והקניונים.

גלעד קריב: - - או הקניונים.

גלעד קריב: מכיוון שהמחוקק קבע שתקנות הקורונה בעניינים האלה מגיעות לוועדת החוקה, אז בין תפקידיה של ועדת החוקה לייצג את אותם קולות שלא מיוצגים אולי בעוצמה הנדרשת בדיוני הקורונה, וזה בדיוק הדינמיקה בין הוועדה לבין הממשלה, והתפקיד שלנו לוודא שבמערכת ניהול הסיכונים גם למשל עניין הבריכות והמסעדות נכנס למערכת ניהול הסיכונים, ולא שהם נותרים מחוץ למערכת ניהול הסיכונים, ואז אנחנו מקבלים את העניין כדבר סגור.

גלעד קריב: ציינתי בפני חבריי שדעתי היא שאנחנו צריכים לכבד את ההתמודדות הגדולה שיש כרגע עם פתיחת שנת הלימודים, אבל כפי שאתה ציינת, ואנחנו ציינו, אני חושב שהגענו לשלהי תקופת ההמתנה, בוודאי בנושא של הבריכות, לדעתי גם בנושא האוויר הפתוח במסעדות, ואני מברך על זה שאמרת שבימים הקרובים, אני מניח מייד אחרי ראש השנה, תידרשו לעניין.

גלעד קריב: ההערה השנייה שלי.

גלעד קריב: אני בהחלט מעודד אתכם לחשוב על נושא הצעירים והחיסון השלישי, לא בהקשר של מתן האפשרות, אלא בהקשר של שלילת התו הירוק.

גלעד קריב: גם כאן יכול להיות שצריך לחשוב על איזה הדרגתיות.

גלעד קריב: שלפחות הקבוצה הזאת בין 12 ל-16, שזאת קבוצה שאין מה לעשות, יש לגביה חששות של לא מעט הורים, אם אפשר מבחינה בריאותית לבצע את העניין בצורה מדורגת, הדבר שווה חשיבה.

גלעד קריב: אני רוצה להודות לפרופ' אש, ששהה איתנו הרבה זמן, והוא בדרך לדיונים חשובים.

גלעד קריב: נמצאים איתנו נציגים נוספים של משרד הבריאות.

גלעד קריב: אני מבקש לעדכן את חברי הוועדה שאיתנו, ואנחנו נעדכן כמובן גם את יתר החברים, שאנחנו מתכוונים בשבוע הבא, בצד הדיונים השוטפים בתקנות – על פי הסיכום עם הממשלה, התקנות שמובאות אלינו היום יהיו בתוקף עד ערב יום כיפור ולא מעבר לכך, ולכן מטבע הדברים נצטרך להידרש ביום שלישי הבא הכי מאוחר לתקנות החדשות, שאני מקווה שיהיו בהם כל השינויים שדיברנו עליהם.

גלעד קריב: אני לא רק מקווה, אנחנו נעבוד על זה, נדאג לזה – בצד הדיון בתקנות אני רוצה לעדכן את חברי הוועדה שבשבוע הבא נקיים שלושה דיוני מעקב, שהם בכוונה תחילה לא צמודי תקנות.

גלעד קריב: דיון אחד יהיה בנושא האכיפה, ביום ראשון בא, והתכנון הוא שהוא יתקיים בהשתתפות מנכ"ל משרד הבט"פ, מר תומר לוטן, ויתר הצוותים.

גלעד קריב: יתקיים דיון מעקב בנושא ועדת החריגים ועבודת ועדת החריגים.

גלעד קריב: הצגנו להם דרישות מאוד מסוימות לשיפורים, ואנחנו נעמוד על קיומם.

גלעד קריב: אנחנו גם עתידים להזמין את נציגי משרד הבריאות לדיון שהוא דיון שלא נוגע לתקנות.

גלעד קריב: יתקיימו שני דיונים: האחד יהיה על התקנות, אבל יתקיים דיון יותר ארוך בכיוונים ששמענו עכשיו מפרופ' אש, כדי להבין את תמונת המצב העדכנית של משרד הבריאות, גם בנושא התחלואה, גם בנושא התו הירוק.

גלעד קריב: ייתכן, אנחנו נבדוק את העניין עם יושבי-ראש ועדות נוספות – יש עוד שתי ועדות בכנסת שעוסקות דבר יום ביומו בתקנות הקורונה, ועדת העבודה והרווחה, עד שתושלם העברת פקודת בריאות העם לוועדת הבריאות, וועדת החינוך – אני אתייעץ עם יושבות-הראש של הוועדות לראות אולי נעשה ישיבה משותפת.

גלעד קריב: התחושה שלנו היא שלא נכון לדון בכל פעם רק בהקשר של תקנה כזאת או אחרת ושינוי.

גלעד קריב: הכנסת והוועדות שמטפלות בנושא הקורונה, ראוי שאחרי פתיחת שנת הלימודים, במקום שאנחנו נמצאים, יקבלו סקירה מקיפה מראשי מערכת הבריאות על הניתוח של המצב כרגע, ומה המדיניות שאתם חושבים שצריכה ללוות אותנו בשבועות הקרובים.

גלעד קריב: המטרה שלנו תהיה לקיים את הדיון הזה בשבוע הבא.

גלעד קריב: כמובן נתאם עם ראשי המערכת.

גלעד קריב: חבר הכנסת בגין, חבר הכנסת גינזבורג, ואז ניגש לטיפול בתקנות.

זאב בנימין בגין: אדוני היושב-ראש, בפסקה הקודמת של דבריך הזכרת שלוש פעמים את הביטוי "ניהול סיכונים".

זאב בנימין בגין: כמה עשרות שנים עסקתי בנושא ניהול סיכונים, כמובן מכיוון אחר, מכיוון של רעידות אדמה, הכנסנו כמה שיפורים בהערכת הסיכון, אבל אני מבקש להעיר הערה, אולי היא בלשנית או סמנטית.

זאב בנימין בגין: על פי ניסיוני, כשאנחנו מדברים על ניהול סיכונים, ההבנה בדרך כלל של הביטוי היא של הקלה במשמעות הסיכון.

זאב בנימין בגין: זה מה שמתקבל, כי את הסיכון אנחנו חושבים שאנחנו יודעים לנהל, וכשאומרים "ניהול סיכונים", אומרים: זה יהיה עוד בסדר.

זאב בנימין בגין: יש עוד ביטוי, וישבתי בממשלת ישראל, וגם קראתי על דיונים אחרים בממשלה.

זאב בנימין בגין: אנשים אומרים בממשלה: את הסיכון הזה אנחנו לוקחים על עצמנו.

זאב בנימין בגין: לא, חברים, כל החלטת ממשלה כמעט, הסיכון איננו על חברי הממשלה, הסיכון על בריאותם של האזרחים.

זאב בנימין בגין: ולכן אלה פתחי מילוט סמנטיים, ולפעמים אנחנו מאבדים את המשמעות, כי קודם כול יש סיכון ואחר כך ננהל אותו.

זאב בנימין בגין: בשטח שאני הזכרתי יש לנו אפשרות מסוימת לכמת את הסיכון, ולכן לדבר קצת יותר ברצינות על ניהול הסיכון, אבל זאת הערת אזהרה כללית.

זאב בנימין בגין: אני מודה שכאשר דובר על שפעת החזירים, אני חושב, והייתי חבר הממשלה, זה היה לפני עשר שנים, משרד הבריאות ביקש 700 מיליון שקלים כדי להיערך לעניין.

זאב בנימין בגין: אני, אני מודה, מתוך אי-הבנה של הסיכון כנראה, התנגדתי להקצות 700 מיליון שקלים לעניין שנראה לי רחוק.

זאב בנימין בגין: האם נכון עשיתי?

זאב בנימין בגין: הממשלה לא קיבלה את דעתי.

זאב בנימין בגין: האם נכון עשיתי?

זאב בנימין בגין: ייתכן שלא.

זאב בנימין בגין: אני מעלה את הקושי הזה.

זאב בנימין בגין: אני מבין את כל השיקולים האחרים, אני יכול לתמוך גם ברצון של החברים, אני אוסיף לו עוד קושי מבחינת משרד הבריאות.

זאב בנימין בגין: הרי כשדנו בזאת לפני שלושה שבועות, אחת האמירות לגבי בריכות השחייה והמסעדות הייתה, ואני בעצמי חזרתי אחרי הטענה הזאת: יש לנו עכשיו שבועיים קריטיים לפני פתיחת הלימודים, ולכן צריך לדאוג שבשבועיים אלה יהיה ריסון של המגפה.

זאב בנימין בגין: אבל השבועיים האלה חלפו, הלימודים נפתחו, ולכן אנחנו צריכים שוב להעריך מחדש אחרי כל מה שאמרתי את הסיכון לעומת סיכונים אחרים, ויכול להיות שכאן יש מספרים בכל זאת שיעזרו לנו להעריך את זה.

זאב בנימין בגין: תודה, אדוני.

גלעד קריב: תודה, חבר הכנסת בגין, אני רק רוצה לומר, ומייד נשמע את חבר הכנסת גינזבורג, ואז נצלול יחד עם הגב' גנס אל התקנות ונסיים את המלאכה, אני רק רוצה לומר שכמובן כל דבריך כתמיד נראים בעיניי ומקובלים.

גלעד קריב: חשוב לי רק לחדד שהדגשתי שמכיוון שבקבינט, כפי ששמענו, לכן שאלתי את פרופ' אש, בקבינט הקורונה והממשלה בוחרים במספר נקודות לא לקבל את עמדת משרד הבריאות – למשל משרד הבריאות דורש הגבלה על התקהלויות של אירועים המוניים, והקבינט והממשלה לא מקבלים את העמדה הזאת, והחשש שהעליתי, בדינמיקה שוודאי מוכרת לך מישיבות ממשלה, שבסופו של דבר מתקבלות החלטות בהתאם לקולות שנשמעים בחדר – ומה שאנחנו חשים, אני חושב גם חבר הכנסת גינזבורג, גם חבר הכנסת דוידסון וגם אני, שיש סקטורים מסוימים שקולם לא נשמע שם בדיון.

גלעד קריב: ומכיוון שהופקדה בידינו מלאכת הפיקוח הפרלמנטרי, ופונים אלינו אותם גורמים, אנחנו נעשה את זה כאן בוועדה, ואחת הדוגמאות היא הבריכות.

גלעד קריב: חבר הכנסת גינזבורג יחד אתכם השמיע גם את קולם של הגנים הלאומיים ושל אתרי מורשת, שגם להם כנראה לא היה סעד בישיבת הקבינט.

גלעד קריב: ככל שיגיעו אלינו עוד קולות, לפחות נדרוש לשקלל אותם באותה מערכת של קבלת החלטות.

גלעד קריב: חבר הכנסת גינזבורג, בבקשה.

איתן גינזבורג: תודה, אדוני.

איתן גינזבורג: אני מצטרף לכל דבריו של חבר הכנסת בגין.

איתן גינזבורג: הישיבה הראשונה שדנו בתקנות הללו הייתה ב-16 באוגוסט.

איתן גינזבורג: הרי היינו על סיפו של סגר, רצו למנוע סגר בישראל.

איתן גינזבורג: אמרו: בואו נטיל את התו הירוק בצורה גורפת, כדי למנוע סגר, כדי שנגיע לשנת הלימודים ונפתח אותה.

איתן גינזבורג: אני חשבתי שצריך לדחות אותה, אבל צריך לפתוח אותה בצורה בטוחה וטובה.

איתן גינזבורג: והינה היא נפתחה ובהצלחה, ואני מברך על כך, לכן קיצרנו את התקנות, כי הייתה לנו שוב ישיבה.

איתן גינזבורג: גם אז ביקשו להאריך עוד, ביקשו בשבועיים, אחרי ראש השנה, הקדמנו את זה להיום, אדוני, כדי לראות איך נפתחה שנת הלימודים וכו'.

איתן גינזבורג: אני חושב שהסיפור הזה של ניהול הסיכונים – וזה נכון שיש בכל פעם את הדרישה המקסימלית של משרד הבריאות, והממשלה עושה בקרה מסוימת, ואז זה מגיע אלינו – גם אנחנו צריכים לעשות בקרה מסוימת.

איתן גינזבורג: ודאי לאור הדברים שאמרתי קודם, ולאור הנתונים שאנחנו רואים, כל הנתונים היום הם פחות מהתחזיות של משרד הבריאות.

איתן גינזבורג: הם פחות, צריך להגיד את האמת.

איתן גינזבורג: אם הנתונים הם פחות מהתחזיות, אז אפשר להקל גם לא במועדים שרוצה משרד הבריאות.

איתן גינזבורג: זה בהקשר של הבריכות ודברים אחרים, אני לא רוצה לחזור עליהם.

איתן גינזבורג: אני כאן אומר: כל יום שעובר זה יום שבפוגע באנשים.

גלעד קריב: זה חייב לעמוד לנגד עינינו.

איתן גינזבורג: זאת אמירה.

גלעד קריב: ברור.

גלעד קריב: חשוב שהיא תישמע.

גלעד קריב: אני מצטרף אליה.

איתן גינזבורג: גם ביחס לניהול הסיכונים.

איתן גינזבורג: אם ייפתחו הבריכות לצורך העניין היום או בשבוע הבא, נכון ששבוע הבא זה יהיה אולי יותר בטוח, השאלה אם הפתיחה היום תגרום למצב קטסטרופלי כזה שאי-אפשר לקחת את הסיכון.

איתן גינזבורג: אני לא יודע.

איתן גינזבורג: זו אמירה אחת.

איתן גינזבורג: מדובר על בריכות, לא מדובר עכשיו - - -

גלעד קריב: אני בוודאי הייתי שמח שמשרד הבריאות היה נענה לבקשה ולציפייה שלנו לגבי הבריכות כבר עתה.

גלעד קריב: אני חייב לומר שבצד האמירה הזאת, א', אני שם לנגד עיניי את העובדה שהתקנות שמובאות אלינו היום לאישור, כוללות שינוי משמעותי שהוא יוזמת הוועדה ודרישת הוועדה, הזכרתי אותו, נושא הילדים הנכים, שבו אפילו הבאנו את משרד הבריאות להרחיב את המעגל מעבר לדרישה של הוועדה, בהיקף של 15,000 ילדים נוספים, וגם צריך לומר שבתקנות – מייד נשמע את זה – יש בהן גם שינויים גדולים שקשורים בימים הנוראים, ראש השנה בואכה יום כיפור.

גלעד קריב: אלה תקנות שמוכנסים בהן כבר היום לא מעט שינויים שמרחיבים מעגלים.

גלעד קריב: בהינתן המצב הזה – עוד פעם, אם הייתי משרד הבריאות, הייתי מקבל החלטה אחרת בנושא הבריכות כבר היום.

גלעד קריב: אני כבר אומר מראש את דעתי – בהינתן העובדה שבסך הכול עבר שבוע מאז פתיחת שנת הלימודים, אנחנו נמצאים לפני אירועי התכנסות גדולים בממדים שונים, מהתקהלות אלפים בכותל, דרך התקהלות רבבות באומן שיחזרו מיום חמישי לארץ, ועד ההתקהלויות המשפחתיות שלנו בארוחות חג, בבתי כנסת או במקומות אחרים שבהם ישראלים וישראליות מבלים בחג – בהינתן המצב הזה, ההמלצה שלי לוועדה, ובייחוד אחרי ששמענו את ההתחייבות של פרופ' אש לבחון ממש בימים הקרובים – אני חושב שהמגמה יחסית ברורה, את שתי הסוגיות שהצגנו, יש את סוגיית הבריכות וסוגיית המסעדות – ההמלצה שלי לפחות תהיה לקבל את האמירה שיש פה כמה ימים נוספים קריטיים, ואחריהם צריך להביא שינוי.

גלעד קריב: אני גם מזכיר שמייד אחרי יום כיפור אנחנו נכנסים לתקופה של כמעט שבוע וחצי שאין בהם לימודים, אז כל הסכנה של התרחבות תחלואה מהמפגש היומיומי של 2.5 מיליון תלמידים בבתי הספר, צונח.

גלעד קריב: נשמע.

גלעד קריב: אנחנו נשמע ממשרד הבריאות.

איתן גינזבורג: אני רק מזכיר שמהיום עד ערב יום כיפור זה שבוע וחצי.

איתן גינזבורג: אמירה שנייה היא ביחס לנושאים שאמרת שאתה הולך לקיים דיונים עליהם, וההזמנה של מנכ"ל משרד הבט"פ - -

גלעד קריב: גם הפרויקטר בנתב"ג.

איתן גינזבורג: גם עליו רציתי לדבר.

גלעד קריב: לא ציינתי את זה.

איתן גינזבורג: - - גם מר נומה צריך להגיע לכאן.

גלעד קריב: מר נומה יזומן.

גלעד קריב: אנחנו מתכוונים בהחלט להזמין אותו.

איתן גינזבורג: אנחנו לא מצליחים לקבל תשובות מהם.

איתן גינזבורג: אגב, אני יודע שדיברת עם מנכ"ל הבט"פ עוד לפניי, וגם אני דיברתי איתו כשניהלתי כאן את הוועדה בהיעדרך.

איתן גינזבורג: מאוד מאוד חשוב מה שאתה עושה.

איתן גינזבורג: זו ישיבה מאוד חשובה, אבל הנוכחות של נומה חייבת להיות כאן.

גלעד קריב: ברור.

גלעד קריב: אני רוצה להזכיר שנושא התחבורה הציבורית מנתב"ג היה אחד העניינים הראשונים שעסקנו בו בוועדה.

גלעד קריב: לצערי קיבלנו תשובה - - -

איתן גינזבורג: זה כבר חודש.

גלעד קריב: עוד אפילו לפני זה.

גלעד קריב: הדבר הראשון שעלה פה בדיון הקורונה הראשון, בכהונה הנוכחית של ועדת החוקה, היה נושא החזרה של חבי בידוד בנתב"ג בתחבורה ציבורית, ולא קיבלנו תשובות גם אז כמה שבועות, ולצערי בסוף כשהגיעה תשובה היא הייתה בעיניי מאוד מוזרה ולא מניחה את הדעת, שבתעדוף האכיפה, הם יותר מוטרדים מאכיפת הבידודים בבית מאשר הכניסה של אותם אנשים מנתב"ג.

גלעד קריב: הגענו כאן לרזולוציות של למה אתם לא מעמידים שוטר בכניסה לתחנת הרכבת בנתב"ג, ואנחנו נידרש עוד פעם לנושא הזה ביחד עם פרויקטור נתב"ג.

איתן גינזבורג: התשובה שלהם בפעם האחרונה הייתה שאי-אפשר לאתר את השבים.

גלעד קריב: אנחנו בהחלט מוטרדים ממה שקורה בנתב"ג, ובדרך מנתב"ג הביתה.

איתן גינזבורג: אמרתי את זה גם בפעם שעברה, כשאתה נכנס להופעה רגילה, כשיש תו ירוק, כל אחד במקום מושבו, שוטר שם צמיד - - -

גלעד קריב: צמיד ירוק מנייר.

איתן גינזבורג: צמיד ירוק, צמיד סגול, צמיד לא משנה באיזה צבע, כדי שיוכיח שנכנסתי עם תו ירוק.

איתן גינזבורג: אני לא מבין.

גלעד קריב: בוודאי.

גלעד קריב: גם אנחנו לא הבנו, ואנחנו נשמע את התשובה מהפרויקטור.

גלעד קריב: אנחנו מגיעים לחלקה השני של הישיבה, שהוא העיסוק בתקנות עצמן.

גלעד קריב: אני רוצה לבקש מנציגי משרד הבריאות להציג בפנינו את השינויים שמוכנסים בתקנות.

גלעד קריב: אני מניח, ממך אילנה, או מעו"ד כהן קרן, אנא הצגנה לנו את השינויים שמוכנסים בתקנות אל מול המתווה הקיים עד היום, ותסבירו לנו את השינויים האלה.

גלעד קריב: אני אשמח אם תוכלו להפנות אותנו לסעיפים.

גלעד קריב: אם לא, אנחנו נעשה את זה.

גלעד קריב: כמובן נעלה גם את השאלות שיש לנו.

גלעד קריב: בבקשה.

נינא כהן קרן: התיקונים המרכזיים בתקנות זה דבר ראשון הנושא שדיברנו עליו גם קודם ובאריכות בדיון שעבר, שזה הנושא של הפטור לילדים מתחת לגיל 12 בעלי מוגבלויות, שיש להם קושי לבצע את הבדיקה.

נינא כהן קרן: התיקון הזה כולל הרחבה משמעותית של כל ילד מתחת לגיל 12 שמחזיק בתעודת נכה מהביטוח הלאומי.

נינא כהן קרן: חשוב להגיד שההמלצה של משרד הבריאות, שילדים שאין להם קושי מיוחד, גם אם הם מחזיקים בתעודה הזאת, כן ללכת ולהיבדק כד לשמור על בריאותם ועל בריאות שאר המשתתפים.

נינא כהן קרן: זה דבר ראשון.

נינא כהן קרן: בנוסף, שתי הוראות שעה שמיוחדות לתקופה הקרובה של הימים הנוראים וראש השנה.

נינא כהן קרן: הוראת שעה אחת זה מתווה מיוחד לתפילות בכותל, בעיקר בתקופה של הסליחות, כשהמטרה שלו היא לאזן בין מצד אחד הרצון לאפשר את קיומן של הסליחות בכותל – בשנה שעברה בראש השנה בדיוק התחיל סגר והדבר הזה לא התאפשר במתכונת רגילה – ומצד שני כן רצון לווסת את העומסים ואת הצפיפות שיש במקום בתקופה הזאת, ולכן המתווה כולל מגבלת תפוסה שאין בדרך כלל בכותל.

נינא כהן קרן: שלושת המקומות הקדושים מוחרגים מהמגבלה של 1 ל-7, אבל בתקופה של הסליחות תהיה מגבלת תפוסה של עד 8,000 אנשים ברחבת הכותל בכל רגע נתון, ובנוסף חלוקה לקפסולות, לקבוצות נפרדות, באמצעות מחיצות, של עד 15 קבוצות.

זאב בנימין בגין: את יכולה בבקשה להסביר את מקורו של המספר?

זאב בנימין בגין: האם הוא תוצאה של חישוב של שטח, של מרצפות?

זאב בנימין בגין: זה משהו שקרוב לתו סגול?

זאב בנימין בגין: זה 7 מ"ר?

זאב בנימין בגין: מניין זה בא?

נינא כהן קרן: זה מתווה שגובש בעיקר על ידי המשטרה והמל"ל, אז את הפרטים שלו אפשר לבקש מהם להעלות.

נינא כהן קרן: כמובן זה בתיאום עם אחראי בטיחות, משטרה - - -

גלעד קריב: ועם הקרן למורשת הכותל, שמנהלת את האתר.

נינא כהן קרן: מי שמנהל את זה היא הקרן למורשת הכותל, כשכמובן המתווה גובש בשיתוף איתה.

נינא כהן קרן: אם יש שאלות יותר ספציפיות - - -

זאב בנימין בגין: זו לא שאלה ספציפית, זו שאלה מאוד פשוטה.

זאב בנימין בגין: פה יש ניגודי אינטרסים מסוימים שאפשר להעלות על הדעת.

גלעד קריב: אני מבין שנמצא איתנו מפקד מרחב דוד, שאחראי על האגן הקדוש.

גלעד קריב: רק לשאלה הקצרה כיצד הגענו למספר של 8,000 אנשים בכותל, אותה הגבלה.

גלעד קריב: האם נמצא איתנו נתי גור?

גלעד קריב: מפקד מרחב דוד, אתה איתנו?

נתי גור: בוקר טוב, שבוע טוב לכולם.

גלעד קריב: בוקר טוב, אנחנו מקפידים להיפגש אחת לחודש בתפילות נשות הכותל.

גלעד קריב: אני שמח להיפגש איתך לקראת א' באלול.

גלעד קריב: למרות שהוא יומו הראשון של החודש לא נחשב במסורת ההלכתית כראש חודש.

גלעד קריב: מפאת ראש השנה לא מציינים בו את ראש החודש.

איתן גינזבורג: א' אלול או א' תשרי?

גלעד קריב: א' תשרי, סליחה.

גלעד קריב: א' תשרי הוא ראש החודש היחיד שמוחרג במסורת ההלכתית ממעמד ראש חודש, כדי לא לגזול את תשומת הלב מראש השנה, אז לא מציינים בתפילה את העובדה שזה גם ראש חודש.

איתן גינזבורג: הוא ראש השנה.

נתי גור: זה אומר שאם לא תגיע לביקור בכותל, ניפגש רק ב-א' - - -

גלעד קריב: ב-א' בתשרי אני לא אגיע.

גלעד קריב: לא ניפגש בכותל ב-א' בתשרי.

גלעד קריב: חכה לי ב-א' במרחשון.

נתי גור: אנחנו ניפגש שם.

נתי גור: כמו שאמרתם, נקבעו 8,000 איש בכותל.

נתי גור: זה בהתאם לדיונים שהיו במל"ל.

נתי גור: זו המלצה של המל"ל לראש הממשלה, בהתאם לגודל של המקום, בהתאם לצפי של הקהל שאמור להגיע לכותל.

נתי גור: צריך לזכור שב-2019, באירועים הגדולים, הגיעו קרוב ל-30,000 איש לאירועים כאלה בכותל, וזה לא פשוט למנוע מכמות גדולה של אנשים הגעה לכותל.

נתי גור: אם החליטו על 8,000, זה כדי למצוא מספר שייתן מענה בכניסות בכותל, ובהתאמה לא ליצור לחצים גדולים מאוד במקומות האחרים, שבהם נמנע מאנשים להגיע.

נתי גור: אנחנו מנסים ליצור הרבה עתודות קרקע מחוץ לכותל, במקומות רחוקים, בשערי העיר העתיקה, בגן טדי, במקומות קצת יותר רחוקים, כדי למנוע גם שם התקהלויות גדולות.

נתי גור: במהלך הדיונים שהיו במל"ל זו הייתה ההמלצה של המל"ל למשרד ראש הממשלה.

נתי גור: זו הייתה ההחלטה בסוף.

גלעד קריב: אני מבין.

גלעד קריב: זה פונקציה של שטח.

זאב בנימין בגין: לא הבנתי.

זאב בנימין בגין: אדוני, מאז 1967, כשניתן היה, אני הולך מביתי לכותל, משתתף בתפילת נעילה, אז אני גם בעל עניין.

זאב בנימין בגין: שנה שעברה וגם השנה אני לא אקיים את המנהג הזה.

זאב בנימין בגין: אמרתם שיש מספר 8,000 – מישהו חישב אותו, אמד אותו, העריך אותו?

זאב בנימין בגין: אני סקרן לגבי השאלה הזאת.

זאב בנימין בגין: האם נקודת המוצא היא תו סגול?

זאב בנימין בגין: מחצית מהדרישה בתו סגול?

זאב בנימין בגין: לא 7 מ"ר?

זאב בנימין בגין: תנו לנו - - -

גלעד קריב: חבר הכנסת בגין, אני רוצה להציע, בין אם נציג משרד הבט"פ או המשטרה, אם אפשר להביא עד סוף הדיון תשובה מסומכת.

גלעד קריב: תבדקו עם המל"ל, אם הפקטור המרכזי היה שטח הרחבה הציבורית ורחבות התפילה או הפקטור היה העומס בשערי הכניסה לכותל.

גלעד קריב: אני מניח שאם יש המלצת מל"ל, אפשר בטלפון אחד עם המל"ל לברר.

יאיר מתוק: לדעתי זה שילוב של שניהם.

גלעד קריב: חבר הכנסת בגין שאל שאלה שמעסיקה ציבור גדול, אני רואה את זה בתקשורת, כיצד נקבע המספר.

גלעד קריב: עו"ד כהן קרן, בבקשה.

גלעד קריב: הזכרת שינוי אחד בכותל.

גלעד קריב: שינויים נוספים בתקנות?

נינא כהן קרן: נכון.

נינא כהן קרן: הוראה נוספת נוגעת לתפילות במהלך ימי החג, והמטרה היא לאפשר תפילות של כולם, גם מי שלא מחוסן, לאורך כל ימי החג, ולכן המתווה מורכב משני סעיפים: סעיף אחד מאפשר, בדומה להסדר של בתי מלון, רק היום לילדים ומנועי חיסון להציג בדיקת PCR ציבורית, שהתוקף שלה הוא ארוך יותר, כי כמובן שבדיקת אנטיגן לא תספיק לכל ימי החג לצורך כניסה לתפילה.

נינא כהן קרן: נזכיר שיש חלופה של PCR פרטי שפתוח גם למבוגרים, לאנשים בגירים מעל גיל 12.

נינא כהן קרן: הדבר השני זה הארכת התוקף של כל בדיקות ה-PCR, גם הפרטיות וגם הציבוריות, עד יום לאחר החג, ל-96 שעות.

נינא כהן קרן: זאת אומרת, הארכה ב-24 שעות נוספות.

גלעד קריב: למלונות או גם לבתי התפילה?

נינא כהן קרן: למלונות ולבתי תפילה.

נינא כהן קרן: לכל דבר, כי אנחנו יודעים שיכול לקחת זמן עד שמקבלים את התוצאה, כדי שזה יספיק לכל ימי החג וגם למי שמתארח מייד לאחר - - -

ניצן רוזנברג: זה גם לתו ירוק.

ניצן רוזנברג: אם מישהו עשה PCR פרטי, שהוא רוצה להיכנס עם זה לתו ירוק - - -

נינא כהן קרן: נכון.

נינא כהן קרן: להתחיל להפריד שזה יהיה רק לבית תפילה, זה כבר היה מורכב מדיי ולא ישים.

גלעד קריב: תיכף נברר את זה, כי יש לנו בעניין הזה שאלות.

נינא כהן קרן: עוד תיקון אחד קטן לגבי תוכנית מגן חינוך.

נינא כהן קרן: הילדים שמשתתפים בתוכנית הזאת ומבצעים בדיקה אחת לשבוע, יכולים להנפיק תו ירוק באפליקציה, אז התוקף של התו הירוק הזה הוארך לשבוע במקום 72 שעות, בגלל שזו בדיקה שמבוצעת באופן קבוע וסדרתי, ולכן האמינות - - -

גלעד קריב: זה לא תלוי בחגים.

נינא כהן קרן: זה לא תלוי בחגים.

איתן גינזבורג: אדוני, אם אפשר רק לחדד את הסיפור של מגן חינוך.

גלעד קריב: זה בדיוק מה שהתכוונתי לבקש.

איתן גינזבורג: בפעם שעברה דיברתם על כך שאתם לא יודעים מה יהיה מגן חינוך, ולא יודעים איזה בדיקה תהיה רלוונטית.

איתן גינזבורג: האם תוכלו להסביר מה המצב הנוכחי היום?

גלעד קריב: חלק מהשינויים באמת שינויים שנוגעים מעבר לנושא הילדים הנכים לתקופת הימים הנוראים, לחגים.

גלעד קריב: תיכף נעלה מספר שאלות שיש לנו לגבי העניין הזה.

גלעד קריב: אבל אין ספק שמבחינה יותר אסטרטגית מה שכתוב כאן על מגן החינוך צד את תשומת ליבנו, ובשני מובנים: דבר אחד, כיצד פתאום בדיקת PCR, שחודשים אנחנו שומעים מכם שהיא תקפה ל-72 שעות, כיצד חיי המדף שלה מוארכים לשבוע?

גלעד קריב: ואם הם מוארכים לשבוע, למה הם לא יכולים להיות מוארכים לשבוע בבדיקות ה-PCR שנוגעות למשל לתו ירוק רגיל, לאטרקציות למשל, או עובדים שדורשים מהם עכשיו להראות, אם הם לא מחוסנים, לפחות את הבדיקות?

גלעד קריב: והדבר היותר חשוב הוא להבין מכם איפה עומדת הסוגיה של מגן חינוך.

גלעד קריב: אני מניח שהסוגיה הזאת יותר רלוונטית לעבודתה של ועדת החינוך.

גלעד קריב: כבר הזכרתי היום שיש פה חלוקה בין כמה ועדות, ואני מעדכן את חברי הוועדה שהיום בשיחה שלי עם צוות הוועדה העלינו את האפשרות לתיאום יותר גדול בין שלוש ועדות הכנסת שעוסקות בנושא הקורונה, שכרגע זה עבודה ורווחה, זה יהיה עוד מעט בריאות וחינוך וגם כלכלה, כל נושא התחבורה.

גלעד קריב: יכול להיות שאנחנו צריכים לחשוב פה על תיאום יותר גדול ממה שקיים היום בין הוועדות השונות, לטובת הפיקוח הפרלמנטרי.

גלעד קריב: חשוב לנו להבין איפה עומד כל נושא מגן החינוך.

גלעד קריב: אני הורה לילדים בבתי ספר תיכוניים ויסודיים.

גלעד קריב: אני לא נתקלתי בזה מתחילת שנת הלימודים.

גלעד קריב: אני לא יודע, איתן, אם אתה נתקלת בזה.

איתן גינזבורג: הילדים שלי בגני ילדים.

גלעד קריב: נתחיל בסוגיית מגן חינוך, גם איפה עומדת התוכנית וגם איך הכפלנו את משך חייה של בדיקת ה-PCR?

אילנה גנס: אני אשמח להסביר.

אילנה גנס: בוקר טוב לכולם, כמעט צוהריים.

אילנה גנס: קודם כול, בדיקות PCR לפי נתונים, גם של יצרנים וגם מתוך ניסיון של שימוש כבר תקופה ארוכה, אנחנו יכולים לתקף אותה מבחינת רגישות וסגוליות.

אילנה גנס: ואכן הרגישות והסגוליות המקסימליים של הבדיקה הזאת הן ל-72 שעות בלבד.

אילנה גנס: הסיבה שאנחנו מחריגים תוקף של בדיקות PCR במתארים ספציפיים, כמו למשל מגן חינוך, לקוחה מתוך עיקרון אפידמיולוגי נוסף, שברגע שהבדיקה מבוצעת באופן רציף בתדירות קבועה, אחת לשבוע, זה מעלה בצורה משמעותית את רגישות הבדיקה, והסיכוי שאנחנו נפספס מישהו שיוצא חיובי במספר הימים הבודדים יורד.

גלעד קריב: אתם יודעים לומר מה הירידה באחוזי הרגישות של הבדיקה בין היום השלישי ליום השביעי אם זה לא שגרתי?

גלעד קריב: מה אחוז האמינות של בדיקת PCR ביום השביעי?

אילנה גנס: קרובה ל-20%-30%, זה סדר הגודל.

אילנה גנס: לעומת זאת, אם אתה מבצע אותה בצורה רציפה, היא נשמרת עדיין סביב 70% לפי ההערכה שלנו.

אילנה גנס: לכן כאשר לפני שנה וחצי התחלנו את תוכנית מגן אבות, גם שם קבענו תדירות של אחת לשבוע.

אילנה גנס: כלל הצוותים המטפלים במסגרת מגן אבות במשך יותר משנה נבדקים בתדירות שבועית של אחת לשבוע.

גלעד קריב: במאמר מוסגר אני רק רוצה לומר שבשבוע הבא, בדיון הכללי – הזכרתי את זה בדיון האחרון שהיה הראשון שלי לאחר ההחלמה – בדיון המעקב הכללי על מדיניות משרד הבריאות אנחנו נבקש סקירה על סוגיית הדיור המוגן, בתי האבות, כל בתי ההורים, כל מה שקורה שם.

גלעד קריב: זו רק הערת שוליים.

אילנה גנס: בסדר גמור.

אילנה גנס: גם הנושא של תו ירוק למקומות שמופעלים בתו ירוק, עובדי חינוך ועובדי בריאות, גם שם קבענו תדירות של בדיקות PCR אחת לשבוע, או בדיקות אנטיגן פעמיים בשבוע.

אילנה גנס: שוב, מתוך אותה הבנה שהבדיקות יתבצעו בתדירות אחת לשבוע או פעמיים בשבוע בצורה רציפה, כך שזה מכסה לנו בצורה משמעותית על הפער.

אילנה גנס: זה רלוונטי כמובן גם למנועי חיסון, אנשים שנדרשים להגיע למקומות עבודה ולא יכולים להתחסן, אבל זה משהו שמבחינה אפידמיולוגית מייצר איזון סביר לאנשים שנדרשים להיבדק בתדירות קבועה, ועל זה מבוססת גם אותה החלטה של מגן חינוך.

גלעד קריב: איפה עומד הסיפור של מגן חינוך?

גלעד קריב: מה נכלל היום בתוכנית מגן חינוך?

גלעד קריב: מה התוכנית?

גלעד קריב: כל ילדי ישראל אמורים לעבור את הבדיקות?

גלעד קריב: חלק מהם?

גלעד קריב: ערים מסוימות על פי תחלואה?

גלעד קריב: אני מודה שאני לא יודע מה עומד מאחורי צמד המילים "מגן חינוך".

גלעד קריב: אני מניח שזה הוצג בוועדת החינוך בהרחבה.

נינא כהן קרן: זה גם לא חלק מתקנות חינוך.

נינא כהן קרן: זו תוכנית שכרגע נעשית באופן וולונטרי, היא גם דורשת הסכמה של אחוז מסוים מההורים, ורק ביישובים שהתחלואה בהם היא באמת גבוהה, יישובים אדומים וכתומים.

נינא כהן קרן: זו תוכנית שמתבצעת במספר בתי ספר כרגע.

גלעד קריב: אתם בפעם הראשונה מכניסים את המושג "תוכנית מגן חינוך" לתקנות, אז תם העידן שהתוכנית היא פיילוט או וולונטרית.

גלעד קריב: אתם היום מכניסים את מגן החינוך - - -

נינא כהן קרן: אנחנו לא מסדירים את תוכנית מגן חינוך, אנחנו רק מסדירים שמי שכבר קיבל תו ירוק במסגרת התוכנית הזאת, התוקף שלו יהיה בהתאם.

גלעד קריב: לכן אנחנו כוועדה מצפים לקבל מכם נתונים על תוכנית מגן חינוך, והנתונים שאתם נותנים לנו הם לא מספקים.

אילנה גנס: בגדול, תוכנית מגן חינוך קמה לפני כשנה פחות או יותר.

אילנה גנס: היא עברה מספר גלגולים במהלך השנה הזאת, שבה ניסינו להביא סוג של בדיקות סקר למוסדות חינוך ברשויות שראינו תחלואה, מתוך הבנה שמערכת החינוך היא לא זו שמייצרת תחלואה, אבל היא משקפת תחלואה ברמה מקומית.

אילנה גנס: זאת אומרת, אם אנחנו יודעים שיש לנו ערים מסוימות או יישובים שבהם רמת התחלואה יחסית גבוהה, אנחנו מעריכים ששם נצליח לזהות כמות ילדים חולים חיוביים במסגרת בדיקות הסקר האלה.

אילנה גנס: אכן ראינו שזה עובד בקורלציה טובה במקומות עם תחלואה גבוהה, ולכן מראש ניתבנו את המשאבים לטובת רשויות אדומות או רשויות כתומות, ששם רמת התחלואה הייתה גבוהה.

אילנה גנס: שוב צריך להזכיר שהתוכנית הזאת מחייבת הסכמה של מעל 75% מההורים.

אילנה גנס: יצוין שהשנה משרד החינוך כבר בתחילת השנה העביר להורים בקשה לחתימה ביחד עם כל החתימות של תחילת השנה, אז אם אתם כהורים נתקלתם בזה - - -

גלעד קריב: זה הדבר היחיד.

גלעד קריב: כן, חתמנו.

אילנה גנס: ההמלצה שלנו בהחלט לחתום, כדי שהכיתות, אם נראה שהצבע של העיר ישתנה, ותהיה המלצה לשלב את מוסדות החינוך באותה רשות - - -

גלעד קריב: האם יש לכם נתונים כרגע בכמה רשויות נכון לרגע זה ובכמה בתי ספר אתם מפעילים את התוכנית הזאת?

אילנה גנס: אני יכולה לבדוק נכון להיום.

גלעד קריב: אני אשמח לקבל את הנתונים האלה במהלך הדיון.

גלעד קריב: אם זה הניתוח שלכם, מדוע התוכנית הזאת לא מופעלת באופן גורף בארץ על פי הפרמטרים של ההסכמה?

גלעד קריב: אני מניח שהורים, אם הם היו יודעים היום, שדרך בתי הספר ניתן לבצע בדיקת PCR שבועית שתקפה לכל השבוע, אני מניח שברגע שהילד נבדק ב-PCR שבועי לא תשלחו אותו לתו ירוק לבדיקה מהירה – תיכף נדבר על זה – אני מניח שכל הורה ישמח שילדו ייבדק פעם בשבוע באופן שגם יפטור אותו מבדיקות האנטיגן כשהוא הולך למסעדה או לאטרקציה.

גלעד קריב: האם יש תוכנית להפעיל את תוכנית מגן חינוך ביותר מקומות?

גלעד קריב: האם זה עניין תקציבי?

אילנה גנס: קודם כול, גם החלק של הוספת הבדיקות במסגרת התו הירוק נולדה על מנת לעודד השתתפות של כמה שיותר הורים.

אילנה גנס: עכשיו כשזה נכנס גם בצורה מוסדרת לתקנות, אנחנו נפרסם את זה, גם משרד החינוך מפרסם את זה בערוצים שלו.

גלעד קריב: אם הורים מסכימים בכל רחבי הארץ – ילדיי לומדים ברמת גן, חתמתי על אותו טופס יום לפני תחילת שנת הלימודים, הם לא נבדקו – זה בסדר שהורים חתמו, השאלה מה משרד החינוך ומשרד הבריאות מציעים?

אילנה גנס: קודם כול, זה מאוד מאוד תלוי ברמת התחלואה ברמת גן, האם היא כרגע מוגדרת כאדומה או כתומה, ודבר שני, האם במוסד הגיעו ל-75% הסכמות, כי בלי זה מגן חינוך לא בתוקף.

גלעד קריב: אני אבקש נתונים.

גלעד קריב: מבחינתי, ברגע שהמושג נכנס לתקנות, אנחנו רוצים להבין כמה ילדים נכון לרגע זה משתתפים במגן חינוך.

גלעד קריב: הסוגיה הזאת היא סוגיה מרכזית בעיניי.

גלעד קריב: ככל שתפעילו את מגן חינוך ביותר מקומות עם בתי הספר, כמובן בכפוף להסכמה של 75% של ההורים, אני חושב שכל סוגיית בדיקות האנטיגן תצטמצם משמעותית, שזה הרבה מאוד מהדילמות שלנו כאן.

גלעד קריב: צריך גם לומר שהפער הזה בין העובדה שהילדים הולכים לבתי ספר בלי בדיקות – כרגע אני מבין שמשרד הבריאות לא מתכנן סבב נוסף של בדיקות אנטיגן בכל רחבי הארץ, למשל אחרי החזרה מסוכות.

אילנה גנס: זה משהו שעדיין עומד על הפרק.

אילנה גנס: זה עוד לא חלוט, גם מסיבות תקציביות, וגם אנחנו עדיין לא מיצינו את הלמידה שלנו מהתהליך של הכניסה ל-1 בספטמבר.

גלעד קריב: האם הסוגיה הזאת נידונה בוועדת החינוך?

גלעד קריב: האם לאחרונה התקיים דיון בוועדת החינוך של הכנסת בתוכנית מגן החינוך?

אילנה גנס: זה מתקיים היום.

אוסאמה סעדי: היום.

אוסאמה סעדי: היום היה דיון.

אילנה גנס: עדיין.

גלעד קריב: הינה עוד דוגמה לצורך שלנו לתיאום בין הוועדות.

גלעד קריב: אני מבקש את הנתונים לגבי כמות הילדים.

אילנה גנס: בסדר גמור.

גלעד קריב: אני מבין ממה שאמרתם, שכל ילד שכרגע משתתף במגן חינוך, ויש לו בדיקת PCR לשבוע, פטור בשבוע הזה מבדיקות אנטיגן בכניסה שלו למקומות שחייבים בתו הירוק.

אילנה גנס: הוא יכול להנפיק תו ירוק באפליקציה.

גלעד קריב: דרך האפליקציה.

גלעד קריב: זה לגבי נושא בדיקות PCR של מגן חינוך.

גלעד קריב: ברשותכם, חבריי, אני רוצה להעלות שתי שאלות שיש לנו לגבי מתווה התפילה בכותל.

אוסאמה סעדי: אפשר לפני זה?

גלעד קריב: בבקשה.

אוסאמה סעדי: תודה, אדוני היושב-ראש.

אוסאמה סעדי: אני מברך אותך על חזרתך - -

גלעד קריב: תודה.

גלעד קריב: תודה.

אוסאמה סעדי: - - ועל החלמתך.

אוסאמה סעדי: רפואה שלמה באמת, גם לממלא-המקום שלך, שעשה עבודה - - -

גלעד קריב: מצטיינת.

אוסאמה סעדי: הוא מתחרה רציני, שתדע לך.

גלעד קריב: מצוין.

איתן גינזבורג: חלילה.

גלעד קריב: מה זה מתחרה?

גלעד קריב: הוא ותיק ממני.

גלעד קריב: מנוסה ממני.

גלעד קריב: אני התלמיד והוא הרב.

איתן גינזבורג: חלילה.

איתן גינזבורג: אני תמיד שמח למלא את המקום.

גלעד קריב: אני מזכיר לך שמדובר פה גם בשר לשעבר, ביושב-ראש ועדת כנסת.

גלעד קריב: הקילומטראז' שלו הרבה יותר גדול משלי.

גלעד קריב: ממלא מקום ראש עיר.

אוסאמה סעדי: פה הוא מתחיל להסמיק.

איתן גינזבורג: אולי תרחיבו בנושא הזה.

איתן גינזבורג: ..

אוסאמה סעדי: השאלה אם זה עוזר לך.

איתן גינזבורג: לא.

גלעד קריב: עוזר.

גלעד קריב: עוזר.

אוסאמה סעדי: אדוני היושב-ראש, בישיבות האחרונות מדברים הרבה על התקנות, על התו הירוק המורחב, ואנחנו עדיין ממשיכים לקבל כל מיני בקשות, הודעות, תחינות.

אוסאמה סעדי: אני חושב שמה שאמרת חשוב מאוד, כל ועדה פה מקיימת כאילו בנפרד דיון על התקנות שקשורות לאותה ועדה: עכשיו בוועדת חינוך על מגן חינוך, וגם אנחנו פה דנים, בוועדת הכלכלה עכשיו יש דיון על סיוע לבתי מלון וכו', בוועדת העבודה גם דנים.

אוסאמה סעדי: אני חושב שצריך איכשהו לעשות תיאום בין כל הוועדות האלה, על מנת שבסוף נעשה הרמוניה בכל הדברים.

אוסאמה סעדי: מה שתמוה בעיניי, ואת זה אני תמיד מעלה, ואני חושב שאיתן חברי עדכן אותי במה שהתרחש מהבוקר, שלפעמים אנחנו מעלים דברים, טוענים ואז באים ואומרים: תשמע, זה מקצועי, זה משרד הבריאות, פתאום אחרי 48-24 שעות, מה שדיברנו, וכאילו אנחנו מדברים דברים הזויים, משרד הבריאות ישר משנה, ואז הכול מקצועי והכול אובייקטיבי.

אוסאמה סעדי: העניין הזה של מי שמקבל חיסון פעם שלישית, אני זוכר שכבוד היושב-ראש אז ביקש לקצר את זה, במקום שבעה ימים לשלושה ימים עם בדיקות – לא, מה פתאום.

אוסאמה סעדי: אחרי יום, לא שלושה ימים, לא יומיים, הכול בסדר.

אוסאמה סעדי: אז תגידו לי – מה?

אוסאמה סעדי: בריכות שחייה.

אוסאמה סעדי: חברנו סיימון תמיד מעלה את זה, ואני בטוח שהוא העלה את זה היום.

אוסאמה סעדי: נגמר יולי, נגמר אוגוסט, עוד מעט ספטמבר נגמר.

אוסאמה סעדי: מתי יפתחו את הבריכות?

אוסאמה סעדי: באוקטובר?

אוסאמה סעדי: בנובמבר?

אוסאמה סעדי: לעומת זאת אנחנו רואים מופעים של עומר אדם, 12,000.

אוסאמה סעדי: פאנג'ויה – אני לא יודע מה זה פאנג'ויה.

אוסאמה סעדי: תגידו לי מה זה פאנג'ויה - - -

גלעד קריב: זה לא מגיע מהמסורת היהודית, אני יכול להבטיח לך, אפילו לא מהרפורמית.

גלעד קריב: ..

אוסאמה סעדי: בני, תעדכן אותנו, אתה הצעיר כאן בחבורה.

אוסאמה סעדי: תעדכן אותנו מה זה.

אוסאמה סעדי: אתה רואה את המראות האלה, ואז אומרים - - -

זאב בנימין בגין: ראיתי איך זה נראה, לא את השם.

זאב בנימין בגין: תוצאה נראה עוד שבועיים.

אוסאמה סעדי: ואז כשיש חתונה על 500-400, מתנפלים על החתן, על בעל האולם, ומה לא עושים לו, ומשטרה הולכת ומשטרה באה.

אוסאמה סעדי: אתה רואה את המראות האלה, ואז מדברים על אמון הציבור.

אוסאמה סעדי: איזה אמון ציבור יכול להיות כשרואים את המראות האלה?

אוסאמה סעדי: תמיד אפשר לבוא ולטעון: אבל בעולם אוכלים ולא אוכלים.

אוסאמה סעדי: בפאנג'ויה לא אוכלים ולא שותים?

אוסאמה סעדי: ואין אכיפה.

אוסאמה סעדי: מדברים על אכיפה כשמישהו הולך ברחוב בלי מסכה, ישר מתנפלים עליו ודוח.

אוסאמה סעדי: לא ראיתי שום אכיפה אתמול וגם לא בעומר אדם.

אוסאמה סעדי: נכון, אנחנו קוראים לכולם, ואני מנצל את ההזדמנות פה: תתחסנו.

אוסאמה סעדי: אתמול דיברתי עם עורך דין, חבר שלי בעבר, שלא התחסן.

אוסאמה סעדי: 20 יום הוא היה במצב קשה מאוד.

אוסאמה סעדי: אני מתקשר אליו ואומר לו: הכול בסדר?

אוסאמה סעדי: קיבלת את השלישי?

אוסאמה סעדי: הוא אומר לי: לא קיבלתי לא את הראשון ולא את השני.

אוסאמה סעדי: אמרתי לו: מה?

אוסאמה סעדי: הוא אומר לי: כן, הייתי סרבן.

אוסאמה סעדי: אבל אני עכשיו מתחרט, ואני קורא לכולם להתחסן.

אוסאמה סעדי: אנשים כאלה תיקחו, שיפרסמו את המקרה האישי שלהם.

אוסאמה סעדי: זה עוזר יותר מכל דבר אחר, כשאנשים מרגישים את זה על בשרם.

אוסאמה סעדי: צריך הסברה, אבל כשרואים את המראות האלה של עומר אדם ושל פאנג'ויה, תאמין לי, בבת אחת כל ההסברה שלהם – אפס.

גלעד קריב: חבר הכנסת סעדי, הדבר היחיד שאני יכול לציין כאן לפני שאילנה תגיב, ששמענו גם את מנכ"ל משרד הבריאות, ואנחנו שומעים את זה תמיד מנציגי המשרד שמגיעים לכאן, שעמדת המשרד בנושא הזה ברורה.

גלעד קריב: המשרד מעוניין ותומך בהגבלות על התכנסויות המוניות, והדבר, אני מבין, נופל בקבינט הקורונה ובממשלה.

גלעד קריב: ולכן בהקשר הספציפי הזה הכתובת היא פחות משרד הבריאות ויותר קבינט הקורונה.

גלעד קריב: ואני בהחלט מתכוון להעלות את השאלה, מכיוון שאני חושב שמה שאמרת בסוף דבריך זה נקודה קריטית.

גלעד קריב: כאשר אדם יושב מול חדשות ערוץ כזה או אחר ורואה את האירועים האלה, הוא אומר לעצמו: למה אני צריך להקפיד באירוע הרבה יותר קטן?

גלעד קריב: ואנחנו נידרש לזה.

גלעד קריב: אני יודע שיש אולי ביני לבין חברי איתן גינזבורג השקפה שונה לגבי משך הזמן שצריך לתת למדינה בעניין הבריכות, אבל אני חושב שבדיון היום העברנו מסר מאוד מאוד ברור, דרך פרופ' אש למשרד הבריאות.

גלעד קריב: גם ההסכמה של משרד הבריאות בעצמו לקיצור התקנות – הם רצו להביא את זה עד ערב סוכות, והבאנו את זה עד ערב יום הכיפורים – וגם השיחות שהתקיימו אתם, אני חושב שגם שמענו היום מפרופ' אש שיש התחייבות של משרד הבריאות בימים הקרובים להידרש לעניין הבריכות, ואולי גם לעניין המסעדות באוויר הפתוח.

אוסאמה סעדי: סוף-סוף.

גלעד קריב: לא היית בדיון כשאמרתי שבסופו של דבר יש פה בתקנות כרגע שתי הרחבות משמעותיות, האחת קשורה בילדים הנכים, שזה ציבור של 50,000 איש, וכל סיפור מתווה התפילות בראש השנה.

גלעד קריב: אלה שתי הרחבות מאוד משמעותיות.

גלעד קריב: אם בא משרד הבריאות ואומר: תנו לנו כמה ימים לפני שאנחנו עושים הרחבה נוספת, אז חיכינו כל כך הרבה זמן עם הבריכות, אז נכון לתת למשרד הבריאות את הכמה ימים האלה לטעמי, עם אמירה ברורה, סיפור הבריכות, ולטעמי, ואני חושב שגם לטעמכם, סיפור המסעדות באוויר הפתוח, לא מחזיק מים.

אוסאמה סעדי: והאטרקציות פתוחות.

גלעד קריב: אני חושב שקיים הבדל בין אטרקציה לבין בריכה.

גלעד קריב: אטרקציה בהגדרה, יש שם סיטואציה של תור ושל הצטופפות, בבריכה זאת לא הסיטואציה.

גלעד קריב: אין הבדל בין מגרש כדורסל לבין בריכה.

אוסאמה סעדי: אני מסכים איתך לחלוטין.

גלעד קריב: אטרקציות – משפחה יוצאת לאטרקציה לא כל יום, אז אפשר להתכונן עם בדיקת אנטיגן.

גלעד קריב: אתה הולך פעם בשבוע.

גלעד קריב: הבריכות לא שונות מהמתנ"סים ולא שונות ממרכזי הספורט, ויש ילדים ששוחים כל יום והולכים כל יום, וזה הבילוי המשפחתי של אחר-הצוהריים, ואם נפתח את הבריכות בדצמבר, מה הועילו חכמים בתקנתם?

גלעד קריב: ואנחנו ממש לא נגיע לדצמבר.

גלעד קריב: אני חושב שעבר המסר.

גלעד קריב: נכון, אילנה?

אילנה גנס: לגמרי.

גלעד קריב: תודה.

גלעד קריב: אני רוצה להעלות שתי שאלות בנושא הכותל.

גלעד קריב: שאלה אחת – אם אני מבין נכון, וחשוב לי שזה ייאמר לפרוטוקול, כי אני קורא דיווחים בתקשורת שמפספסים את העניין הזה, הכניסה לכותל לא מותנית בתו ירוק.

אילנה גנס: נכון.

גלעד קריב: זו התכנסות של 8,000 איש בעשרת הימים הקרובים שהיא לא מותנית תו ירוק.

נינא כהן קרן: ברמת ההמלצות כמובן - - -

גלעד קריב: ההמלצה שלכם הייתה שזה יהיה עם תו ירוק, וההמלצה לא התקבלה.

גלעד קריב: חשוב לי להדגיש את זה לפרוטוקול, כי אני קורא זעקות שבר בתקשורת במגזרים מסוימים, מדוע התפילות בכותל מופלות לרעה אל מול ההופעה של עומר אדם, כי שם היו 12,000 איש ובכותל רק 8,000 איש, אז כדאי להזכיר שבהופעה של עומר אדם, גם לטעמי אין סיבה להתכנסויות כרגע של 12,000 איש, אבל ה-12,000 איש האלה חבים בתו ירוק, והתו הירוק נבדק, אולי על המסכות לא הקפידו, וצריך לדבר על זה עם הבט"פ, אבל כל מי שנכנס להופעה של עומר אדם, נכנס אחרי שנבדק שהוא מחוסן או עם בדיקה, ואילו התפילות בכותל פתוחות לציבור הרחב בלי תו ירוק.

גלעד קריב: זה לא עניין את מי מפלים לרעה, הציבור חייב להבין שזה המצב, כי אנשים צריכים לשקול.

גלעד קריב: אנשים מבוגרים למשל, שמגיעים לתפילות בכותל, צריכים להבין ולהפנים שבימי הסליחות ובאירועי הסליחות, אין תו ירוק, והנושא הזה לא מוסבר על ידיכם, וגם לא על ידי משרד הדתות.

גלעד קריב: ראיתי את המודעות של משרד הדתות, למשל בעיתון מקור ראשון, על אירועי הסליחות בכותל, לא כתוב שם באותיות קידוש לבנה שהאירוע הוא לא של תו ירוק.

גלעד קריב: יגיעו לשם אנשים שאולי הם מדוכאי חיסון או אנשים מבוגרים, מתוך איזה מחשבה שמקפידים שם על תו ירוק, ויגלו שלידם עומדים אנשים שלא התחסנו.

גלעד קריב: ואחרי הדברים ששמענו מפרופ' אש לגבי העמדה של משרד הבריאות שאדם לא מחוסן מדביק ברף סיכון הרבה יותר גבוה ממחוסן, וזאת העמדה הרשמית שלכם, הציפייה החד-משמעית שלי, ואני מקווה שהתקשורת גם תשתמש בדיון הזה כדי להעביר את המסר, ידע כל אדם שהולך להתפלל בכותל, וכל אדם כמובן יכול להחליט את החלטותיו, שהתפילות בכותל הן לא במסגרת תו ירוק, בשעה שבבתי כנסת, אני רוצה לציין, הגבלתם את הכמות ל-50 אנשים.

גלעד קריב: בבתי כנסת אפשר להתפלל בלי תו ירוק 50 אנשים.

גלעד קריב: בכותל המערבי, אומנם זה פתוח, אבל התכנסות של 8,000 איש בלי תו ירוק, אני חושב שזאת שגיאה.

איתן גינזבורג: אגב, מעל 50 אנשים, גם אם זה בחוץ, בבית כנסת בחוץ, צריך תו ירוק.

גלעד קריב: אני לא יכול להבין, אני אומר את זה לפרוטוקול, איך בבית כנסת, במניין חצרות, מעל 50 אנשים צריך תו ירוק, ובכותל המערבי 8,000 איש לא צריך.

גלעד קריב: גם עם הקפסולות, עם כל הכבוד ל-15 קפסולות, לכותל יש שלוש כניסות, ארבע כניסות אם פותחים גם את שערי היציאה לכניסה.

גלעד קריב: אני מכיר את הכותל היטב.

גלעד קריב: ארבע כניסות, ארבעה שערים, ועושים שם בידוק ביטחוני.

זאב בנימין בגין: בלאו הכי עושים.

גלעד קריב: צריך להבין מה עתיד להיות שם.

גלעד קריב: לטובת המתפללים אני אומר את זה, לא גס ליבי בתפילה בכותל, להפך, אבל אני חושב שאנחנו מסכנים ציבור של מתפללים.

נינא כהן קרן: אני כן אזכיר שזה גם עלה בוועדה עצמה, שהחרגנו את שלושת המקומות הקדושים בכלל ממגבלות תפוסה, ומה שיש כאן זה בעיקר החמרה.

גלעד קריב: בכותל ביום רגיל יש מאות אנשים בכל רגע נתון, לא יותר.

גלעד קריב: אנחנו הולכים לגדוש פה את הרחבה.

גלעד קריב: זו סיטואציה שונה לחלוטין.

גלעד קריב: קודם כול, חשוב לי לומר לך שהציפייה החד-משמעית שלי מכם, ממשרד הבריאות, שתפרסמו בשער בת רבים שההתכנסות הזאת של 8,000 איש – אני גם חייב לציין שלא בדיוק ברור לי איך עתידים לספור את ה-8,000 איש האלה, ואם תספרו באמת, המשמעות היא אחת, שמאות אם לא אלפים ימתינו בצפיפות מחוץ לשערי הכותל כדי שיתפנו.

גלעד קריב: אני מתקשה להבין בדיוק את הסיפור הזה – אבל זה שזה לא בתו ירוק מחייב אתכם לפרסם בתקשורת.

גלעד קריב: ואני מצפה שמשרד הבריאות והמשרד לשירותי דת יוציאו היום הבהרה לכל אמצעי התקשורת, ואני מצפה לראות אותה.

גלעד קריב: אני ממש אבקש את ההתחייבות שלכם, לפני אישור התקנות, שמשרד הבריאות והמשרד לשירותי דת יוציאו היום הודעה לתקשורת שההתכנסויות בכותל המערבי הן לא במסגרת תו ירוק, כדי שאנשים שצריכים להישמר מפני הגעה למקום שיש בו אנשים לא מחוסנים, יישמרו.

זאב בנימין בגין: אדוני היושב-ראש, לפרסם בערבית, מפני שלאו דווקא ביום הכיפורים או בערב יום הכיפורים, על הר הבית גם לא נדרש תו ירוק, ויש שם יותר מ-8,000 בימי שישי.

זאב בנימין בגין: צריך להודיע בשפות הנכונות.

גלעד קריב: השאלה השנייה שרציתי לשאול.

גלעד קריב: אכן החרגנו את שלושת האתרים הקדושים לשלוש הדתות, אז את ההודעה הזאת צריך להודיע גם לציבור שמבקר בכנסיית הקבר ובהר הבית.

גלעד קריב: צריך לציין ששטחו של הר הבית שונה משטח רחבת הכותל.

גלעד קריב: עוד פעם, אני לא מתחבר לאלה שלא מבינים את ההבדל בין שטחו של הר הבית לשטחו של הכותל, וישר הולכים למקומות של אפליה וכו', אבל אכן עברנו חגים מוסלמים בלי התייחסות למספר העולים להר הבית.

גלעד קריב: כרגע אנחנו לא ניצבים בחג מוסלמי – אני לא רוצה לפתוח כאן את הדיון.

גלעד קריב: אני חושב שזה דיון רגיש, הוא שייך יותר לקבינט, לממשלה, על המתרחש בהר הבית – אבל גם שם ציבור צריך לדעת שאין הקפדה על תו ירוק, גם בכנסיית הקבר.

גלעד קריב: זה לגבי הנושא של הכותל המערבי.

גלעד קריב: לגבי התפילות בימי החג, אני מבין שהשינוי המשמעותי שנעשה כאן הוא סוגיית ה-PCR, כי מבחינת ההגבלות על מספרי המתפללים וכו', פחות מ-50 זה בלי תו ירוק, יותר מ-50 זה עם תו ירוק, בין אם זה בפנים ובין אם זה בחוץ?

נינא כהן קרן: כן.

ניצן רוזנברג: הייתה הערה אחת שהם הכניסו לגבי בתי תפילה, שהם פועלים בתו סגול.

ניצן רוזנברג: זאת אומרת, מתחת ל-50 אנשים.

ניצן רוזנברג: הם רצו להבהיר שהם לא כפופים למגבלת התפוסה של 1 ל-7, אלא כפופים רק להגבלת ההתקהלות.

ניצן רוזנברג: זה משהו שלא היה ברור עד הסוף קודם.

גלעד קריב: ברור.

גלעד קריב: לא צריך לקרוא לזה "תו סגול", פשוט צריך לומר: הגבלת התקהלות.

ניצן רוזנברג: הגבלת תפוסה.

גלעד קריב: אני רוצה להזכיר לכם שבאחד הדיונים הצעתי להכניס לתקנות חובת יידוע במקומות שלא פועלים בתו סגול.

גלעד קריב: השלט לא צריך להיות תלוי רק בבית כנסת שפועל בתו סגול.

גלעד קריב: השלט היותר חשוב בבית כנסת שלא פועל בתו סגול.

גלעד קריב: שם צריך להיתלות שלט שאומר שבית הכנסת הזה או המניין הזה לא פועל בתו סגול, שאם אדם שלא מכיר את המניין בא להתפלל, להתארח אצל ביתו, היא אומרת לו: הינה פה יש בית כנסת, והאדם הזה אסור לו להימצא בסביבת לא מחוסנים, איך הוא ידע?

גלעד קריב: הוא ישאל?

גלעד קריב: הוא יבדוק?

גלעד קריב: מדוע לא הטלתם חובה שמקום תפילה שלא פועל בתו ירוק מחויב להציב שלט ולהודיע לציבור?

נינא כהן קרן: אמרנו שהשלט לכל רוחב התקנות קיים בהקשר שבו מקום כן פועל בתו ירוק.

גלעד קריב: זה הבנתי.

גלעד קריב: עו"ד כהן, אני מכיר את התקנות, קראתי אותן.

גלעד קריב: אני שואל אתכם מה כתוב בתקנות.

גלעד קריב: אני שואל אתכם, א', מדוע לא טיפלתם בזה כשהוועדה ביקשה שתטפלו בזה?

גלעד קריב: ו-ב', מה הצידוק לזה?

גלעד קריב: מבחינה משפטית אפשר לחייב את מי שפועל בתו ירוק לתלות שלט, ובאותה מדרגה נורמטיבית לחייב את מי שלא פועל בתו ירוק לתלות שלט.

גלעד קריב: תסבירו לי למה אתם חושבים שמקום שלא פועל בתו ירוק לא צריך לתלות שלט שהוא לא פועל בתו ירוק כי יש לו פטור?

נינא כהן קרן: זה עלה בזמנו בדיונים גם עם משרד המשפטים, והעמדה הייתה שבגלל שזה לא קיים לגבי אף מקום אחר שפועל בתו סגול, שבו נכתב במפורש שהמקום לא פועל בתו ירוק, אלא רק להפך, לא ראו טעם - - -

גלעד קריב: הבנתי.

גלעד קריב: והצעד הנוסף של חשיבה אולי כן צריך לחייב מקומות שפועלים בתו סגול ולא בתו ירוק לתלות שלט, אני בטוח שהיה אפשר לחשוב במשרד המשפטים.

גלעד קריב: אני אמליץ לחבריי לא לאשר יותר תקנות שבהן הציבור לא מקבל מידע איזה אזור מסוכן להימצא בו.

גלעד קריב: אני מודיע לכם.

גלעד קריב: הינה, תוסיפו את זה לרשימת הדברים שהשבוע הזה אתם צריכים לעסוק בהם.

גלעד קריב: הייתם צריכים לטפל בעניין הזה בפעם הראשונה שעלינו על זה שלא הטלתם שום סנקציות על הפרת התחייבויות.

גלעד קריב: דרך אגב, תיכף נגיע למשרד הבט"פ ולמשטרה, לאור הכתבה שהייתה במעריב בסוף השבוע האחרון על סיכום בין המשטרה לבין חצרות רבנים שבמהלך ראש השנה לא תהיה אכיפה.

גלעד קריב: אתם יכולים לעשות בגוגל "מעריב", "אכיפה", "בתי כנסת", "ראש השנה", תקראו את הכתבה.

גלעד קריב: אני אבקש את התייחסות מינהלת האכיפה.

גלעד קריב: אני מכין אתכם מראש, עוד מעט אנחנו מגיעים אליכם.

גלעד קריב: אני מבקש שתרשמו את העניין הזה.

גלעד קריב: אני אעמוד על זה שבמקומות שבהם אין תו ירוק, הציבור ידע שאין תו ירוק, ונורמטיבית אין הבדל בין חיוב פלוני לשים שלט או אלמוני לשים שלט.

ניצן רוזנברג: אני לא מבינה, יש תקנה שאומרת שגם לגבי מקום שלא פועל בתו ירוק, צריך להציב שלט לגבי מספר השוהים המותר.

גלעד קריב: היא הנותנת.

גלעד קריב: במקום לחייב אותם להוסיף שורה שהמקום פועל בתו סגול, המקום לא פועל בתו ירוק, כדי שאדם מבוגר, שלא רוצה להימצא ליד לא מחוסן, ידע שזה לא הבית כנסת או מניין החצרות שהוא יכול להיכנס אליו.

גלעד קריב: כל כך פשוט.

גלעד קריב: כל כך טריוויאלי.

גלעד קריב: זה עלה כאן בוועדה.

גלעד קריב: אני אומר עוד פעם, אני חסיד גדול של לתת לכם זמן התארגנות.

גלעד קריב: אולי אני אלמד לאט לאט שחברי, חבר הכנסת גינזבורג, צודק ממני.

גלעד קריב: תתארגנו לזה לפעם הבאה.

גלעד קריב: יש יום כיפור אחרי התקנות הבאות.

גלעד קריב: ביום כיפור, אני מודיע לכם, אם לא תהיה חובה לכתוב שהמקום, שהמניין הזה לא פועל בתו ירוק, אני אמליץ לחבריי לא לאשר את התקנות.

גלעד קריב: תודה.

גלעד קריב: אני בטוח שמשרד המשפטים ימצא את הקונסטרוקציה המשפטית שמאפשרת לעשות את זה.

גלעד קריב: תודה.

גלעד קריב: זה לגבי תפילות ראש השנה.

גלעד קריב: אני רוצה בבקשה לשאול על בדיקות ה-PCR לנושא התפילה.

גלעד קריב: גם אני הולך עם ילדיי בראש השנה לבית הכנסת, הם כבר מחוסנים ומחלים אחד לצערי, אז אנחנו פטורים, אבל אני רוצה להבין את ההבחנה לעניין הזה בין התפילה לבין יתר הפעילויות שדורשות בדיקות.

גלעד קריב: האם לא היה ראוי להיערך לכך שבשלושת ימי החג יאפשרו לילדים לעשות בדיקת PCR לשלושה ימים, כך שבמהלך החג, גם משפחה שלא הולכת לבית כנסת, אבל הולכת לפעילות תרבותית, יש משפחות שמתפללות בחג ויש משפחות שהולכות להצגות ילדים בחג, תוכל?

גלעד קריב: מדוע לא הייתה היערכות או אולי כן הייתה?

נינא כהן קרן: עשינו את זה מאוד מצומצם, רק במקום שבו באמת אין למעשה ברירה אחרת, כי אנשים שמתפללים - - -

גלעד קריב: לא ייגשו בחג לעשות בדיקות.

נינא כהן קרן: הבדיקות המהירות כן פועלות במתכונת רגילה של סופי שבוע, גם במהלך ראש השנה.

גלעד קריב: מה זה מתכונת רגילה של סוף שבוע?

נינא כהן קרן: זה אומר מתכונת קצת יותר מצומצמת מיום חול, אבל עדיין די רחבה.

גלעד קריב: שוחחתי עם אנשי לשכתו של שר הבריאות לפני ישיבתנו וביקשתי נתונים.

גלעד קריב: אני רוצה להבין מה זו מתכונת מצומצמת.

גלעד קריב: כמה תחנות פועלות בשגרה של בדיקות מהירות במימון ציבורי?

גלעד קריב: אני כמובן לא מדבר על מקומות פרטיים.

גלעד קריב: אני מבקש לדעת כמה תחנות בדיקה – עכשיו צריך להביא את התשובות, עד אישור התקנות – של בדיקות מהירות פועלות בשגרה וכמה עתידות לפעול ממחר בבוקר?

גלעד קריב: אני רק אציין שבאתר של הזמנת התור, מאתמול בלילה – תודה ליועצת שלי, טל, שעמדה על העניין – ניתן להזמין לערב ראש השנה בדיקות מהירות רק בתחנות הבאות: נאות הכיכר, ליד ים המלח, חברון, עתלית ועוד מקום אחד.

גלעד קריב: יכול להיות שזאת תקלה.

גלעד קריב: יום לפני זה היו 50 מקומות.

גלעד קריב: אני מבקש לדעת מה זו מתכונת מצומצמת ממחר בבוקר.

גלעד קריב: כי אם יתגלה שבכל רחבי הארץ בשגרה יש 80-70 תחנות ובראש השנה זה ירד ל-10, אנחנו בבעיה גדולה, כי אלה משפחות שלא הולכות לבית הכנסת, אבל הולכות למקומות אחרים בחג.

איתן גינזבורג: תחנות למה?

גלעד קריב: לבדיקות מהירות.

גלעד קריב: מה שקורה כרגע שהמדינה בצדק באה ואמרה: משפחות מסורתיות ששומרות חג מבחינה הלכתית, אי-אפשר לבקש מהן במהלך החג לעשות בדיקה כדי להיכנס לבית הכנסת של התו הירוק, אז באופן חריג מאפשרים - - -

איתן גינזבורג: 96 שעות.

גלעד קריב: לא.

גלעד קריב: מאפשרים בדיקת PCR במקום אנטיגן, אבל זה רק למי שהולך לתפילה.

גלעד קריב: אני חושב שמשרד הבריאות היה צריך להתארגן לקראת החג, לפרוס עם פיקוד העורף תחנות דרייב אין של PCR ולאפשר לכלל הציבור שבודק את הילדים להוציא תו ירוק לראש השנה לשלושה ימים, כי מי רוצה בתוך החג לרוץ לתחנת מד"א לבדוק את הילד בדרך להצגה?

גלעד קריב: בטח מבחינת עיקרון השוויון, אם אפשר לעשות את זה למי שהולך לבית הכנסת, אז יש חשיבות לעיקרון השוויון.

איתן גינזבורג: למה לא עושים את זה?

גלעד קריב: כרגע הם טוענים שיש פה עומס דרמטי על בדיקות ה-PCR, אני מקווה שזה רק עניין של עומסים ולא כסף.

אילנה גנס: לא.

אילנה גנס: זה עומסים חד משמעית.

אילנה גנס: בדיקות אנטיגן לא יותר זולות מבדיקת PCR.

גלעד קריב: בגלל העומסים כרגע עם התחלואה הם לא רוצים להעמיס, אבל לפחות גם אם נלך אתכם על זה, אני לא בטוח שנקבל את זה ב-א' סוכות.

איתן גינזבורג: לא הבנתי.

איתן גינזבורג: מה עושים בחג פחות?

איתן גינזבורג: אני מתכוון להיות עם הילדים שלי באטרקציות, מה אני עושה?

גלעד קריב: אתה אמור לעשות בדיקות אנטיגן בחג.

גלעד קריב: עכשיו שאלתי ואני אומר:

גלעד קריב: התקנות לא יאושרו היום עד שנקבל מכם מספר של תחנות הבדיקה שיפעלו ממחר בבוקר לאורך שלושת ימי החג ובאיזה מתכונת.

גלעד קריב: אני אמתין לתשובתכם.

איתן גינזבורג: לחילופין שיפתרו את הבעיה.

נינא כהן קרן: אני אבקש מראש משל"ט הבדיקות המהירות שיעלה ויתייחס.

גלעד קריב: אני רוצה להציע הצעת ייעול.

גלעד קריב: בכל דיון בוועדה שנוגע לסוגיית הבדיקות, אני מצפה מגורמי משרד הבריאות שאחראים על תחום הבדיקות להיות.

גלעד קריב: הוועדה לא צריכה להמתין לעובד ציבור, עמוס ככל שיהיה.

גלעד קריב: הבאתם תקנות שנוגעות לשינוי מדיניות הבדיקות, זה טריוויאלי שנמצאים פה אנשי משרד הבדיקות שאחראים על העניין.

נינא כהן קרן: יכול להיות שהוא כבר בזום.

איתן גינזבורג: אדוני היושב-ראש, התרגלנו מאוד לזום, אבל כשמשרד הבריאות מגיע לכאן לאישור תקנות, הם צריכים להיות נוכחים כאן.

גלעד קריב: עשינו פה דיונים בתקופת הקורונה.

גלעד קריב: למשל כשדיברנו על חוק ה-VC, והשב"ס נגע לעניין, התייצבה פה סוללה שגרמה לי לחשוב מי שומר על האסירים בבתי הכלא, כי היו פה רק מהשב"ס עשרה נציגים.

גלעד קריב: אני רוצה לומר לזכותו של משרד הבריאות, שמשרד הבריאות מתוזז פה בין ארבע ועדות וכו', עוד פעם נחזור לעניין התיאום.

גלעד קריב: אתם מביאים לנו דבר שנוגע לבדיקות, נציג משל"ט הבדיקות המהירות, אני לפחות לא פגשתי אותו בדיוני הוועדה.

גלעד קריב: יש תשובה?

גלעד קריב: הוא איתנו?

גלעד קריב: או שהתשובות יימסרו דרככם או שיעלה הגורם האחראי.

קריאה: הוא יעלה.

גלעד קריב: אנחנו מחכים לקבלת נושא הבדיקות.

גלעד קריב: אני לפחות מאותת לכם שההבחנה הזאת בין מי שמתפלל ללא מתפלל מותירה טעם רע, היא לא במקום.

גלעד קריב: ויש הרבה מאוד משפחות מסורתיות, שבבוקר הולכות לבתי הכנסת ואחר הצוהריים הולכות לאטרקציה, וזה רוב הציבור.

גלעד קריב: הציבור החילוני והציבור המסורתי ביחד הם רוב הציבור היהודי בישראל, יש טעם לפגם.

גלעד קריב: היה אפשר להיערך.

גלעד קריב: לא הגיוני שלמלון אתם יודעים להיערך עם בדיקת PCR, עכשיו גם לתפילות, הייתם כבר צריכים לדאוג שלפני החג אנשים יוכלו לעשות בדיקות ל-96 שעות.

איתן גינזבורג: למה אי-אפשר לקבוע שבחג אפשר או בדיקת PCR או בדיקת אנטיגן?

גלעד קריב: נכון.

גלעד קריב: כרגע הם כנראה לא ערוכים לזה לצערי, אבל אני כבר אומר, יום כיפור פחות רלוונטי לזה, אבל א' סוכות וכו', ככל שתבקשו שימוש בבדיקות PCR לבתי כנסת, בתקופה הזאת תתאימו את זה גם לאטרקציות.

גלעד קריב: זאת דעתי.

גלעד קריב: זאת תהיה המלצתי לוועדה.

גלעד קריב: המדינה יכולה להתארגן לזה עם תחנות דרייב אין, עם פיקוד העורף, עם הודעות מראש.

גלעד קריב: בהקשר הזה, בואנו לסוכות, אם אתם מוכנים לחיות עם בדיקת PCR לשבוע, תשקלו את זה על סוכות.

גלעד קריב: אני מבין שיש פה עניין של שגרה ולא שגרה.

גלעד קריב: טרטור משפחות כל יום בחג הסוכות לבדיקות אנטיגן זה לא הגיוני.

גלעד קריב: כרגע אתם באים ואומרים שאם ליום אחד הולכים להצגה ויום אחר הולכים למסעדה, בשני הימים צריך לעשות בדיקות אנטיגן, לפחות תכינו בדיקות PCR בתקופת החופשה.

גלעד קריב: תחשבו איך הולכים לקראת משפחות.

אילנה גנס: תהיה ירידה בתחלואה, ונראה שהמערכת יכולה לעמוד בעומס הזה – בסופו של דבר מבחינתנו אנחנו מעדיפים תמיד לנתב את ה-PCR לצרכים קליניים, אבל היכולת היא מוגבלת.

גלעד קריב: ברור לי.

גלעד קריב: אני מבקש שתבדקו את זה.

גלעד קריב: לכן אני גם לא עכשיו עומד על זה שיהיה שינוי בין התפילה לבין - - -

אילנה גנס: רפואית אנחנו מעדיפים בדיקת PCR מכל כיוון, גם מבחינת המהימנות.

גלעד קריב: אני לפחות אמליץ לחבריי ללכת אתכם כרגע להבחנה בין תפילה ללא תפילה, כי אנחנו ברגע האחרון, ואנחנו גם עם עומס גדול על בדיקות ה-PCR של מאומתים, בתנאי אחד, שיש פריסה מספקת של בדיקות מהירות.

גלעד קריב: אני חייב לומר לכם שאני חושב שראוי היה בכלל לא לעבור למתכונת שבת בחג.

גלעד קריב: אני לא יכול להבין איך בחג, שבו תהיה עלייה בבדיקות האנטיגן, כי צורכים יותר אטרקציות, בימים האלה במקום להיערך עם מד"א להשארת מספר התחנות אתם יורדים לצמצום.

גלעד קריב: נראה איזה צמצום, כי אם הצמצום יהיה דרסטי, לא נוכל להסכים לזה.

גלעד קריב: אם אדם בוחר לעשות בדיקת PCR פרטית, לא שאני מעודד את זה, אני חושב שהבדיקות צריכות להיות במימון ציבורי, זה תקף גם לתו הירוק?

אילנה גנס: כן.

אילנה גנס: בוודאי.

אילנה גנס: PCR פרטי תקף לתו ירוק לכל דבר.

גלעד קריב: אם אדם עשה PCR לבית הכנסת, הוא יכול להיכנס עם זה - - -

אילנה גנס: ברגע שזה PCR שבוצע באופן פרטי, המערכת יודעת לזהות את זה.

גלעד קריב: לא פרטי, ציבורי.

גלעד קריב: משפחה מסורתית, לא אורתודוכסית, היא הולכת גם בבוקר לשמוע שופר וגם אחרי הצוהריים למסעדה, אז אתם מצפים שהיא תעשה PCR שהוא תקף ל-72 שעות, אבל בבוקר גם תלך לעשות אנטיגן?

גלעד קריב: מה ההיגיון התקציבי, האפידמיולוגי?

נינא כהן קרן: אם יש להם אפשרות גם לעשות בדיקות בחג – בתי תפילה זה חלופה נוספת.

נינא כהן קרן: אפשר גם להיכנס עם בדיקת אנטיגן.

נינא כהן קרן: אני לא אומרת שהם יעשו שתי בדיקות שונות.

גלעד קריב: אם הם בחרו לעשות בדיקת PCR, אתם מאפשרים לעשות בדיקת PCR, למה הם צריכים לעשות שלוש בדיקות?

גלעד קריב: אני הולך עם ילדיי בערב החג ובשני בוקרי החג, ואחר הצוהריים אני גם הולך איתם לאטרקציה.

נינא כהן קרן: תעשה בדיקת אנטיגן, כי אתה צודק, אין טעם לעשות שתי בדיקות.

נינא כהן קרן: זה מיועד לציבור שלא יכול לעשות בדיקת אנטיגן, כי היא לא תאפשר לו כניסה לבית תפילה במהלך החג.

נינא כהן קרן: מי שהולך גם וגם יכול לעשות בדיקת אנטיגן, ואז אני לא רואה בעיה.

גלעד קריב: אם הוא עשה בדיקת PCR, למה הוא צריך לעשות עוד בדיקה?

נינא כהן קרן: הוא יכול להיכנס לבית תפילה כמו כל יום רגיל, עם בדיקת אנטיגן.

גלעד קריב: שילך שלושה ימים בראש השנה לעשות בדיקת אנטיגן?

גלעד קריב: כבר העברתם את הבן אדם בדיקת PCR ל-72 שעות, אז אתם גם מבקשים מהם - - -

איתן גינזבורג: למה?

איתן גינזבורג: 96 שעות.

גלעד קריב: 96 שעות.

גלעד קריב: מה ההיגיון?

גלעד קריב: אתם מפחדים שאנשים ינצלו את זה וישקרו שהם הולכים לתפילות?

גלעד קריב: תספגו את חתך האוכלוסייה הזה.

גלעד קריב: אנחנו 24 שעות לפני ראש השנה.

נינא כהן קרן: זה לא יכול להיות לחתך אוכלוסייה מסוים.

נינא כהן קרן: כמובן זה אומר שיהיו בדיקות PCR לכל צורך שהוא במהלך החג.

גלעד קריב: אדם יצטרך להצהיר שהוא בא לתפילה.

אילנה גנס: זו פרצה - - - מההסדר שקיים גם לגבי בתי מלון.

אילנה גנס: בתי מלון זה המקום היחיד שאנחנו מאפשרים 72 שעות PCR למנועי חיסון וילדים מתחת לגיל 12, וזה מבוסס על אותו רציונל.

אילנה גנס: אין פה משהו שונה.

אילנה גנס: אנחנו מסכימים, אין פה שום הסבר אפידמיולוגי הגיוני חד-משמעית, גם כלכלית זה - - -

גלעד קריב: לא חכם כלכלית, לא הוגן כלפי הציבור המסורתי.

איתן גינזבורג: כל החששות שהסבירו לנו, שזה יוצר עומס על קופות החולים.

גלעד קריב: אז תיערכו עם תחנות הדרייב אין של פיקוד העורף לקראת עונת החגים.

אילנה גנס: בסוף הכול מתנקז לאותו מערך של מעבדות שצריך להתמודד עם כל הדגימות שמגיעות מהקופות וגם מהמתחמים.

גלעד קריב: ברור לי.

גלעד קריב: אמרתי שמקובלת עליי ההבחנה כרגע לעניין התפילה, אני לא אקבל אותה בסוכות.

גלעד קריב: היא קשה מאוד מבחינת עיקרון השוויון, היא קשה מאוד מבחינת בזבוז כספי ציבור, ובעיניי היא גם מבצעת הבחנה לא ראויה לרעת הציבור המסורתי למול הציבור האורתודוכסי והציבור החילוני.

גלעד קריב: זה לא הגיוני להפלות קבוצה שבעיניי היא הקבוצה הכי גדולה בחברה הישראלית, שגם הולכת לבית כנסת וגם שוקלת אחרי הצוהריים או בערב של החג השני לצאת עם הילדים.

גלעד קריב: לא נראה לי הגיוני.

גלעד קריב: ואני מתפלא על משרד המשפטים שהוא אישר את המתווה הזה.

גלעד קריב: אני מבין שעכשיו נמצא איתנו ראש משל"ט בדיקות מהירות, נדב לוריא.

גלעד קריב: שלום לך, אדוני, ברוך הבא לדיוני הוועדה.

גלעד קריב: השאלה שעומדת לפתחנו היא שאלה כמותית.

גלעד קריב: מה קורה החל ממחר בבוקר ועד לבוקר יום חמישי מבחינת מספר תחנות הבדיקות המהירות ברחבי הארץ בהשוואה ליום שגרתי?

נדב לוריא: שלום לכולם, שלום לך, אדוני.

נדב לוריא: ביום שישי האחרון למשל היו 243 תחנות ו-409 עמדות, כי יש תנות שהן עם מספר עמדות, ובשבת האחרונה, אתמול, היו 166, ו-305 עמדות.

נדב לוריא: נמשיך באותה מתכונת.

נדב לוריא: אנחנו מתכננים כל יום ליום שלמוחרת.

נדב לוריא: ככה זה עובד באמצע שבוע, ובסוף שבוע וחגים.

נדב לוריא: זאת אומרת, בערב נקבל תכנון לשני, שזה מחר, ערב החג, שלישי ורביעי.

נדב לוריא: הכול עולה לאתר.

נדב לוריא: שחר תוכל להעביר לך, אדוני, את הלינק לאתר.

נדב לוריא: תוכל לראות אתר אחוד עם כל הנקודות בארץ, כולל שעות פתיחה, כולל יכולת ניווט, של מי התחנה ואם זה ב-Walk או בדרייב וכו'.

נדב לוריא: זה משהו שהעלינו מאוד מהר.

איתן גינזבורג: אתה יכול להזכיר את המספר שציינת בתחילה?

איתן גינזבורג: כמה תחנות יש בימי חול ושגרה?

נדב לוריא: ביום שישי האחרון - - -

גלעד קריב: לא יום שישי.

גלעד קריב: כמה היו ביום חמישי האחרון?

נדב לוריא: ביום חמישי האחרון, 2 בספטמבר, היו 275 מתחמים על 446 עמדות.

איתן גינזבורג: נדבר על מתחמים, לא על עמדות.

גלעד קריב: המתחמים הם החשובים, כי הם מעידים על הפריסה הגיאוגרפית.

גלעד קריב: כמה היו בשבת האחרונה?

נדב לוריא: בשבת היו 166 תחנות עם 305 עמדות.

נדב לוריא: צריך לציין – אנחנו עוד עובדים על הנתונים – שיש ירידה דרמטית בביקוש לביצוע בדיקות בין שבת האחרונה לשבת שלפני.

איתן גינזבורג: ברור.

איתן גינזבורג: יש חופשה.

נדב לוריא: אני רק מציין עובדות, אני לא אומר מה הסיבה.

זאב בנימין בגין: יש לכם הסבר לירידה?

איתן גינזבורג: כן.

איתן גינזבורג: הייתה חופשה.

איתן גינזבורג: בשבת שעברה הייתה חופשה, אדוני.

נדב לוריא: ההסבר לירידה, ואני לא איש המקצוע שצריך להגיד את זה, אני אומר את דעתי האישית, נחלק לשניים: דבר אחד, תחילת שנת הלימודים, ואצל כולם מיצו את הטיולים, ההסתובבויות ונשארו יותר בבית; דבר שני, היה מבצע אנטיגן עד הבית ב-31 באוגוסט שרוב הילדים במערכת החינוך נדגמו, ואז ראינו ביום רביעי, שהיה יום ראשון ללימודים, ה-1 בספטמבר – ראינו צניחה דרמטית בדרישה, ולכן אני חושב שאלה הסיבות.

נדב לוריא: אנחנו לא יודעים, אנחנו עובדים מיום ליום – אנחנו לא יודעים כמה אנשים יגיעו בשלישי וברביעי, במהלך החג.

נדב לוריא: ברור לנו שאנשים מאמינים, דתיים, לא ייבדקו במהלך החג.

נדב לוריא: זה עוד משהו שמוריד את הביקוש.

גלעד קריב: יש הרבה מאוד אנשים מאמינים שייבדקו במהלך החג.

גלעד קריב: אנשים שהם שומרי - - -

נדב לוריא: מחר החברות הדוגמות קיבלו הנחיה להאריך את משך ביצוע הבדיקות כמה שיותר עד כניסת החג, כדי שמקסימום אנשים יוכלו לקבל את השירות הנדרש קרוב לביתם.

גלעד קריב: אדוני, אני רוצה להבין.

גלעד קריב: יש לנו מספר סופי של תחנות שיופעלו מחר?

גלעד קריב: כמה תחנות יופעלו מחר?

נדב לוריא: אני אסביר עוד פעם.

נדב לוריא: מחר נעבוד במתכונת כמו ימי שישי.

נדב לוריא: כל ערב, עד השעה 20:00 בערב, אנחנו סוגרים עם החברות הדוגמות, קרי, מד"א ואיכילוב וול, את כמות התחנות שתעבוד, הפריסה, השעות.

נדב לוריא: היום בשעה 20:00 בערב יועברו הנתונים.

נדב לוריא: הנתונים האלה מוטענים על האתר, כדי שכל אחד, החל מ-22:00 בלילה, יוכל להיכנס ליום שלמוחרת.

נדב לוריא: אני לא יודע עכשיו להגיד לך אם מחר יהיו 243 או 237 או 245.

גלעד קריב: מה המספר המינימלי שיהיה?

גלעד קריב: ומה המספר המינימלי שיהיה בשלישי וברביעי?

גלעד קריב: איך אנחנו יודעים שבשלישי וברביעי לא תצטמצמו ל-50 מתחמים?

נדב לוריא: אני אומר עוד פעם, דיברנו איתם הבוקר, ואנחנו עושים איתם עוד דיון הערב.

נדב לוריא: הכוונה היא להפעיל כמו בשישי-שבת.

נדב לוריא: נתתי לך את הנתונים של שישי-שבת האחרונים - - -

איתן גינזבורג: נדב, סליחה רגע.

איתן גינזבורג: מי קובע כמה תחנות יהיו?

איתן גינזבורג: אני מבין שיש לכם הערכת מצב בכל יום ב-20:00 בערב.

איתן גינזבורג: מי קובע בסוף לחברות שזכו במכרז כמה תחנות יוצבו ביום שלמוחרת?

איתן גינזבורג: מי הדמות שקובעת?

נדב לוריא: עוד פעם, זה נעשה בשיתוף, כי צריך להבין שיש גם עניין של ביקוש.

איתן גינזבורג: לא אמרתי שלא.

איתן גינזבורג: שאלתי, מי קובע?

איתן גינזבורג: מי מחליט?

נדב לוריא: אם אני אוכל לקבל את רשות דיבור, אני אוכל להסביר את עצמי.

נדב לוריא: לנו יש יכולת "לשחק" עם אחוז מסוים מהתחנות ולהכריח את החברות, להגיד להן: אל תפתחו פה, תפתחו שם.

נדב לוריא: אנחנו יכולים לעשות את זה.

נדב לוריא: עד עכשיו עבדנו איתם, הכול בשיתוף, לא הכרחנו.

נדב לוריא: במקום היחיד שהכרחנו זה לא עבד טוב.

נדב לוריא: אנחנו עובדים בשיתוף כדי לנסות ולמצוא את האיזון המתאים.

נדב לוריא: להכריח?

נדב לוריא: יש איזה אחוז שאנחנו יכולים להכריח, ואני אומר עוד פעם: אני לא מאמין בזה, כי בסוף הם נמצאים בשטח, ואנחנו עובדים עם כל הדסקים פה במשל"ט ומנסים להגיע עד אחרון הביקושים שיש ולמצוא את האיזון המתאים.

נדב לוריא: זה עונה על השאלה?

גלעד קריב: לא.

גלעד קריב: זה לא עונה על השאלה.

גלעד קריב: אני רוצה להסביר לך ולנציגי משרד הבריאות, נכון לרגע זה באתר של הזמנת הבדיקות, מחר פתוחים כרגע המקומות הבאים: תחנת הבדיקות בטירה, במועצה אזורית הר חברון, מועצה אזורית תמר, מעלה גלבוע, עין הנציב, עתלית וקיבוץ שדה אליהו.

גלעד קריב: משפחה שעכשיו רוצה לתכנן את ערב החג, רוצה להזמין תור, כי היום היא צריכה להתארגן ומחר היא נוסעת לארוחת חג למקום רחוק, היא לא יכולה להשתמש במסלול של בדיקת PCR כי היא משפחה חילונית או מסורתית, זה לא לטובת בית הכנסת, הם צריכים היום לתאם.

גלעד קריב: אתם רוצים שב-22:00 הם יתכננו את הנסיעה לערב החג?

גלעד קריב: כרגע יש שישה מקומות באתר.

גלעד קריב: שאלה שנייה, עם כל הכבוד להיערכות היומיומית, אנחנו צריכים לדעת מה המספר המינימלי של תחנות בדיקה שיפעלו בערב ראש השנה ובמהלך שני ימי החג, לאור העובדה שהמשרד לא פתח את מסלול ה-PCR גם לאנשים שזקוקים לבדיקה לא לטובת תפילה.

גלעד קריב: אנחנו לא יכולים בדיעבד לגלות שפתחתם 50 תחנות ביום רביעי כי החברות צריכות לשלם שכר כפול לעובדים שם כי זה חג.

גלעד קריב: אתם צריכים לתת לנו התחייבות שהמספר לא יהיה יותר קטן ממה שהיה ביום שישי האחרון.

גלעד קריב: אנחנו מניחים שהביקוש לבדיקות בחג יעלה, כי יותר אנשים נוסעים לבקר את המשפחות שלהם ויותר אנשים יוצאים לאטרקציות בחג.

גלעד קריב: נכון שגורעים מזה את הציבור האורתודוכסי, בסדר גמור, בשבילם יש את מסלול ה-PCR, אבל הציבור החילוני והמסורתי שכן יוצא לאטרקציות בחג, הוא יצא ליותר אטרקציות בחג מאשר בימי חול שבמהלכם יש ימי בתי ספר.

גלעד קריב: לכן עם כל הכבוד לאמירה – אני מאחל לך שמחר ב-22:00 בלילה תשב עם משפחתך בערב החג ולא תהיה בדיונים על כמות התחנות למוחרת – הנושא הזה צריך להיסגר לפני החג.

גלעד קריב: אני מניח שעובדים רוצים גם לדעת אם הם נדרשים לעבוד בחג.

גלעד קריב: אני מבקש לדעת ממשרד הבריאות מה המספר המינימלי שאתם מתחייבים עליו של תחנות בערב החג, ביומו הראשון של החג וביומו השני, אחרת אני מצטער, אנחנו לא יכולים לקבל את התקנות כפי שהן היום.

גלעד קריב: אתם צריכים הפסקה, תצאו דברו עם המנכ"ל.

גלעד קריב: לא נתעורר ביום רביעי ל-50 עמדות בדיקה ברחבי הארץ.

נדב לוריא: אדוני, אם אפשר רק לענות, היום סביב השעה 20:00 בערב נדע את הפריסה באופן ודאי למחר, לערב החג, לשלישי ולרביעי.

נדב לוריא: הפריסה לשני שלישי ורביעי.

גלעד קריב: לא.

גלעד קריב: לא מקובל עלינו.

איתן גינזבורג: נדב, אי-אפשר ככה.

גלעד קריב: לא.

גלעד קריב: לא סליחה.

איתן גינזבורג: לא נהיה כאן ולא נוכל לדעת שום דבר.

איתן גינזבורג: אתה רוצה שנסמוך עליך באופן מוחלט, על האופן שבו אתה פורס את הבדיקות, כשאתם לא נותנים תשובה ברורה מה קורה בחגים.

גלעד קריב: נדב, בכנסת נהוג - - -

נדב לוריא: שנייה.

נדב לוריא: אני לא יכול כשאתם צועקים.

גלעד קריב: מר לוריא, סליחה.

גלעד קריב: הדיון כאן מנוהל.

גלעד קריב: בכנסת יש נוהג שחברי כנסת קוראים קריאות ביניים, מקבלים את זה בסבלנות.

גלעד קריב: לא צועקים עליך, אף אחד לא מרים את הקול.

גלעד קריב: אם היית כאן ולא בזום, היית רואה שאנחנו באותם דציבלים רגילים שלנו.

גלעד קריב: אף אחד לא צועק.

גלעד קריב: אף אחד לא תוקף.

גלעד קריב: כך מתנהל דיון בכנסת.

גלעד קריב: לחברי כנסת מותר לקרוא קריאות ביניים, והמטרה שלנו היא לקבל תשובות, כי אנחנו רוצים להתקדם.

גלעד קריב: התשובה שהערב ב-20:00 נדע, לא מקובלת עלינו.

גלעד קריב: נקודה.

גלעד קריב: אנחנו מחליטים מה מקובל עלינו או לא.

נדב לוריא: - - -

גלעד קריב: אדוני, שנייה.

גלעד קריב: ניתן לך להשלים.

גלעד קריב: אנחנו לא נאשר את התקנות כשהתשובה תהיה ב-20:00 בערב.

גלעד קריב: אני אומר את זה לנציגה הבכירה כאן בדיון של משרד הבריאות.

איתן גינזבורג: לא נישאר פה עד 20:00 בערב.

גלעד קריב: לא.

גלעד קריב: אנחנו לא נישאר כאן עד 20:00 בערב.

גלעד קריב: צריך להכין את הברכות ויש שיחות.

נדב לוריא: אם אפשר עוד להשלים בבקשה, אני מבין ואנחנו עובדים על זה, רק שאני אומר עוד פעם, לא סתם נתתי את הנתונים של שישי-שבת האחרונים, בגלל שכבר דיברנו איתן הבוקר, עם שתי החברות הדוגמות.

נדב לוריא: הוקפצתי לדיון הזה חמש דקות לפני הדיון, קיבלתי את הבקשה על הבוקר, וישר טיפלנו בזה.

נדב לוריא: אנחנו מטפלים בזה כל הזמן, לנסות למצוא את המספרים עכשיו.

נדב לוריא: בגלל זה אני אומר שאנחנו עובדים על זה מולן.

נדב לוריא: לא סתם ציינתי את כמות התחנות והעמדות של שישי-שבת האחרונים, כי גם מד"א וגם איכילוב וול הולכים להפעיל בקירוב למספרים האלה ומתגברים בכוח-אדם, כדי שאפשר יהיה גם לעמוד בביקושים אם וכאשר יהיו.

נדב לוריא: ולכן אני מבקש שזה יהיה ההסבר, ושאפשר יהיה לקבל אותו, כי בעיניי, לאחר שבדקנו, אם זה מספר התחנות והעמדות בקירוב, גם בשני, קרי, ערב חג, ובחג, להבנתו זה מספיק גם למול הביקושים שהיו וגם אם הביקושים יעלו, הם יתארגנו בכוח-אדם כדי לתת מענה.

איתן גינזבורג: נדב, גם כשאתה אומר שנעשה בחג מה שהיה בשישי-שבת בקירוב, אז ביום שישי היו 243, ביום שבת זה צנח ל-166.

איתן גינזבורג: אז מה בקירוב?

איתן גינזבורג: בקירוב למה?

איתן גינזבורג: בקירוב ל-250 או בקירוב ל-150?

גלעד קריב: הוא מציע שמחר זה יהיה בקירוב ל-243 ובשלישי וברביעי זה יהיה בקירוב ל-166.

גלעד קריב: זו התשובה שהוא נתן.

גלעד קריב: אנחנו לא מקפיצים אנשים לוועדה.

גלעד קריב: באחריות המשרד הממשלתי שרוצה לאשר תקנות בוועדה להביא את הגורמים הרלוונטיים, אלא אם יש לכם את המידע, ולא היה לכם את המידע.

גלעד קריב: לא היינו מקפיצים פה אף אחד אם לנציגי משרד הבריאות בדיון הייתה תשובה, ולא שאלנו אותם שאלה דאוס אקס מכינה, שאלנו אותם שאלה שנוגעת לשינויים של התקנות.

איתן גינזבורג: אדוני, אלה מילים שאנחנו לא מכירים.

גלעד קריב: דאוס אקס מכינה?

גלעד קריב: יש טרגדיה יוונית ידועה עתיקה, שבה כנראה המחזאי, אני לא זוכר את השם, לא הצליח למצוא פתרון לעלילה בסוף המחזה, ואז הופיע אל מן המיתולוגיה בתוך רכב, שפתאום, אאוט אוף דה בלו, הופיע במנותק מהעלילה ופתר את כל הבעיות.

גלעד קריב: ומכאן בא הביטוי "דאוס אקס מכינה", יש פתרון שהוא מופרך.

גלעד קריב: אני אומר שלא העלינו את השאלה הזאת פתאום כי התחשק לנו לדבר - - -

שמחה רוטמן: אגב, חשוב לציין שהפתרון מופרך כי זה אל יווני.

גלעד קריב: ודאי.

גלעד קריב: ודאי.

גלעד קריב: אליל יווני.

גלעד קריב: בזמן הקרוב אני מבקש מנציגות משרד הבריאות לפעול למול הנהלת המשרד ולהביא לנו מספר ברור, ואם צריך עכשיו לעשות את הדיון - - -

נינא כהן קרן: אפשר להעלות שוב את נדב ותהיה לנו כבר תשובה?

גלעד קריב: תוך כדי השיחה כבר דיברתי שוב עם מד"א, לא תפחת כמות התחנות לעומת שישי ושבת.

גלעד קריב: עוד פעם אני אומר: לא אמורה להיות מופחתת.

גלעד קריב: אם זה אחד לפה, אחד לשם, אני לא אשקר, לעולם אני לא אשקר, אבל אני אומר עוד פעם, הם לא מתכוונים לרדת בכמות התחנות.

גלעד קריב: זה יהיה כמו בשישי-שבת האחרונים.

גלעד קריב: עוד פעם, אחרי הצוהריים נעביר את הפריסה המדויקת, היא גם תעלה לאתר.

גלעד קריב: אני לא יודע באיזה אתר הסתכלתם, אבל אם תסתכלו באתר – יש לשחר את הקישור – יש אתר שמפורסמות בו כל הנקודות עם שעות הפתיחה, מי החברה המפעילה, בצורה מסודרת.

גלעד קריב: אנחנו כל יום מטעינים את זה בצורה מסודרת ערב לפני.

גלעד קריב: בערב חג וחג כמות התחנות לא תפחת משישי-שבת האחרונים, כולל זה שנערכים גם לכך שאם יידרש תגבור בכוח-אדם, כפי שקורה אגב מעת לעת, כי יש פתאום עומס בנקודה מסוימת, אז יודעים להקפיץ כוחות, כדי לרדד את התור.

גלעד קריב: זה קורה כשצריך לפעמים.

גלעד קריב: גם לזה נערכים.

גלעד קריב: נדב, אני שאלתי קודם, כנראה כשהיית מנותק מאיתנו, לאור העובדה שמשרד הבריאות ממליץ מחר, לפני ארוחות החג להיבדק, מדוע אנחנו מוכנים לקבל ירידה במספרים אל מול יום חול?

גלעד קריב: על פניו היה צריך להגביר מחר את הבדיקות.

גלעד קריב: זו המלצה של משרד הבריאות, שלכם, לגשת מחר להיבדק לפני ארוחות החג.

נדב לוריא: את המספרים שמעתם.

נדב לוריא: זה 243 תחנות למחר ו-409 עמדות, ובחג עצמו 166 תחנות ו-305 עמדות.

נדב לוריא: את המספרים עצמם שמעתם?

גלעד קריב: כן.

נדב לוריא: זה דבר אחד.

נדב לוריא: דבר שני, ההערה הנוספת לשאלתך, המתחמים יאריכו את שעות הפעילות עד כמה שניתן בקירוב לחג, גם כדי לתת הזדמנות לכמה שיותר אנשים וגם לאנשים שבדרך, ואז כשאתה מותח את השעות, הקיבולת יותר גדולה.

נדב לוריא: ודבר שלישי, יש לנו מספיק רפרנס מסופי שבוע אחרונים שהם די דומים לערבי חג וחג לצפות את הביקוש.

נדב לוריא: גם לזה שמתי הערה, אם נראה שיש בנקודות או בנקודה מסוימת לחץ, גם מד"א וגם איכילוב נערכים עם צוותי תגובה מהירים לתת מענה בנקודות השונות, אם ייווצר עומס.

נדב לוריא: אז פעם אחת את כמות התחנות והעמדות קיבלתם, פעם שנייה מאריכים מחר את המשך, כדי לתת שירות במשך יותר זמן ולהגדיל קיבולת, ופעם שלישית זה הסוגיה של צוותי התגובה למקרה שיש עומס.

נדב לוריא: אגב, נוהגים כך כל יום וכל סוף שבוע, כדי שאפשר יהיה להגיב מהר, בהנחה שיש במקום מסוים לחץ.

גלעד קריב: תודה.

גלעד קריב: תודה, נדב.

גלעד קריב: אילנה, את נציגת משרד הבריאות הבכירה בדיון, אני מבקש לקבל התחייבות שלכם, של המשרד, על דעת מנכ"ל המשרד, שלא תהיה ירידה מהמספרים האלה, מהמספרים של שישי-שבת האחרונים ואופציה של תגבור.

גלעד קריב: תודיעו לנו על זה בבקשה בדקות הקרובות, עד מיצוי הדיון.

גלעד קריב: אני רק אציין שבאתר שקיבלתי מלשכת השר, נכון לרגע זה יש שש תחנות שפתוחות לתיאום תור למחר.

גלעד קריב: אז מתי מצפים מהורים לתכנן את היום העמוס שלהם מחר, ב-23:00 בלילה?

גלעד קריב: אם אני לא בודק את האתר הנכון, למרות שקיבלתי את הקישור מעוזר השר, תאמרו.

איתן גינזבורג: זה תיאום תור מראש?

גלעד קריב: כן.

גלעד קריב: בבדיקות המהירות אפשר לתאם תור מראש, לא צריך להגיע לדרייב אין, אפילו כשאני עשיתי את הבדיקה המהירה ששלחה אותי ל-21 יום בידוד.

גלעד קריב: אתה מתאם ומשרד הבריאות מבקש לתאם ולקבוע תור במד"א.

גלעד קריב: אתה קובע תור.

גלעד קריב: כרגע אתה יכול לקבוע תור למחר.

גלעד קריב: אמרתי לך: תיסע לקיבוץ שדה אליהו, יש שם תחנה פתוחה, אתה יכול לעשות בדיקה.

גלעד קריב: אילנה, בבקשה תנו לנו תשובה גם על ההתחייבות של המנכ"ל וגם על הנושא של קביעת תורים למחר.

גלעד קריב: חברים, אנחנו מתקדמים בקצב מהיר, אנחנו עוד מעט נסיים, אלא אם החברים יעלו כאן דברים נוספים.

גלעד קריב: אני מבקש לשאול את משרד הבריאות לגבי תוכנית ההסברה של כל השינויים האלה, שייכנסו לתוקף היום ב-14:00 אם נאשר.

גלעד קריב: מה קורה?

גלעד קריב: איך אתם מיידעים את הציבור על נושא ה-PCR, על נושא הבדיקות המהירות, על התפילות?

גלעד קריב: ראיתי בעיתונות של סוף השבוע רק עדכונים על מתווה התפילות.

אילנה גנס: כל העדכונים יצאו גם בכל ערוצי התקשורת שמשרד הבריאות מפרסם, בטלגרם, אינסטגרם, פייסבוק, כל המתווה, כולל הגבלות התקהלות, דגשים לגבי תוקף בדיקות PCR לאוכלוסיות הרלוונטיות, מתווה של הכותל, כולל המלצות של משרד הבריאות לגבי שטח פתוח לתפילות ושימוש במסכות גם בהתקהלויות מתחת ל-100 איש.

אילנה גנס: זה פורסם מאתמול בערב בכל ערוצי התקשורת המקובלים לכל הציבור.

גלעד קריב: גורמי משרד הבט"פ ומשטרת ישראל, נשמח לשמוע על ההיערכות שלכם לקראת ימי החג מבחינת האכיפה.

גלעד קריב: אני מבקשת התייחסות שלכם, כפי שאמרתי בתחילת הדיון, לכתבה שהתפרסמה בערב שבת בעיתון מעריב, על סיכום של אי-אכיפה במניינים במגזר החרדי.

גלעד קריב: תחפש "מעריב", "אי-אכיפה", "בתי כנסת", תמצא את הכתבה המטרידה.

יאיר מתוק: אדוני היושב-ראש, בזום יש את מפקד המרחב לדעתי, הוא יכול להתייחס לזה.

גלעד קריב: איזה מרחב?

יאיר מתוק: לדעתי של ירושלים.

גלעד קריב: מה הקשר של מרחב דוד?

גלעד קריב: שמענו תשובות לגבי הכותל.

גלעד קריב: מה הקשר בין זה לבין מדיניות מינהלת האכיפה?

גלעד קריב: יש איתנו נציג של מינהלת האכיפה?

יאיר מתוק: יש נציגים.

גלעד קריב: את היערכות המשטרה – לא לכותל, לכותל שמענו.

גלעד קריב: כבר הסברנו מה אנחנו דורשים ממשרד הבריאות והבט"פ בענייני הכותל.

גלעד קריב: אתם צריכים להודיע לציבור שבכותל יהיו 8,000 איש בלי תו ירוק.

גלעד קריב: אילנה, כתוב באתר: מתווה הסליחות, לא תו ירוק – מנציג מינהלת האכיפה.

גלעד קריב: נשמח לשמוע על ההיערכות לשלושת ימי החג וגם התייחסות שלכם, של משרד הבט"פ לכתבה במעריב.

אולג גולנד: צוהריים טובים, אני קצין מבצעים של מינהלת האכיפה, אני אתייחס לכמה דברים שנאמרו פה.

אולג גולנד: קודם כול, נתחיל מהכתבה, ממה ששאלת מספר פעמים.

אולג גולנד: אנחנו לא מכירים איזה אמירה של השר.

אולג גולנד: לצורך העניין זה הנחיה שלנו, ואין הנחיה.

גלעד קריב: אף אחד לא חשב שהשר נתן הוראה לא לאכוף את החוק.

גלעד קריב: גם הכתבה לא רומזת שזה השר.

אולג גולנד: אין לנו איזה הנחיה או סגירה כזאת.

אולג גולנד: האכיפה שלנו היא כמו לכל השאר.

אולג גולנד: המגבלות באופן שוויוני ואפקטיבי, במסגרת שיקול דעת כזה או אחר בדיוק כמו בכל האירועים.

אולג גולנד: אם ניקח את האירועים האחרונים ההמוניים שהיו, עוד פעם, דובר פה על הופעות, דובר פה על פאנג'ויה, משחקי כדורגל, אנחנו נמצאים שם וגם אוכפים.

אולג גולנד: אם לקחת את האירוע האחרון, הפאנג'ויה האחרון שדובר בו לא מעט, אז בשלושת ימי ההיערכות המשטרה קודם כול בדקה את זה בכל היבטי הרישוי.

אולג גולנד: האירוע התחיל מספר שעות יותר מאוחר כי הם לא עמדו בתקנות.

אולג גולנד: בכל הימים האלה הייתה נוכחות משטרתית, כולל בקרה של המינהלת.

אולג גולנד: ירד לשם קצין לימים האלה ופיקח על הנעשה, איך מערכי השיטור עובדים, וגם אכפנו שם.

אולג גולנד: לצורך העניין, נרשמו שם 206 דוחות רק על מסכה.

אולג גולנד: חלק מהאירועים בוטלו, כמו אירועי ערב של המארגנים, כי הם לא עמדו בתקנות הקורונה.

אולג גולנד: זה נאכף ונעשה כמובן.

אולג גולנד: זה דבר ראשון.

אולג גולנד: לגבי השאלה איך אנחנו נערכים לימי החג, אז אנחנו נערכים כמו שנערכים לכל חג פחות או יותר.

אולג גולנד: הוצאו כל האישורים הנדרשים, במיוחד בהיבטי רישוי.

אולג גולנד: אם נסתכל על כל תקנות הקורונה, גם הן הובאו לידי ביטוי, האכיפה תתבצע בימי החג.

אולג גולנד: כמובן יש לנו הידברות מוקדמת, גם עם הרשויות, שאנחנו רותמים גם אותן לתוך התהליך הזה, וגם בהיבטי הסברה.

אולג גולנד: אם ניקח את כל מערך ההסברה, את המש"קים שעובדים עם הקהילה ומסבירים, כמובן הכול יתבצע במסגרת שיקול דעת, אף אחד לא ייכנס, אני מניח, באמצע תפילה ויתחיל לחלק דוחות על מסכות.

אולג גולנד: גם לנו יש מערכים בנויים לזה, נאכוף, וכמובן כשנידרש ותהיה קריאה לעזרה כזאת או אחרת, נגיע ונגיב לזה.

אולג גולנד: עד כאן.

גלעד קריב: תודה.

גלעד קריב: אני חייב לציין, בעיניי כששוטר או פקח עובר בבית כנסת ונכנס בכבוד לבית הכנסת, כדי לראות שאנשים שמים מסכות, ואם לא, הוא מבקש מאחראי הקורונה, שחייב להימצא במקום, מתוקף התקנות, קורא לו הצידה, אומר לו: עצור את התפילה, תבקש לשים מסכות, זה לא הפרעה לתפילה.

גלעד קריב: זה מתחייב, לא רק מהחוק, אלא מההלכה היהודית.

גלעד קריב: אני לא יכול להבין בכלל גישה שאומרת: אנחנו לא ניכנס לבתי כנסת לבדוק שאנשים שמים מסכות.

גלעד קריב: אתם מפקירים ציבור של רבבות, שהולך להתפלל בבתי הכנסת.

גלעד קריב: איזו מין תפיסה זאת?

גלעד קריב: דבר שני, אני לא מוצא בכתבה במעריב הכחשה של המשטרה.

גלעד קריב: מדובר על פגישה שקיים המפכ"ל לטענת העיתונאי עם בכירי המגזר החרדי, שבה סוכם על הנמכת האכיפה בחגי תשרי.

גלעד קריב: אם ההנחיה הזאת לא קיימת, או החלטת המדיניות הזאת לא קיימת, אז אני מצפה להודעת הכחשה של המשטרה.

גלעד קריב: הדבר האחרון שצריך לעשות זה דווקא אכיפה מוגברת באירועי החג.

גלעד קריב: האכיפה צריכה להיות שוויונית תמיד.

גלעד קריב: ובוודאי כשמגיעים למקום תפילה הדברים צריכים להיעשות בהרבה מאוד כבוד, בזהירות, באיפוק, אבל הייתי מקדם בברכה אם בבית הכנסת שלי יעבור, מבלי לחלל את החג – יעבור פקח, יוודא שיש שלט שאומר לאנשים אם יש פה תו ירוק, אין פה תו ירוק.

גלעד קריב: בעיניי הדברים הם לא פגיעה בכבודם של המתפללים.

גלעד קריב: אני בוודאי לא מציע לכם לחלק כנסות בתוך בית כנסת, אבל לפעמים כשמגיע נציג המשטרה ואומר לאחראי הקורונה: אנא תעלו לבמה ברגע המתאים, תבקשו לשים מסכות, זו פגיעה בכבודו של החג ובכבודם של המתפללים?

גלעד קריב: זו הגנה על המתפללים.

גלעד קריב: אני מבקש התייחסות ברורה, ופה אני מבקש את זה גם מהבט"פ.

גלעד קריב: אני לא מבין, אם לא היה ולא נברא, מדוע לא הייתה הכחשה של דוברות המשטרה או דוברות הבט"פ?

גלעד קריב: אני הייתי נלחץ מידיעה כזאת, כשהייתי קורא אותה מצד הבט"פ ומצד המשטרה, ומהר הייתי מפרסם אמירה.

גלעד קריב: אני מבקש לדעת, האם הייתה התחייבות כזאת של המפכ"ל, כפי שמתוארת כאן?

גלעד קריב: ואם לא, האם אתם עתידים להוציא הכחשה לתקשורת?

גלעד קריב: הודעה לתקשורת שלא היה ולא נברא?

גלעד קריב: האכיפה היא שוויונית, גם בפסטיבל פאנג'ויה, שהייתה שם הרבה הפקרות, וגם באירועי שמחת בית השואבה וההקפות השניות.

גלעד קריב: אתם חייבים להגן על הציבור.

גלעד קריב: אז בבקשה התייחסות שלך, נציג מינהלת האכיפה, ואז של הבט"פ.

שמחה רוטמן: דווקא בגלל שאנחנו בדרך כלל מאוד מסכימים בנושא הזה, ודיברנו ביחד על הנושא של לא ליצור סיטואציה של אכיפה מוגברת על חרדים.

גלעד קריב: נכון.

שמחה רוטמן: אני חושב שהדיון הזה הוא חשוב.

שמחה רוטמן: אני חושב שבמקרה הזה אנחנו נותנים לכלי התקשורת לקבוע לנו את סדר-היום במובן הזה שיש היעדר מוחלט, ודיברנו על זה גם בפעמים הקודמות, של אכיפה.

שמחה רוטמן: כלומר, אין בעיה של אכיפה, כי אין כללים.

שמחה רוטמן: בהר הבית אין בעיה של אכיפה, פשוט החרגנו אותם מהחוק, כדי שלא חס ושלום תהיה בעיה של אכיפה.

שמחה רוטמן: לפי מה שראיתי, העלו לפני חודש-חודשיים את השר אלקין לריאיון בתקשורת, הוא אמר: הפעם אנחנו לא ניתן הנחות לחרדים.

שמחה רוטמן: אז שאל אותו, לדעתי זה היה ינון מגל, שאל אותו: ומה עם הערבים?

שמחה רוטמן: הוא אמר: שם המציאות מורכבת.

שמחה רוטמן: יש לי אי-נחת מאוד גדולה מהדיון הזה, כי הסיטואציה של אכיפת חוק במקומות תפילה היא סיטואציה באמת מורכבת, וצריך לדעת אותה.

שמחה רוטמן: יש פה נטייה, לא שלנו, של כלי התקשורת הרבה פעמים – אנחנו ראינו את זה שכאשר הייתה התפרצות בגמנסיה, אז שמו תמונה של חרדי.

שמחה רוטמן: מדברים על הפרות בנתב"ג, אז מצלמים חרדים – יש נטייה של כלי התקשורת להתמקד, ובעקבותיהם אנחנו עכשיו רודפים אחרי המשטרה שתיתן הכחשות לסדר-היום של כלי התקשורת.

שמחה רוטמן: אני אומר את זה בזהירות, כי אני יודע, גלעד, שאתה לא שם.

שמחה רוטמן: אני לא אומר במובן שאני חושב שצריך לתת הנחות באכיפה או אכיפה בררנית.

שמחה רוטמן: זה לא המקום של האמירה.

שמחה רוטמן: אני אומר שאנחנו צריכים כן לחשוב טוב מאוד איך אנחנו לא נסחפים לשיח שהתקשורת הרבה פעמים ממקדת את תשומת הלב על הציבור החרדי ועל האכיפה או על היעדר האכיפה בו, ואנחנו קופצים למים האלה.

גלעד קריב: מרוב שנזהרנו לא להתמקד בחרדים, נפתחה שנת הלימודים ב-א' באלול בבתי הספר החרדים בלי שום היערכות של משרד החינוך.

גלעד קריב: הלוואי והכנסת הייתה מתמקדת - - -

שמחה רוטמן: נכון.

שמחה רוטמן: זו לא שאלה של אכיפה, זו שאלה של היערכות.

גלעד קריב: אבל גם כאן.

גלעד קריב: כשלא היית כאן דיברנו על זה שבכותל המערבי, כשכולם צועקים למה עומר אדם 12,000 איש ובכותל רק 8,000, שוכחים רק דבר אחד, עומר אדם בתו ירוק, ובכותל הולכים להתכנס 8,000 איש בלי תו ירוק, כשהציבור הכללי שיגיע לכותל, החרדי, לא יודע את זה אפילו.

שמחה רוטמן: נכון.

שמחה רוטמן: זה ממש חבל.

גלעד קריב: נכון.

שמחה רוטמן: הכותל הוא מספיק גדול.

שמחה רוטמן: אפשר היה לעשות אזור תו ירוק ופינה קטנה לבלי תו ירוק.

גלעד קריב: נכון, גם זה היה אפשר לעשות, ובוודאי לא להפקיר את הציבור המבוגר שיגיע להתפלל בכותל, מבלי לדעת שיהיו לידו אנשים לא מחוסנים בתפילה, ואפילו בלי בדיקה.

גלעד קריב: אולי יגיעו לשם גם חולים מאומתים ויעמדו ליד אותו קשיש שבא לומר את תפילת הסליחות.

שמחה רוטמן: נכון.

שמחה רוטמן: לכן אני אומר שהטענה שלי היא לא כלפיך בהקשר הזה.

גלעד קריב: מכיוון שהייתה כתבה מאוד ספציפית, שמדברת על פגישה של המפכ"ל עם ראשי הציבור החרדי, אנחנו לא מייחדים לזה פרק זמן גדול בדיון, הבקשה שלי - - -

שמחה רוטמן: הייתה לי הערה חשובה, שלא ניתן לכתבה לקבוע לנו את סדר-היום בהקשר הזה.

גלעד קריב: אנחנו רק מבקשים הבהרה, שנרשמת בפרוטוקול, ותיאמר, ונאמרת פה פומבית, שלא הייתה התחייבות של המפכ"ל לאי-אכיפה או לאכיפה מופחתת דווקא באירועי חג במגזר החרדי, שהאכיפה היא אכיפה שוויונית, רגישה, זהירה.

גלעד קריב: אכיפה זה לא ישר לבוא ולתת קנס.

גלעד קריב: אבל למען הציבור החרדי, למען הציבור החרדי אני מבקש רק לקבל הודעה ממשרד הבט"פ, מכיוון שמדובר בדרג גבוה של מפכ"ל, שלא ניתנה התחייבות כזאת ושהתקשורת צריכה לשמוע הכחשה.

גלעד קריב: דרך אגב, אם הייתה הכחשה בכתבה מצד משרד הבט"פ או דוברות המשטרה, לא הייתי מעלה את הסוגיה, אבל אין הכחשה.

יאיר מתוק: אדוני, הגב' מירב שץ, עוזרת המנכ"ל הבכירה יכולה להתייחס לזה.

גלעד קריב: תודה, אולג.

גלעד קריב: שנה טובה.

אולג גולנד: שנה טובה.

גלעד קריב: בבקשה, הגב' שץ.

גלעד קריב: תבדקו וברגע שהיא תעלה, נשמע ממנה את התגובה.

גלעד קריב: חברים, יש שני נציגי ציבור שמבקשים לדבר פרופ' נדב דוידוביץ', יו"ר איגוד רופאי בריאות הציבור, ועו"ד גדי שילה, מטעם מועצת החירום הציבורית למשבר הקורונה.

גלעד קריב: פרופ' דוידוביץ', בבקשה.

גלעד קריב: אני רק אזכיר, אני לא יודע אם הייתם איתנו מתחילת הדיון, הדיון הזה עוסק בתקנות שמונחות לפנינו.

גלעד קריב: בשבוע הבא אנחנו מתכוונים לקיים דיון מעקב כללי בנושא התו הירוק ומדיניות המשרד.

גלעד קריב: בבקשה, בפרופ' דוידוביץ'.

נדב דוידוביץ': תודה רבה על הדיון המעמיק, הייתי אתכם כל הזמן.

נדב דוידוביץ': אני כן חייב לומר בכל זאת כמה משפטים כלליים.

נדב דוידוביץ': אני נמצא גם בקבינט המומחים.

נדב דוידוביץ': תמכתי בזמנו בתו הירוק, אבל אני חייב לומר שצריכים לזכור מה המשמעות של התו הירוק.

נדב דוידוביץ': משמעותו היא לסייע בפתיחת המשק, משמעותו היא לא לכפות חיסונים, והמשמעות היא גם לבוא ולראות איך אנחנו עושים איזון נכון בבריאות הציבור, שזה לא רק ספירת מקרי קורונה.

נדב דוידוביץ': לכן עמדת רופאי בריאות הציבור, שבנושא של בריכות שהועלה כאן ובנושאים אחרים, שהם יכולים להיות גם קשורים לנושאים של דת או דברים שקשורים לרווחה של התלמידים, אני חושב שאנחנו נמצאים עכשיו במצב שהוא הפך ממה שהיה בחודש יוני, אז בוטל התו הירוק, ואני הייתי נגד זה, וכשהחזירו אותו, החזירו אותו בצורה מאוד מאוד מצומצמת.

נדב דוידוביץ': אני חושב שעכשיו אנחנו הולכים ומתרחבים וצריך לשקול שיקולים הרבה יותר משמעותיים, בגלל זה הוועדה הזאת כל כך חשובה.

נדב דוידוביץ': הנושא של ילדים עם מוגבלויות שהוצג, אני מאוד שמח שהדבר הזה משתנה.

נדב דוידוביץ': לגבי בריכות אנחנו בהחלט בעד להוריד את התו הירוק, וגם בדברים שנעשים בחוץ.

נדב דוידוביץ': אני חושב שהאיזון הנכון שהיה דווקא בשלבים הראשונים של התו הירוק קצת הופר בתקופה האחרונה.

נדב דוידוביץ': כמובן שהתו הירוק מבחינה אתית משמעותו רק כאשר אתה גם נותן אפשרות של בדיקות, ולכן אני מאוד שמח על ההתעקשות הנכונה אל מול משרד הבריאות להבין מתי יכולים להיות המקומות פתוחים.

נדב דוידוביץ': אני גם אומר שאני מבין את המורכבות לקחת את בדיקות ה-PCR לפי סדרי עדיפויות, אבל יש מצבים כמו חגים או במצבים אחרים, שבהם גם בדיקות PCR צריכות להיות מאושרות לטובת תו ירוק, וגם כמובן צריך לראות איך זה משפיע על נושא של פערים חברתיים.

נדב דוידוביץ': הדברים האלה גם מאוד כדאי שיהיה עליהם מעקב פה בוועדה.

נדב דוידוביץ': אני מאוד מודה למשרד הבריאות על העבודה הנרחבת, אבל אני חושב שהעקרונות שדיברתי עליהם כאן מאוד חשוב שיילקחו בחשבון.

נדב דוידוביץ': תודה רבה ושנה טובה.

גלעד קריב: תודה.

גלעד קריב: פרופ' דוידוביץ', העמדה שאתה מייצג כאן היא העמדה של האיגוד?

נדב דוידוביץ': כן.

נדב דוידוביץ': של איגוד רופאי בריאות הציבור.

גלעד קריב: אני רוצה לבקש, אם ניתן, אם אתם מוכנים, אתם לא גורם ממשלתי שאנחנו יכולים לבקש ממנו על דרך ההוראה, אבל אני מאוד אשמח אם לקראת דיון המדיניות הכללי שלנו בנושא התו הירוק, את הדברים שאמרת עכשיו, בקצרה אני מניח, נקבל כעמדה רשמית, כתובה.

גלעד קריב: הדבר יסייע גם לחברי הכנסת להתכונן לדיון וגם נוכל לבקש תגובה.

גלעד קריב: ברגע שנקבל את המסמך נוכל לקבל תגובה ממשרד הבריאות.

גלעד קריב: אנחנו חושבים שהשיח הפתוח של גורמי הרפואה – זה שכל אחד הפך את עצמו לאחרונה למומחה גדול למדיניות חיסונים והתפשטות מגפות, זה מתאים לפייסבוק, לא לדיונים שלנו – אנחנו תמיד שמחים שהדיון מועשר על ידי מגוון של קולות של אנשי מקצוע.

גלעד קריב: נשמח מאוד לקבל לקראת שבוע הבא לדיון, ואני מקווה שתשתתף בו, את עמדת האיגוד.

גלעד קריב: תודה, שנה טובה.

נדב דוידוביץ': תודה.

נדב דוידוביץ': שנה טובה.

נדב דוידוביץ': בהחלט נעביר את העמדה.

גלעד קריב: עו"ד גדי שילה, שמייצג את מועצת החירום הציבורית למשבר הקורונה, בבקשה.

גדי שילה: שלום לכולם.

גדי שילה: תודה רבה על ההזמנה.

גדי שילה: אני רוצה לומר כמה דברים, לא בהיבטים רפואיים, כי אני כמובן לא רופא ולא מדען, אלא דווקא בהיבטים המשפטיים.

גדי שילה: אני רוצה כמובן גם לעדכן שהגשנו עתירה לבג"ץ.

גדי שילה: עדיין לא הסתיימו הדיונים בה, אבל בכל זאת אנחנו כמובן נשמח לנסות ולשכנע את הוועדה שאין צורך בהסדר של התו הירוק.

גדי שילה: שמעתי גם את דבריך, היושב-ראש הנכבד, שבשבוע הבא יתקיים דיון מעמיק יותר, ואנחנו בהחלט מברכים על כך ונשתדל להגיע עם תגבור של מומחים ולא רק עורך דין.

גדי שילה: כמה דברים כלליים.

גדי שילה: אדוני היושב-ראש, שאלת בצדק, בחוכמה רבה, את מנכ"ל משרד הבריאות, האם יש נתונים על כך שהתו הירוק מונע הדבקה, ומנכ"ל משרד הבריאות אמר שאין כל כך נתונים, אבל הוא משוכנע שהתו הירוק מונע הדבקה.

גדי שילה: מהנתונים שלנו אנחנו לא רואים את הדבר הזה, אנחנו רואים שאין הבדל בהדבקה ובהידבקות בין מחוסנים ובין שאינם מחוסנים.

גדי שילה: זה גם עלה מהתגובה שהמדינה הגישה לבג"ץ.

גדי שילה: ודאי שאין פערים דרמטיים, כפי ששאלת את מנכ"ל משרד הבריאות.

גדי שילה: וזה מוביל אותנו למסקנה שהתו הירוק הוא מהלך לא נחוץ, הוא מהלך מיותר, הוא מצריך הרבה מאוד משאבים מהמדינה והוא גם מטיל נטל מאוד מאוד כבד על האוכלוסייה.

גדי שילה: הבעיה העיקרית בתו הירוק, מעבר לדברים שנידונים בוועדה הזאת, זה ההחלה שלו באופן וולונטרי או בדרכים אחרות על תחומי חיים נוספים.

גדי שילה: זאת אומרת, אנחנו רואים למשל דברים קשים בתקופה האחרונה, מקומות עבודה שמסרבים להכניס עובדים לא מחוסנים, מוסדות בריאות שמסרבים להכניס אנשים לא מחוסנים.

גדי שילה: אחת הדוגמאות הקשות שראינו זו קבוצה לתמיכה בהפרעות אכילה, שהודיעה שלא תקבל ולא תטפל במי שאינם מחוסנים או אינם בעלי תו ירוק.

גדי שילה: זה כמובן לא מתקבל על הדעת.

גדי שילה: השיח של מחוסנים ולא מחוסנים גולש בעיקר לילדים, ושם הוא מקבל אופי של חרם, של נידוי ושל כל הדברים האלה, שאנחנו מאוד מאוד לא רוצים לראות אותם, ובפרט בעולם הילדים שכבר נפגעו בשנה האחרונה כתוצאה מכך שהם ישבו בבית.

גדי שילה: אני חושב שעל כך כולם מסכימים, הילדים צריכים לחזור לחיים מלאים ככל האפשר, תקינים ככל האפשר, בלי הגבלות בחינוך, בלי הדרה של ילדים, בלי סגירת מערכות חינוך כתוצאה משיעור מסוים של מחוסנים, גם זה אנחנו יודעים.

גדי שילה: בתי ספר או כיתות שאין בהם שיעור מסוים של מתחסנים לומדים מהבית, זה לא חינוך.

גדי שילה: לשבת בבית, לצפות במסך ולצפות במורה שמעביר מידע זה לא חינוך.

גדי שילה: חינוך זה כל העולם של המפגש, כל עולם הערכים, התרבות.

גדי שילה: המדינה טענה שהנושא של התו הירוק הוא אך ורק בפעילויות פנאי, ולכן זה מידתי.

גדי שילה: אנחנו רואים את זה היום כמעט בכל תחומי החיים.

גדי שילה: גם ראש הממשלה עצמו אמר את זה: תו ירוק אוניברסלי.

גדי שילה: לכן העמדה שלנו שהתו הירוק, צריך להתחיל ולצמצם אותו.

גדי שילה: עמדתנו שצריך לבטל אותו.

גדי שילה: אנחנו מבינים שבוועדה הוא לא יתבטל ביום אחד, אבל אנחנו בהחלט מברכים על המהלכים שנעשים כרגע, שזה לפטור בראש ובראשונה ילדים נכים מהצגת בדיקות, זה בוודאי לא מתקבל על הדעת, וכן היינו רוצים לראות מהלים נוספים, עד כדי ביטולו של התו הירוק.

גדי שילה: אני אומר עוד פעם, מבית המשפט העליון אנחנו מבקשים לבטל את התו הירוק.

גדי שילה: אם זה יבוא דרך הוועדה, מבחינתנו זה גם כן מהלך נכון.

גדי שילה: אני מסכים עם פרופ' דוידוביץ' שלא צריך לכפות חיסונים, אבל הבעיה היא שמה שאנחנו רואים היום זה שהתו הירוק, ההיגיון שמוביל אותו הוא כפיית חיסונים לצערנו הרב.

גדי שילה: משרד הבריאות כבר הודיע שהתו הירוק יותנה בחיסון שלישי, אבל זה לא יהיה באופן מיידי, אלא זה יהיה רק מה-1 באוקטובר.

גדי שילה: המטרה של זה היא ברורה.

גדי שילה: המטרה היא כבר להודיע לאנשים: תתחסנו בחיסון השלישי.

גדי שילה: אם זה היה נחוץ מהיום, היו אומרים: תו ירוק מותנה בחיסון שלישי מהיום, לא מעוד חודש.

גדי שילה: לכן כל הפעולות האלה, מטרתן – עידוד חיסונים לטעמנו זה כפיית חיסונים.

גדי שילה: הדברים נאמרו באופן מפורש.

גלעד קריב: ברור.

גדי שילה: אני רוצה רק להבהיר דבר אחד.

גדי שילה: אני יודע שזמננו קצר - - -

גלעד קריב: זה לא העניין, פשוט הדיון שלנו היום מתמקד בתקנות.

גלעד קריב: הודעתי שיהיה דיון כללי, אז אני מבקש לצמצם.

גדי שילה: אני מסיים בזה.

גדי שילה: אני יודע שאני פותח סוגריים רחבים, אולי יהיה יותר נכון לדון בזה בפעם הבאה.

גלעד קריב: לא אולי יותר נכון.

גלעד קריב: המועצה הוזמנה להשתתף בהרבה מאוד דיונים.

גלעד קריב: היא לא עשתה את זה עד היום, כולל דיון אחד שאני ניהלתי, שבו ישבו נציגי המועצה, ובמהלך הדיון, אחרי שהם אמרו שהם מבקשים להציג דברים בדיון, קמו ויצאו לפגישה אחרת.

גלעד קריב: אז אני מבין שזו הפעם הראשונה שהמועצה מופיעה בדיון, אני מברך על זה, אבל יש לוועדה סדר-יום של דיונים.

גלעד קריב: הדיון היום מתמקד בתקנות.

גלעד קריב: ברורה לנו העמדה שלכם.

גלעד קריב: אם אתם רוצים להציג אותה בדיון – אי-אפשר להציג את אותם דברים פעמיים.

גלעד קריב: אנחנו לא מצביעים היום על ביטול התו הירוק, אנחנו גם לא דנים על זה היום, ומשרד הבריאות לא התבקש להגיב על הטענות האלה.

גלעד קריב: אנחנו צריכים להתקדם.

גלעד קריב: יש דיון, הודעתי בתחילת הדברים שלי, לפני כמעט שלוש שעות, שאנחנו נקיים דיון בשבוע הבא בדיוק בסוגיה הזאת.

גלעד קריב: אני ממליץ גם לכם לשלוח את הדברים בכתב.

גלעד קריב: אני עוד אתדיין עם הנהלת הוועדה והייעוץ המשפטי איך להתייחס לעובדה שהנושא תלוי ועומד בפני בג"ץ.

גלעד קריב: יש בסופו של דבר יחס בין פעולת הרשויות.

גלעד קריב: נראה, נדון, ברור לי שחברי שמחה רוטמן יציג עמדה אחרת, לא משנה מה תהיה עמדתי בסוגיה הזאת, הכול בסדר.

שמחה רוטמן: בטוח נצליח.

שמחה רוטמן: נצליח למצוא - - -

גלעד קריב: זה יתקבל באהבה גדולה.

גלעד קריב: אנא, הערה אחרונה מסכמת לעמדה שלכם, ואני אמליץ שהיא תגיע גם בכתב לפני הדיון.

גלעד קריב: בבקשה.

גדי שילה: אדוני, שמעתי את הדברים, ואני חושב שבכך אני אסיים.

גלעד קריב: תודה.

גלעד קריב: סליחה, קטעתי את משפט הסיום.

גדי שילה: נתייצב לפעם הבאה, אבל לא רק עורך-דין, אלא רופאים ומדענים.

גלעד קריב: אני אציין שישבתי עם חלקם, וחשוב שקולם יישמע.

גלעד קריב: נציג משרד הבט"פ, התייחסות.

יאיר מתוק: לדעתי הגב' מירב שץ כבר בזום.

גלעד קריב: הגב' שץ איתנו?

גלעד קריב: עו"ד מתוק שתשים לב מה השם שלה ביוזר.

גלעד קריב: אנא תבדקו.

גלעד קריב: עו"ד כהן קרן, יש לנו תשובות?

אילנה גנס: כן.

אילנה גנס: ברשות

אילנה גנס: כם אני אתייחס לשתי הסוגיות שעלו.

אילנה גנס: קודם כול, נתונים שנמסרו לי כעת מחמ"ל הבדיקות המהירות שאושרו על ידי המנכ"ל.

אילנה גנס: מדברים על התחייבות להקים כ-240 תחנות בערב החג וכ-400 עמדות בדיקות.

אילנה גנס: במהלך החג כ-165 תחנות וכ-300 עמדות, בכל אחד מימי החג.

גלעד קריב: מתי תהיה רשימת התחנות?

גלעד קריב: הערב?

אילנה גנס: רשימת התחנות תפורסם בערב.

ולדימיר בליאק: מה זה במהלך החג?

גלעד קריב: בשלישי וברביעי.

גלעד קריב: מחר, ערב החג – 240.

אילנה גנס: 240 תחנות בערב חג, עם 400 עמדות, כולל שעות עבודה יותר ארוכות, מעבר לפריסה הרגילה, על מנת לתת מענה.

גלעד קריב: גם בחג עצמו השעות יהיו יותר רחבות?

אילנה גנס: גם בחג עצמו.

אילנה גנס: זה יותאם לביקוש של האוכלוסייה, כולל הרחבת שעות.

אילנה גנס: אנחנו כמובן מוסיפים גם התחייבות להוציא הבהרה לגבי מתווה הכותל, שלא יופעל בתו ירוק, שיפורסם לציבור.

גלעד קריב: בסדר גמור.

גלעד קריב: נציג בט"פ.

יאיר מתוק: מההתכתבות שלי עם מירב, תנ"צ יהודה דהן, ראש מינהלת קורונה, אמור לעלות עכשיו לזום ולהתייחס לזה.

יאיר מתוק: אני אגיד, אדוני, ממש בקצרה, מהשיח שלי עם מירב, זה לא שלא תהיה אכיפה, הכוונה היא שיהיו שם סדרנים, ולאור הרגישות, כמובן אם יהיה דיווח, יגיע לשם שוטר ויאכוף.

יאיר מתוק: זה לא ששוטר יגיע לשם ויימצא שם, כי יש שם סדרנים.

יאיר מתוק: אם תהיה הפרה וכדומה שתדווח, שוטרים יגיעו.

גלעד קריב: אני לא מצליח להבין.

גלעד קריב: אני מניח שבמהלך החג יסתובבו פקחים ושוטרים במקומות שונים הומי אדם לוודא את קיום התו.

גלעד קריב: האם מה שאתה אומר לי שאכן הכתבה צודקת ושוטרים לא יעברו בין בתי כנסת ויבדקו אם יש שלט בחוץ, יציצו ויראו אנשים עם מסכות, לא כדי להטיל קנסות, כדי להקרין: חברים, צריך לשמור על בריאות הציבור?

גלעד קריב: אפשר תשובה ברורה?

גלעד קריב: האם אתם מודיעים שרק אם תתקבל תלונה?

גלעד קריב: מה בדיוק מצפים שיעשה אדם שומר תורה ומצוות במהלך החג, ירים טלפון למשטרה, כשאסור לו להרים טלפון?

יאיר מתוק: רצוי שתנ"צ יהודה דהן יעלה.

גלעד קריב: לאור העובדה שהכתבה מזכירה פגישה של המפכ"ל עם ראשי המגזר החרדי, ואני אומר לא מתוך כעס, מתוך דאגה לציבור החרדי.

גלעד קריב: אני אשמח תמיד לשמוע נציגים של מינהלת הקורונה, אבל הייתי מצפה לקבל מדוברות המשטרה הבהרה על הכתבה הזאת.

גלעד קריב: אתם מודיעים ששוטרים לא יסתובבו?

גלעד קריב: אתם יודעים, לפעמים גם אפשר לשלוח שוטרים, לפעמים אתם שולחים שוטרים לא במדים משטרתיים, בביגוד אזרחי, נכנסים, אומרים: שלום, חג שמח, כתיבה וחתימה טובה.

גלעד קריב: מי אחראי הקורונה?

גלעד קריב: מי הגבאי?

גלעד קריב: יש פקחים אם לא רוצים לשלוח שוטרים.

גלעד קריב: מה אתם מודיעים, שציבור המתפללים החרדי מופקר לנפשו בהתכנסויות האלה?

גלעד קריב: אפשר לקבל תשובה האם הייתה הודעה כזאת של המפכ"ל בפגישה עם ראשי המגזר החרדי?

יאיר מתוק: בדיוק בגלל זה אני מעדיף שתנ"צ יהודה דהאן יבהיר את הנקודה הזאת.

גלעד קריב: תנ"צ דהאן, שלום לך.

גלעד קריב: ברוך הבא וברוך המצטרף לדיון.

יהודה דהאן: קודם כול, תודה רבה.

יהודה דהאן: אני מייד נדרשתי לסוגיה.

יהודה דהאן: הבנתי שעולה שאלה בוועדה לגבי האכיפה בהקשר של המגזרים השונים.

יהודה דהאן: אם אדוני יכול לחדד את השאלה, בשמחה.

גלעד קריב: שאלה פשוטה – אני לא רוצה לעסוק בכתבה עיתונאית, אבל פשוט צריך תשובה – התפרסמה כתבה ביום שישי האחרון, שמתארת פגישה בין המפכ"ל לבין נציגי הציבור החרדי, לא מפורט שם במי בדיוק מדובר, שבה המשטרה התחייבה להפחית משמעותית את רמת האכיפה באירועי חגים.

גלעד קריב: דרך אגב, לא רק בתפילות, גם באירועי שמחת בית השואבה.

גלעד קריב: אני מבקש לדעת, האם הייתה פגישה כזאת?

גלעד קריב: האם ניתנה התחייבות כזאת?

גלעד קריב: אם לא ניתנה התחייבות כזאת, האם הדוברות של המשטרה מתכוונת להוציא הכחשה על ההודעה הזאת?

יהודה דהאן: אני יכול לומר לך לגבי הדירקטיבה הארגונית שאני מכיר ועל פיה אני פועל, מכיוון שאני מרכז את כל נושא האכיפה של משטרת ישראל, על בסיס השוטרים שנמצאים למעשה במחוזות וביחידות המטה, שאין לנו שום הנחיה לאכיפה בררנית.

יהודה דהאן: אנחנו נגיע לכל מקום שיידרש, ונבצע אכיפה ללא הבדל של דת, גזע, מין, או אוכלוסייה כזאת או אחרת, אם היא הומוגנית או לא הומוגנית.

יהודה דהאן: אלה ההנחיות שלי לכל הכוחות האוכפים, שזה כמובן השוטרים, פקחים שמצטרפים אלינו מהרשויות.

יהודה דהאן: לזה אנחנו נערכים וככה אנחנו נערכים כמובן לכל נושא אומן, שבים מאומן, הנושא של חגי תשרי.

יהודה דהאן: זו ההנחיה שלנו.

יהודה דהאן: לגבי האם המפכ"ל נפגש ומה בדיוק צוטט, אני לא יכול להתייחס לכתבות עיתונאיות ברשותכם.

גלעד קריב: אתה לא, אבל דוברות המשטרה כן, זה תפקידה.

יהודה דהאן: אני אבקש, וביקשתי מדוברות המשטרה לצאת בצורה מסודרת על בסיס מה שאני אמרתי.

יהודה דהאן: אלה פני הדברים.

גלעד קריב: אני אומר את זה, עוד פעם, לא מתוך עוינות כלפי אירועי התפילה, גם אני נמצא בבית כנסת ומתפלל כל החג, ואני אשמח שיעבור שוטר ויוודא את התו הירוק.

יהודה דהאן: מכיוון שאנחנו נתעסק עם הפוטנציאל של חבי בידוד או מי שלמעשה חלילה וחס חולה או מפר, כמובן בבתי הכנסת באנו בדברים בכל מחוז, תחנה ומרחב, עם הגבאים המקומיים, עם המאבטחים והסדרנים, כמובן להיכן שנידרש ונקבל אינדיקציה שיש דבר כזה או אחר, אנחנו ניכנס ולא נהסס, וגם באותה מידה נגלה רגישות ולא פתאום נתפרץ לבית כנסת ונפזר תפילה לכל עבר.

גלעד קריב: חס וחלילה.

יהודה דהאן: יש פה חיכוך, החיכוך הוא לא פשוט.

גלעד קריב: חברים, ברור לנו, ולא כל דבר צריך להיות בפעולת אכיפה של ישר קנסות ופיזור.

גלעד קריב: גם הערה לגבאי, גם בקשה, גם הפניית תשומת לב.

יהודה דהאן: ברשותך, היכן שנידרש להתערב, אנחנו לא נהסס.

יהודה דהאן: אנחנו לא עושים פה הבחנה.

יהודה דהאן: אכיפה זו אכיפה.

גלעד קריב: אני רוצה להזכיר שאירועי החגים לא כוללים רק תפילות בבית כנסת.

גלעד קריב: יש לנו את אירועי שמחת בית השואבה בסוכות, יש הקפות שניות.

גלעד קריב: לא בפסטיבל פאנג'ויה באילת צריך לרקוד בלי מסכות ולא בהקפות השניות בכיכר רבין במוצאי שמחת תורה צריך לרקוד בלי מסכות.

גלעד קריב: ואני רוצה להזכיר עוד פעם את ההבדל, בפאנג'ויה באילת בדקו תו ירוק, זה לא פוטר אותם מחובת המסכות, ולא נראה לי שיבדקו תו ירוק באירועי ההקפות השניות, ולמען הציבור שומר התורה והמצוות, אנחנו בהחלט מצפים שההודעה של אדוני על אכיפה שוויונית גם במהלך אירועי החגים תתבצע, ואנחנו גם נידרש לדברים בתוך ולאחר עונת החגים.

גלעד קריב: עדיין, נציב הבט"פ, אני מצפה להודעה של דוברות המשטרה.

גלעד קריב: לא יכול להיות שבכתבה כזאת על פגישה של המפכ"ל והתחייבות שלו להפחית אכיפה לא תהיה הכחשה של המשטרה.

יהודה דהאן: ברשותך, אני אעביר את המסר.

יהודה דהאן: אני אבקש את הבקשה הזאת, שתצא הודעה מסודרת.

יאיר מתוק: הדברים גם יועברו ללשכת המנכ"ל.

יהודה דהאן: אני מודה לך.

יהודה דהאן: להערתך לגבי הפאנג'ויה, אני יכול להגיד לך שאני מצוי בזה ביומיום, בפרטים הקטנים, הייתה לנו עתירה שאני מניח שאתה מכיר, בהקשר לרישוי, השקענו שם המון.

יהודה דהאן: נתנו מעל 300 דוחות.

גלעד קריב: שמענו.

גלעד קריב: זה בסדר גמור.

יהודה דהאן: בתנאים שהוצבו לנו מבחינת החוק מה מותר ומה אסור עשינו את המרב.

יהודה דהאן: את המיטב ואת המרב.

גלעד קריב: אני בהחלט מקווה שהקבינט והממשלה ברגע מסוים יאזינו לבקשת משרד הבריאות וישקלו מחדש גם הגבלה מקסימלית על אירועים המוניים.

גלעד קריב: אם אנחנו נכנסים לרזולוציות של 50 איש בבית כנסת ו-30 איש בארוחת חג ועוד 400 איש בחתונה, אז גם על 12,000 איש בהופעה כדאי לחשוב, אבל זה כבר עניין של קבינט הקורונה והממשלה.

גלעד קריב: תודה, אדוני.

גלעד קריב: אני מבקש שתעביר את המסר לדוברות הממשלה.

יהודה דהאן: תודה רבה.

יהודה דהאן: ברשותכם, אני יכול לרדת?

גלעד קריב: כן.

גלעד קריב: תודה רבה.

גלעד קריב: חבריי, אלא אם לחברי הכנסת יש הערות, אחרי שקיבלנו את התשובות לפרוטוקול - - -

איתן גינזבורג: זה מספק אותך?

שמחה רוטמן: על מתחמי הבדיקות אתה מדבר?

גלעד קריב: מתחמי הבדיקות.

גלעד קריב: בעיניי אם בכל השבתות האחרונות, שגם בהן היו יציאות לאטרקציות וכו', אלה המספרים שנענו סביבם - - -

איתן גינזבורג: בשבת האחרונה.

איתן גינזבורג: בשבת לפני היה יותר, היו 200 פלוס.

גלעד קריב: היו 243.

איתן גינזבורג: זאת האמת.

גלעד קריב: אני חושב שהתפקיד שלנו הוא גם לחשוב מה ריאלי כרגע להציב כדרישה, ולא לדרוש דברים שב-24 השעות האלה שיש להיערך, אני בספק אם ניתן להיערך.

גלעד קריב: קיבלנו שלוש התחייבויות: האחת למספרי מינימום של 240 תחנות מחר בערב.

גלעד קריב: זה לא מאוד רחוק מה-275 שיש בשגרה.

גלעד קריב: בשגרה, ביום חול, יש 275.

גלעד קריב: הייתי מעדיף שיהיו יותר מחר, בגלל העומס של החג, אבל המרחק הוא לא גדול.

גלעד קריב: אני חושב שבתוך החג עצמו, בהינתן שבערך 25% מהאוכלוסייה שבימים האלה לא צורכת אטרקציות ובדיקות, וגם ההפניה של אנשים למסלול ה-PCR, שלא קיים בשגרה, כל ציבור המתפללים – בלוח-הזמנים הנוכחי, אני לא מדבר מה נדרוש מהם לקראת סוכות וכו' – אני חושב שהאמירה של 165 תחנות על 300 עמדות, כשביום חול יש 409 עמדות בתוך ה-275 תחנות, אם יש התחייבות כזאת כמספרי מינימום; ההתחייבות השנייה היא הארכת שעות הפעילות גם בערב החג וגם בחג; וההתחייבות השלישית היא שיש בכוחם לתגבר מקומות עמוסים.

גלעד קריב: אני מציע לקבל את זה כתשובה, בהינתן שאנחנו 24 שעות לפני החג.

גלעד קריב: אנחנו צריכים להיות ריאליים.

גלעד קריב: אני אומר עוד פעם, אנחנו נבדוק את זה לקראת החגים הבאים.

גלעד קריב: אנחנו נעסוק בשאלה של כמה תחנות פתוחות בכל יום, ואנחנו נבקש מכם דוחות על העניין הזה.

גלעד קריב: גם קיבלנו הבהרה שבכותל יובהר שהמקום לא פועל על פי תו ירוק, כדי שאנשים שלא רוצים להימצא ליד לא מחוסנים יידעו.

גלעד קריב: דרך אגב, חבר הכנסת רוטמן הציג הצעה, שאם היו חושבים עליה, היא כל כך מתקבלת על הדעת, שיהיה אזור - - -

שמחה רוטמן: אגב, עדיין לא מאוחר.

שמחה רוטמן: יש יום כיפור.

שמחה רוטמן: אם לא בראש השנה, יש סליחות - - -

גלעד קריב: אני מבקש שמשרד הבריאות יבוא בדין ודברים עם הקרן למורשת הכותל ועם המשרד לשירותי דת.

גלעד קריב: יש ארבע כניסות לכותל.

גלעד קריב: קל היה לבוא ולומר ששלוש כניסות, בודקים בהם תו ירוק - - -

שמחה רוטמן: חשבתי להציע משהו על הרחבה השוויונית - - -

גלעד קריב: תשאיר לנו.

גלעד קריב: הרבנים שלך כבר עושים את הסבוטאז' שהם צריכים שם.

גלעד קריב: הכול בסדר.

גלעד קריב: ..

גלעד קריב: כל כך קל לקבוע שכניסה אחת לכותל לא מובילה לאזור של תו ירוק.

גלעד קריב: אם אתם מחלקים את הרחבה לקפסולות, שימו את הקפסולות הצמודות לאחת הכניסות בלי תו ירוק, ובשאר המקומות תעשו תו ירוק, תאפשרו לאנשים שרוצים להתפלל ולחוש בביטחון.

שמחה רוטמן: מה התפוסה של הרחבה בלי קפסולות, ברגיל, בדרך כלל?

גלעד קריב: 30,000 איש בערך.

שמחה רוטמן: זה משמעותי מאוד.

גלעד קריב: זה מאוד משמעותי.

גלעד קריב: ה-8,000 עושים שכל מבחינת השטח - - -

שמחה רוטמן: אתה חייב לעשות 8,000.

שמחה רוטמן: אם אתה עושה קפסולות, לא יהיה מקום.

גלעד קריב: אני אומר עוד פעם, חבר הכנסת רוטמן, אני מניח שלא יספיקו לראש השנה, אבל יש לנו עוד שבעה ימי סליחות.

שמחה רוטמן: סליחות לפני יום כיפור - - -

גלעד קריב: הוא העלה רעיון מאוד הגיוני.

גלעד קריב: כל כך קל לחלק את הרחבה

אילנה גנס: אנחנו נבחן את היישום של זה.

גלעד קריב: תבדקו.

גלעד קריב: חבריי וחברותיי, הישיבה הייתה כהרגלנו ארוכה ועמוסה.

גלעד קריב: אנחנו מייד ניגשים לקרוא את התקנות, אבל בעזרת היועצת המשפטית ומנהל הוועדה אני רוצה להזכיר דברים שדיברנו בהם בכותרות.

גלעד קריב: דיברנו על עמדה של רוב חברי הוועדה לפחות שמשתתפים בדיונים האחרונים, שאנחנו מאוד קרובים לקצה גבול הסיבולת בכמה סוגיות.

גלעד קריב: התחושה שלנו היא שהתפקיד שלנו להשמיע קולות של מגזרים שקולם לא נשמע בקבינט הקורונה.

גלעד קריב: התייחסנו כאן לסוגיית הבריכות, התייחסנו כאן לסוגיית המסעדות שיש להם אזורי ישיבה בחוץ.

גלעד קריב: אנחנו חושבים שבהתקרב חג הסוכות, בסט התקנות הבא הדברים האלה צריכים לבוא לידי פתרון, בהינתן האופי של חג הסוכות, החופשה, וגם שבתי הספר סגורים, אז אתה מוריד את ההתמודדות עם תחלואה.

גלעד קריב: זאת סוגיה אחת שאנחנו רואים אותה מאוד מאוד מרכזית, ואני מתכוון להידבר עם שר הבריאות והמנכ"ל כבר ביום חמישי הקרוב לעניין.

גלעד קריב: דבר שני שביקשנו זה את ההתכוננות שלכם לדיון העקרוני בסוגיית התו הירוק, שיתקיים שבוע הבא, ללא קשר לנושא התקנות.

גלעד קריב: ציינו שנבוא בדין ודברים עם יושבות-ראש הוועדות האחרות של הכנסת, שגם עוסקות בתקנות הקורונה, כדי לראות אם יש מקום לתכלול הדיון וכו', כי הכול מקוטע.

גלעד קריב: דיברנו על קבלת תשובות ברורות לנושא מגן החינוך.

גלעד קריב: להבין כמה בתי ספר – אני אדבר עם יושב-ראש ועדת החינוך באופן יותר פרטני בנושא – כי זה נושא שחשוב לוועדה, כי הוא מקרין על נושא הבדיקות של ה-PCR.

גלעד קריב: ובהקשר הזה, האם יהיה אפשר להרחיב את השימוש בבדיקות PCR שגרתיות למשך שבוע, שיפטרו את הצורך ללכת כל יום לבדיקה, לפחות לאוכלוסייה של הילדים?

גלעד קריב: לא צריך את כל האוכלוסייה, אבל לקחת ילדים ולהקפיד שבבתי הספר כולם יהיו בדיקות PCR פעם בשבוע, ופטרנו את כל טרפת הבדיקות המהירות לילדים.

גלעד קריב: אנחנו רוצים להבין אם יש לזה היתכנות, תוחלת, אפשרות לעשות עם הדבר הזה משהו.

גלעד קריב: דיברנו על העובדה שבסט התקנות הבא, עו"ד כהן קרן, אנחנו מבקשים לראות פתרון איך מתריעים בפני אנשים שהם נכנסים לאזור שיש בו גם אנשים לא מחוסנים, שלשיטת המשרד הם בעלי פוטנציאל הדבקה הרבה יותר מובהק.

גלעד קריב: זאת העמדה ששמענו מהמנכ"ל.

גלעד קריב: חבר הכנסת רוטמן ביקש את בדיקתכם, ואני מצטרף לבקשתו, לעדכון ולטיוב של המתווה בכותל בימים שאחרי ראש השנה בואנו יום הכיפורים.

גלעד קריב: היו לנו עוד דברים שביקשנו?

אילנה גנס: מגן אבות.

גלעד קריב: תודה על התזכורת.

גלעד קריב: אמרנו שבדיון הכללי או בדיון המשך נבקש לקבל מידע על מגן אבות ואימהות.

גלעד קריב: ציינתי בדיון הקודם, אני לא זוכר אם היית בו, אילנה, שאנחנו מקבלים מחדש ידיעות על סיטואציות שנמנע מאזרחים ותיקים לצאת מהדיור המוגן שלהם במקרה של הדבקה, הכנסה שלהם לבידוד כשהם לבדם בחדר.

גלעד קריב: אין לנו תמונה מלאה, אז אנחנו רוצים להבין, ואני גם מבין שתוכנית מגן אבות ואימהות לא מעוגנת בתקנות.

גלעד קריב: גם כאן אני אדבר עם חברתי, אפרת רייטן, בוועדת העבודה והרווחה.

גלעד קריב: זה תחום שקצת נושק לאחריות שלה מכוח פקודת בריאות העם.

גלעד קריב: נראה איפה זה יתקיים.

גלעד קריב: חבריי, עוד הערה של משימות שלקחנו על עצמנו ומשרד הבריאות לקח על עצמו?

שמחה רוטמן: יש משהו ששאלתי בשקט, אבל אם יש כבר רשימה, כדאי להוסיף.

שמחה רוטמן: מענה בייחוד לקראת חג הסוכות לתיירים ולמשפחות מחו"ל, מארצות-הברית, ובכלל גם לאזרחים, שיש להם חיסון שלישי.

שמחה רוטמן: הבנתי שאמור להיות פתרון שהם לא יצטרכו בידוד.

שמחה רוטמן: צריך לקבל על זה עדכון, דיווח ולוחות-זמנים, כדי שאנשים ידעו.

שמחה רוטמן: בוודאי אנשים צריכים לדעת לתכנן את הנסיעה שלהם אם הם רוצים להגיע לחג הסוכות לארץ לקיים את מצוות עליית הרגל ומחוסנים שלוש פעמים, או מחוסנים פעמיים ומחלימים, ורוצים לדעת שהם פטורים מבידוד.

גלעד קריב: בדיון המקדים שלי עם הנהלת הוועדה והייעוץ המשפטי העלינו בכלל את השאלה של התיירות הנכנסת.

גלעד קריב: לא עד הסוף ברור לנו איפה בתוך מרקם הוועדות של הכנסת זה נופל.

גלעד קריב: אנחנו נעשה היום את הבירור אם זה בכלכלה - - -

שמחה רוטמן: זה לא רק תיירות, זה גם אזרחים שלנו.

גלעד קריב: ברור.

גלעד קריב: אזרחים שלנו זו בהחלט סוגיה שפה צריכה להידון.

גלעד קריב: אזרחים שלנו צריכים להיכנס למדינה, יש פה גם אמירות ברורות של בג"ץ מלפני שנה.

שמחה רוטמן: השאלה אם הם יצטרכו בידוד או לא אם הם מחוסנים שלוש פעמים.

גלעד קריב: ברור.

גלעד קריב: נבקש לקבל את התשובה הזאת באופן ספציפי - - -

שמחה רוטמן: - - - שנותן להם את המנגנון הזה.

איתן גינזבורג: מה זאת אומרת?

איתן גינזבורג: מה ההבדל בין - - -

גלעד קריב: אנחנו נבקש על זה תשובות.

שמחה רוטמן: אדם אמור להיכנס לבידוד שבוע - - -

אילנה גנס: זה לא מתועד במערכות של משרד הבריאות.

גלעד קריב: נבקש לגבי זה, ובכלל סוגיית התיירות הנכנסת.

גלעד קריב: יש פה סקטור שלם שגם לא זוכה לפיצוי כספי, זו כבר סוגיה שאנחנו כחברי קואליציה צריכים להידרש אליה, ואני שמח ולדימיר שאתה נמצא כאן, כמי שמרכז את הקואליציה בוועדת הכספים.

ולדימיר בליאק: אני רוצה רק לחזק אותך, אדוני היושב-ראש, בנושא הבריכות והמסעדות, בתקווה גדולה שהנושא הזה יבוא לידי פתרון.

גלעד קריב: לא רק תקווה.

גלעד קריב: אני אומר.

גלעד קריב: אתם שומעים פה את עמדת הוועדה.

גלעד קריב: זו עמדת הוועדה.

גלעד קריב: עכשיו תורנו להשמיע את קולם של מגזרים, שכנראה לא נשמעים בקבינט.

גלעד קריב: בשביל זה התקנות מגיעות אלינו.

גלעד קריב: אם הייתי עדיין בבידוד, וחברי היותר תקיף, חבר הכנסת גינזבורג היה יושב בראש הישיבה, ייתכן והבריכות כבר היו היום במקום אחר.

גלעד קריב: תראו שדרכו של בית הלל גם עובדת.

גלעד קריב: אני מבקש, המסר עבר אליהם בצורה הכי ברורה מכל חברי הוועדה היום.

גלעד קריב: אילנה, המסר עבר גם למנכ"ל, גם לשר, גם לשירותי בריאות הציבור.

גלעד קריב: בייחוד סיפור הבריכות – די.

גלעד קריב: קשה לתמוך בו.

ולדימיר בליאק: גם המסעדות.

גלעד קריב: אני מסכים איתך.

זאב בנימין בגין: אם לא תיענו לכך, תקבלו את איתן גינזבורג כיושב-ראש.

זאב בנימין בגין: ..

גלעד קריב: בעניין הזה, כשאנחנו מתקרבים לקו הגבול, אני שותף לדעתו של איתן.

גלעד קריב: חבריי וחברותיי, אנחנו ניגשים להקראת התקנות.

ניצן רוזנברג: תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות של מקום ציבורי או עסקי והוראות נוספות)(תיקון מס' 5), התשפ"א–2021 זה יהיה "ובאישור ועדת החוקה חוק ומשפט של הכנסת", כי אנחנו עדיין באישור מראש, עד השעה 14:00.

ניצן רוזנברג: זה ה-PCR של מגן חינוך.

ניצן רוזנברג: עד עכשיו זה היה התיקון לגבי הילדים עם המוגבלויות, וכאן זה הבהרה לגבי בתי תפילה שפועלים בתפוסה של עד 50, שהם לא כפופים למגבלה של 1 ל-7.

ניצן רוזנברג: תיקון תקנה 6, זאת התקנה של הגבלת השהייה.

ניצן רוזנברג: שוב, זה הנושא של מגן חינוך שמתרחב.

ניצן רוזנברג: תיקון תקנה 7 זאת תקנת העונשין.

ניצן רוזנברג: זה התאמות לכל מה שאמרתי עד עכשיו.

ניצן רוזנברג: תיקון תקנה 15 זו התקנה של הארכת התוקף.

ניצן רוזנברג: התקנה הזאת הייתה הוראת השעה שנתנה את הפטור החלקי בלבד לילדים עם תעודת פטור מתור.

ניצן רוזנברג: לא כל כך דיברנו על זה, אבל בנוסף להגבלת התפוסה הם מוסיפים גם חובה למינוי של סדרנים בכותל, שיעירו, יסבו את תשומת לב האנשים לעניין חובת עטיית המסכה.

ניצן רוזנברג: זה ההארכה של תוקף בדיקת ה-PCR.

ניצן רוזנברג: זו התקנה שמאפשרת להיכנס לבתי תפילה, למקומות שמתפללים בהם, לילדים גם עם בדיקת קורונה של PCR ציבורי.

ניצן רוזנברג: כל הדבר הזה זה בתקנה של העונשין, תקנה 7.

ניצן רוזנברג: זה מאפשר לאותם אנשים להיכנס בלי שזה יהווה עבירה פלילית וגם למפעיל של המקום להכניס אותם בלי שזה יהווה עבירה פלילית.

ניצן רוזנברג: פסקה (ב) זה אותו דבר.

גלעד קריב: חבריי וחברותיי, בכפוף לכל הדברים שדיברנו עליהם, על הציפיות שלנו והבקשות שלנו ממשרדי הממשלה.

גלעד קריב: מי בעד אישור התקנות?

גלעד קריב: בעד – 3

גלעד קריב: נמנעים – אין

גלעד קריב: שלושה בעד.

גלעד קריב: פה אחד.

גלעד קריב: אין נמנעים.

גלעד קריב: אין מתנגדים.

גלעד קריב: התקנות אושרו.

גלעד קריב: אני רוצה לברך גם את נציגי המשרדים וגם את כל חברי הכנסת ואת כל אנשי צוות הכנסת, צוות הוועדה וצוות הייעוץ המשפטי, כתיבה וחתימה טובה.

גלעד קריב: תודה על כל העשייה המסורה, ואני מקווה שיהיו לנו בשורות טובות בקרוב מאוד על היקפי התחלואה.

גלעד קריב: תודה לכולם.

גלעד קריב: שנה טובה ומתוקה.

גלעד קריב: הדיון סגור.